
1 - ÎNĂLŢATE ÎMPĂRATE! 


Prin ceața albă și necăcioasă, pe calea desfundată dinspre Arada, cobora 
în satul Albac, gâfâind și suduind, Ursu Uibaru, ţăran ţanţoș, cu cisme 
ungureşti, cu căciula neagră pe-o ureche, gornic în slujba șpanului de la 
Câmpeni. Fusese trimis de ieri cu porunci, a mas la Ion Mătieşu, tovarăș de 
gornicie din Arada, și acuma se întorcea necăjit că nu întâlnește vreo căruţă, 
să nu-l apuce pe-aici noaptea şi vremea mai rea. Pe podeţul de peste pârâul 
Albacului, în mijlocul satului şi în faţa bisericuţei de lemn, la răscrucea 
drumului spre Câmpeni, îi ieşi brusc în faţă un flăcău cu ţundra sură pe 
umeri. Bucuros că întâlneşte măcar un suflet de om, Uibaru strigă: 

— Care ești, măi omule?... la opreşte oleacă!... Tu erai Ionuț? 

Flăcăul îşi strânse sumanul, săltându-se puţin din umeri, și răspunse 
mormăind mohorât, parcă nu i-ar fi făcut nicio plăcere întâlnirea cu 
gormnicul: 

— Da ce-i porunca, bade Ursule? 

Uibaru tăcu o clipă încurcat. Oprise pe flăcău, fără să ştie cine este, 
numai ca să-şi răcorească necazul schimbând două vorbe. Acuma însă i se 
păru că ar fi nepotrivit cu slujba lui domnească să tăifăsuiască cu un 
băieţandru. Totuși, fiindcă se nemerise să întâlnească pe feciorul lui Horia, 
zise mai întunecat: 

— Apoi că prea bine nu-i, băiete! Că numai alaltăieri chiar domnul 
işpan l-a văzut pe tătâne-tău prin Câmpeni, nu ştiu unde, și tare s-a mâniat 
şi ne-o ocărât pe toţi, că, zice, cum se poate să umble Horia slobod și 
nezăhăit de nimeni, în loc să şadă în temniță împreună cu ceilalți vinovaţi 
de răzmeriţa de-amu-i anul... Apoi, vezi, măi Ionuț, multe am pătimit noi 
din pricina tătâne-tău și tot am tăcut și l-am ferit, că-l ştim om de omenie, 
dar nici aşa nu se poate mereu, să ne facă numai pozne cu domnii. Trebuie 
să mai ia seama şi dumnealui, să se ferească și să ştie că domnii cu pandurii 
lor nu-l iartă şi nici nu s-or odihni până nu l-or vedea în lanţuri ori şi mai 
rău! Aşa să ştii, măi băiete, şi să-i spui şi dumnealui să ştie şi să ia seama! 

— Să-i spun, cum să nu-i spun — făcu flăcăul tot morocănos. 

— Îmi pare bine că te-am întâlnit ca să nu zică pe urmă badea Ursu că 
am fost viclean! urmă gornicul. Tocmai pentru că umblă vestea că iar vrea 
să plece la împăratul... 

— Nu ştiu, bade — îl întrerupse Ion deodată cu imputare amară — dar 
ar mai putea și domnii să ne lase în pace, că tătucu n-a făcut rău nimănui în 


lume fără numai bine şi-i păcat să-l hărțuiască mereu ca pe un câine! 

— Na, apoi asta-i altă poveste! zise Ursu Uibaru cu glas aspru, ca și 
când ar fi vrut să arate că el, slujbaş domnesc, nu se poate lăsa înduioşat. 
Sănătate bună, Ionuț! 

Parcă s-ar fi ruşinat că a vorbit lucruri atât de gingașe cu un băietan fără 
minte, porni îndată la vale pe drumul noroios în care cișmele clefăiau la 
fiece pas. Ceaţa îl înghiți curând și flăcăul se pomeni deodată singur. 
Ascultă paşii ce se depărtau până ce se pierdură, apoi scuipă cu scârbă: 

— Bată-te Dumnezeu să te bată! 

Îi era urât Ursu Uibaru. Toată lumea îl ura. În doi ani de gornicie a făcut 
mai mult rău oamenilor decât toți ceilalți gormici împreună. Flăcăul 
coborâse în sat numai ca să se întâlnească cu Ilina lui Ion Mătieşu, numai de 
dragul ei. Îi spusese fata că gornicul e pe-aici, totuşi i se părea că ceasul rău 
i l-a scos înadins în cale să-i strice bucuria. Era de vreo nouăsprezece ani, 
dar voinic şi chipeș ca un bărbat. 

Se scutură ca și când ar fi vrut să lepede urmele întâlnirii cu Uibaru, 
apoi o luă spre casă, pe lângă pârâul Albacului în sus. Îi reveni în inimă 
chipul Ilinei. De dorul ei începu să horiască. Avea glas cald şi dulce, ca și 
tatăl său. Sosi sub coasta pe care se afla căsuţa lor, mai la deal, în Crângul 
Feregetului. Așteptă un răstimp parc-ar fi sperat că are să-l ajungă Ilina din 
urmă. Prinse a sui pe cărarea lunecoasă. Opinca se căţăra greu și căuta 
mereu sprijin. Când se văzu în deal se opri să răsufle. Ceaţa rămăsese jos şi 
se întindea ca un giulgiu murdar peste valea şerpuită. 

În crâng, cele câteva căsuțe de bârne, cu coperişele de draniţe mucezite, 
se piteau răsfirate şi speriate printre pomi. Rămășițele de pâclă, ca nişte 
smocuri de lână, atârnau prin copaci și pe ştreşinile scunde, în fund, dincolo 
de tăpșanul crângului, coasta își urma urcușul, învestmântată cu pădurea 
bătrână de fag. 

Flăcăul trecu șuierând vreo trei pârleazuri până în grădina lor cu câţiva 
pomi şi o clăiță de fân. Casa, numai tinda și o odaie, era atât de slăbănoagă 
că părea gata să se dărâme. Pe prispă, lângă ușa tinzii, şedea un om cu 
sumanul negru, cu pipa stinsă în colţul gurii. 

— Aici erai, bade George? întrebă flăcăul mirat. 

— D-apoi vezi bine — murmură țăranul fără să clintească, cu un glas 
supărăcios. Venisem să mă sfătuiesc cu tătâne-tău c-am auzit prin sat că iar 
umblă să plece la împăratul după dreptate. 


George Nicula, nepot de văr al lui Horia, mustăcios şi negricios, ridică 
întrebător ochii asupra flăcăului. Cotrobăind după cheia tinzii, Ion răspunse 
liniştit: 

— Nu-i acasă, bade, şi nici n-a mai dat pe-aici de vreo săptămână! Că 
dumnealui mai mult e pe drumuri decât acasă, ştii bine şi d-ta! 

— Știu. Dar mă bizuiam pe noroc. Dacă-l nimeream, ziceam să mă ia și 
pe mine cu dumnealui, că și io-s om de treabă şi cu dare de mână și nu mi- 
ar sta rău să merg. 

Aşteptă un cuvânt bun de la Ion, care însă se căznea să descuie și 
mormăia o sudalmă. Urmă mai moale: 

— Dumnealui ar putea numai să vrea, că doar unu-i Horia în ţara asta și 
oamenii îl ascultă mai mult decât pe vlădica. 

— Aşa-i, nici vorbă— zise flăcăul, împingând uşa de perete și 
adăogând apoi cu mândrie: Bine zici d-ta, unu-i Horia! Tocmai de aceea cu 
dumnealui să te înţelegi, că mie degeaba-mi spui. 

George se simţi puţin jicnit de vorbele feciorului și răspunse mai 
înţepat, dar cu ochii în pământ: 

— Eu socoteam că ar fi bine să merg și pentru binele dumnealui, că 
badea Ursu nu se prea ajunge din multe de toate. Altfel eu n-aş vedea de ce 
să mă îmbulzesc că, slavă Domnului, cât îmi trebuie am, poate şi mai mult, 
iar cu domnii n-o duc rău defel și nici de gomici nu mi-e teamă, că de mine 
nu pot să se atingă. 

— Nu vii în casă, bade? făcu flăcăul nepăsător, parcă nici n-ar fi 
ascultat. 

— Apoi c-am stat destul şi-i vremea să mergem pe-acasă — zise 
George ridicându-se. Dar tu să nu uiţi și să-i spui unchiaşului ca să-mi poată 
porunci dacă-i de mers, auzi? 

— Bine, bade George! 

Intră în tindă, fără să mai aştepte până să plece George, şi închise ușa. Îl 
mai auzi mormăind afară puţin şi apoi depărtându-se. Trecu din tindă în 
casă. Pe pat, cu fața în sus, cu mâinile pe piept, se odihnea Horia. 

— Dormi? întrebă Ion uimit. 

— Ba! răspunse bătrânul, nemișcat. 

— Ai venit de mult? 

— Am intrat pe uşa dinapoi şi m-am așezat să mă hodinesc... Cine era 
pe prispă? George?... Parcă i-am cunoscut glasul. 


— Dânsul, — zise feciorul. Dar m-am întâlnit și cu Ursu Uibaru, 
gornicul, în sat. Și el m-a iscodit ca și badea George. 

— Lasă-i în plata Domnului! încheie bătrânul. 

Ion îşi lepădă ţundra şi scormoni în vatră să atâţe focul. În casă 
înserarea se închega filtrată prin cele două ochiuri de fereastră. Pe pat, 
Horia, mereu nemișcat, respira îngândurat și din când în când ofta prelung. 
După ce ţâşni o flacără bună din tăciunii ce mocniseră sub cenuşă, flăcăul 
se aşeză pe laviţă, la căpătâiul tatălui său, şi, parcă i-ar fi înţeles tăcerea 5 şi 
gemetele, întrebă: 

— Da când aveţi de gând să porniţi, tătucule? 

— Apoi chiar mâine, până-n ziuă — zise bătrânul înviorat, sculându-se 
deodată ca și când întrebarea i-ar fi adus aminte ceva ce uitase de tot. 

— Vai de mine! se spăimântă Ion. Şi nici măcar merindea nu ţi-ai 
pregătit-o! Cum să pleci așa la drum, taică? Ba încă ce drum! 

— Mie-mi spui, băiete, care l-am mai bătut de trei ori? rosti tatăl cu o 
sfătoşie care-l întinerea. De asta să n-ai tu nicio grije! Numai Dumnezeu să 
ne ajute să fim sănătoși să şi ne întoarcem cu spor! 

Acum începu sfatul cu feciorul. Întâi îi spuse că va pleca împreună cu 
Petre Nicula de la Vidra, cu Toma Pătruţ pe care l-au ales mușcanii şi cu 
Vasile Bodoroiu din Ofenbaia. Mai trebuia să meargă și Cloșcuţ din 
Cărpeniş, că pe dânsul îl sortiseră şi cărpenișenii, și buciumanii, și 
abrudenii, dar degeaba, nu poate omul, că-i plin de necazuri. Rău îi pare că 
porneşte fără Cloşcuţ, că de toate trei ori laolaltă au fost la împăratul și tare 
bine se învoiesc, mai bine ca fraţii. Dar dacă nu se poate, nu se poate și 
pace. Bani de cheltuială are douăzeci și cinci de zloți, adunaţi de oamenii 
din Câmpeni, Bistra şi Râul Mare în numele cărora se duce dânsul. Sunt 
colo în traistă, împreună cu jalbele și cu poruncile împărătești pe care 
domnii de-aici n-au vrut măcar să le citească, necum să le împlinească. 

După ce se înnoptă bine și pe când bătrânul tocmai îl învăţa cum să aibă 
grije de casă și de toate, se pomeniră cu Toader Oargă, fratele lui Cloșca. 
Aducea o traistă umflată de merinde. O trimitea Mărina, că tot o pregătise şi 
baremi s-o aibă Horia pe drum dacă Cloșcuţ nu poate pleca. 

A doua zi, în zorii zorilor, bătrânul era în picioare. Căzuse o brumă 
groasă. Ceaţa se risipise de tot și de jur împrejur munţii, cu căciuli albe de 
zăpadă proaspătă, păreau nişte voinici mândri puși acolo întru apărarea 
oamenilor. Horia îşi roti privirile peste șiragul de piscuri ca şi când şi-ar fi 
luat rămas bun de la prietenii cei mai dragi. Cum stătea așa, drept ca 


totdeauna, căciula neagră apăsată puţin pe urechea dreaptă, cu ochii 
culoarea oţelului călit, cu mustaţa românească răsucită tinerește, cu sumanul 
negru tivit și înflorit cu şireturi vinete subt care se vedea cojocelul alb 
vrâstat pe piept de cureaua de la traista de piele, încălțat cu cisme cu turetcii 
moi și încheiați numai până deasupra glesnelor, nimeni nu i-ar fi dat cei 
cincizeci și trei de ani împliniţi. Alături de feciorul său cu capul gol părea 
un frate mai mare. 

— Na, dragul tatii, rămâi sănătos şi Doamne ajută! zise apoi deodată cu 
glas blând. 

Ion îi sărută mâna, iar el îl sărută pe amândoi obrajii. 

— Noroc bun, tătucă, și Dumnezeu să v-ajute! murmură feciorul 
urmărindu-l cu privirea plină de iubire și înduioșare până ce se pierdu 
printre copacii crângului. 

Ursu Nicula, fără să se mai uite înapoi, pășea voinicește pe marginea 
pădurii. Coti pe urmă spre Poiana, ca să ajungă mai drept prin Lespezeni la 
Scărișoara și de-acolo, pe lângă Măgura Negrii, să treacă la Vidra de sus 
unde avea să se întâlnească cu ceilalți tovarăşi de călătorie la Petre 
Nicula... 

Patru săptămâni și patru zile au mers, mai mult pe jos, până ce au sosit, 
într-o zi de vineri, în preajma Crăciunului nemtesc, la Viena. Horia cunoștea 
binișor orașul şi-i duse de-a dreptul la hangiul unde fusese anul trecut, un 
neamţ tare de omenie care nu le-a luat niciun ban pentru găzduire, ba le-a 
mai întins şi câte-o mâncare din când în când, tot de pomană. Acolo numai 
cât şi-au odihnit puţin oasele şi s-au curăţat, că s-au şi repezit cu toții la 
notarul public Ștefan Franz Enyedi, la care îl trimesese rândul trecut însuși 
împăratul, ca să le facă acuma o jalbă şi mai frumoasă, dacă se poate. 

Pe notar îl găsiră și nici nu avură să aştepte decât vreo două ceasuri 
până să poată da față cu dânsul. Din gura lui însă aflară o veste urâtă, că 
anume împăratul Iosif e plecat de vreo săptămână în Italia, la Roma, pentru 
sfintele sărbători, şi nici nu se ştie când se va întoarce; se zice că tocmai pe 
la Paști. Oamenii rămaseră năuci. 

— Na, apoi atunci ce-i de făcut, măria ta? întrebă Horia într-un târziu, 
mai venindu-și în fire. 

— De, oameni buni, știu eu ce să vă învăţ? zise notarul, blajin, parc-ar 
fi vrut să-i liniştească. Faceţi și voi ce v-o îndrepta Dumnezeu? 

— Că asta așa-i, nici vorbă — murmură Horia îngândurat şi posomorit. 


Ţăranii schimbară între ei priviri întrebătoare. Enyedi era un om foarte 
cumsecade, crezător la necazurile celor nevoiaşi, săritor și cu vorba şi cu 
fapta, măcar că ungur şi domn. Înalt, subţire, slab, cu o bărbuţă gălbuie, 
vorbea românește ca un român. Se trăgea dintr-un sat de pe lângă Aiud și 
cunoștea toate durerile iobagilor. Totuşi Horia, de data asta, avu o bănuială 
şi zise: 

— Apoi dac-am venit atâta cale, om mai ieşi până pe-afară să ne 
sfătuim între noi și pe urmă ne-om întoarce la măria ta! 

Horia se duse cu ceilalți tocmai la palatul împărătesc, să afle el acolo 
dacă e adevărat ce a spus notarul. Un slujitor în uniformă strălucitoare îl 
lămuri în câteva cuvinte că da, împăratul e plecat din Viena pentru mai 
multă vreme. Alţi doi slujbași la fel. Horia nu era mulţumit. Așa l-au purtat 
cu vorba domnii şi acum trei ani ca să nu-l lase să pătrundă în faţa 
înălțatului împărat. Pe când stăteau la sfat într-un colţ, o cătană veni la 
dânșii. Era de pe la Făgăraș și, văzându-i în portul românesc, nu l-a răbdat 
inima să nu se apropie. Un ceas l-a descusut Horia până s-a convins aievea. 
Şi pe urmă s-au întors la Enyedi: 

— Ne-am gândit şi ne-am învoit, măria ta, să așteptăm aici până o veni 
acasă preaînălţatul împărat! $-apoi, fiindcă tot trebuie să zăbovim mai 
multișor, să ne îngădui să-ți povestim din fir în păr, măria ta, toate 
suferințele noastre, ca să le pui pe hârtie, să le afle maiestatea sa şi să ne 
ocrotească cu porunci mai straşnice că altfel pierim! 

— Bine, Ursule, prea bine! zise notarul cu bunătate. Am să vă ascult și 
să vă fac pe plac şi să dea Dumnezeu să iasă toate bine. Eu, îţi aduci aminte, 
v-am făcut şi de rândul trecut tot ce mi-aţi cerut, ba am fost cu voi şi la 
maiestatea sa... 

Știindu-i fără mulţi bani în oraşul cu cheltuieli mari, Enyedi i-a 
îndreptat la un sas din Orăştie care se așezase de vreun an pe-aici 
deschizând o circiumă cu han pentru oameni mai săraci, afară, la marginea 
orașului. Le-a dat şi o scrisoare ca să-i primească și să-i găzduiască ieften. 
S-au învoit repede cu sasul să doarmă pe unde se va putea, să mănânce ce 
se va găsi, să rămâie la dânsul cât vor dori, numai în schimb să-i muncească 
ce va trebui. Erau foarte mulţumiţi; puteau acuma să aştepte fără grija zilei 
de mâine. 

Numai Horia n-avea astâmpăr parc-ar fi stat pe jăratec. Umbla toată 
ziua prin oraș, el ştia pe unde, şi seara, când se aduna cu tovarășii, mereu le 
spunea: 


— Poate s-o îndura Dumnezeu să vie acasă împăratul mai curând, să 
ştim odată dacă-i albă ori neagră, că aşa nu mai merge, măi oameni! 

Peste câteva zile apoi s-a dus la notarul Enyedi, a așteptat până ce a 
rămas singur. 

— Ei, Ursule, ce necaz mi te mai aduce? îl întrebă notarul. Dacă-i lungă 
povestea, şezi colea, să mi-o spui pe îndelete, că eu te ascult bucuros! 

Horia oftă: 

— Lungă-i, măria ta, și numai cu amar şi cu sărăcie, de nici nu știu de 
unde s-o apuc. Dar de spus trebuie să ţi-o spun ca să ne ajuţi şi dumneata la 
înălțatul împărat să dobândim dreptate cât mai degrabă că altfel are să fie 
rău de tot! Măria ta să alegi ce trebuie ales, că eşti om cuminte și învăţat! 

Enyedi avu un zâmbet de încurajare. Cunoștea el plângerile iobăgeşti şi 
mai cu seamă pe cele din Ardeal, recunoştea multe nedreptăţi și 
compătimea pe cei ce le sufereau. Se socotea puţin filosof şi, în această 
calitate, mai obligat să asculte pe cei mici deopotrivă ca pe cei mari. Horia 
îndeosebit îl interesa. Pentru un ţăran fără carte i se părea foarte deştept, 
foarte stăruitor şi cu o voinţă în stare să spargă zidurile. Pe urmă avea în 
ochi o lumină ciudată, cu niște pâlpăiri care pătrundeau în străfundul inimii, 
şi o privire căreia nu te puteai împotrivi. Impresia aceasta neobişnuită i-a 
rămas de anul trecut, când l-a văzut întâia oară, dar acuma părea și mai 
accentuată. 

— De trei ani umblă după mine gormicii şi pandurii și toți slujbaşii să 
mă prindă și să mă spânzure, măria ta! N-am omorât pe nimeni, n-am furat, 
n-am greşit nimănui și cu toate astea sunt fugărit şi hărțuit într-una ca o 
fiară! Trebuie să stau tot ascuns, să ocolesc drumul mare ca tâlharii numai 
pentru că zic dumnealor că eu am învăţat pe oameni să ceară dreptate şi 
lege... Na, apoi aşa să fie şi încă n-ar fi niciun păcat, că doară fără dreptate 
şi fără lege nu putem trăi! Dreptu-i, măria ta? 

— Drept, drept — murmură notarul. 

— Dar vezi că astea-s numai vorbe, că mânia cea mare a domnilor pe 
mine se trage de când am venit aici cu plângere la înălţatul împărat! Că de 
ce am venit şi cum am îndrăznit? Apoi de bine nu se jeluiește nimeni, măria 
ta! Că n-am apucat noi nebunește calea Beciului, fără numai când am bătut 
în zadar la toate porţile şi de la Sibiu, şi de la Cluj, și de la Bălgrad! Noi ne- 
am tot lăsat şi am tot îndurat orice ne-au poruncit domnii, fie cu dreptate, 
fie cu strâmbătate, şi de-aceea am ajuns azi de suntem în rândul vitelor şi nu 
ne mai îngăduie nici măcar să ne plângem... Până acuma vreo șaptezeci de 


ani noi am fost oameni slobozi. Acolo, în Munţii Apuseni, am trăit cum am 
putut, în sărăcia noastră. Bătrânii spuneau, când eram copil, că în vechime 
am avut un cap al nostru, stăpân peste întreg ţinutul, un voievod român care 
dădea porunci şi împărțea dreptate. La noi în sat, în Albac, mai trăiesc şi azi 
moşnegi care au apucat în tinerețe vremurile când nu se pomenea pe-acolo 
iobăgie, ci toți erau slobozi deopotrivă. Atunci, spun dânșii, nici biruri nu 
plăteau nimănui, ci numai nişte plocoane către împăratul, cum fusese 
obiceiul din bătrâni. Până ce, într-o zi, s-au pomenit oamenii cu o poruncă 
mare care zicea că toți munţii, toate casele, toate pământurile, tot, tot e 
moşia statului, iar oamenii care le-au stăpânit din moși-strămoși sunt iobagii 
cârmuirii. Şi îndată au venit slujbaşi de tot felul să gospodărească, să pună 
dări şi munci... Asta nici n-a fost aşa demult, că doar ţin minte și eu când a 
venit cel dintâi işpan la Câmpeni, că eram copil și mă miram. Pe urmă am 
mers din rău în mai rău. La început birurile erau mici. Pe vremea când m- 
am însurat eu, să tot fie vreo douăzeci de ani, întreg ţinutul plătea cinci mii 
opt sute de zloți. Îmi aduc aminte bine, că fusesem jurat comunal. Acum 
vreo zece ani am plătit cincisprezece mii de zloți, iar azi trebuie să scoatem 
douăzeci și două de mii. Şi încă de-ar fi numai atâta! Dar încetul cu încetul, 
an cu an, au venit fel de fel de dări deosebite, unele în bani, altele în muncă, 
așa că acum noi suntem mai oropsiţi chiar decât iobagii de pe moşiile 
nemeșilor, că în munţii noștri mai mult de jumătate din oameni n-au deloc 
pământ roditor şi nici fânețe, şi totuşi birurile trebuie să le plătească 
întocmai ca şi când ar avea pământ. 

Se opri deodată și se uită drept în ochii notarului. 

— Ce-i, omule? De ce te-ai oprit? se minună Enyedi. 

— Măria ta — zise încet şi cu alt glas Horia — să mă dai afară când ţi 
s-o urî, că eu ţi-aş tot povesti o săptămână pe nerăsuflate şi poate și 
dumneata n-ai atâta vreme să mă asculţi? 

— Lasă, n-ai grije că ţi-oi spune eu când să încetezi! 

zâmbi notarul. 

— Na, bine măria ta! făcu Horia, mulţumit. Dumnezeu să-ţi dea 
sănătate şi viață lungă!... Ei, şi cum zic, măria ta, ne-a ajuns cuțitul la os. 
Că amu n-avem drept nici de pășşunit vitele, nici să tăiem lemne pentru 
nevoile noastre. Nu mai avem niciun drept, fără numai datorii. Trebuie să 
tăiem cincisprezece mii de stânjeni pentru domeniul de la Zlatna şi să le 
ducem, uscate și curățate, unde se dă porunca; trebuie să cosim, să strângem 
şi să cărăm atâtea mii de care de fân din livezile statului; trebuie să ducem 


vinul şi vinarsul statului, pentru unele sate, depărtare de patru zile, până la 
Zlatna, să cărăm fier din Hunedoara pentru minele statului și orz din Țara 
Ungurească pentru berăria statului, cale de douăsprezece zile și mai mult, şi 
toate astea pe nişte prețuri de batjocură. Fiindcă în munţii noștri nu se fac 
bucate, aveam drepturi din vechime să aducem fără vamă din [ara 
Ungurească grâu și porumb și orz şi de toate. Poate că-ţi aduci aminte, 
măria ta, că anul trecut am adus chiar privilegiile domnești cu peceţi, de pe 
vremea crailor Sigismund și Batori şi Rakoczy cel bătrân şi cel tânăr, de ni 
le-ai scris din nou pentru maiestatea sa. Că eu nu spun minciuni și vorbe 
goale, măria ta! Acuma trebuie să cumpărăm toate de trei ori mai scump de 
la arendaşii domeniului, ca să-i îmbogățim pe ei din sărăcia noastră. Pe 
urmă mai vine și comitatul cu alte biruri și alte munci pe oameni, pe urmă 
gomicii și primarii care mai trag şi pentru ei. lacă așa Maca vei Bota, 
primarul nostru din Râul Mare, şi Vasile Goia din Vidra şi cu cel din 
Câmpeni şi din Bistra, s-au apucat și au stors de pe oameni cincisprezece 
mii de florinţi pentru cheltuieli de cancelarie, iar solgăbirăul Komaromi, ca 
să nu rămâie mai prejos, a poruncit să-i scoată şi pentru cancelaria lui nouă 
mii. Și bieţii oameni de voie de nevoie au plătit, dar socoteală de bani dânșii 
n-au dat nimănui nici până-n ziua de azi... Când a văzut norodul că 
nedreptăţile nu se mai isprăvesc, s-a gândit să trimită o deputăţie la 
cârmuire, la Sibiu, să se plângă şi să ceară ocrotirea legilor. Acolo însă i-au 
trimis înapoi, după ce mai întâi le-au spus că iobagii trăiesc din averea şi 
mila domnilor și că deci nu au dreptul să-și pârască stăpânii. Asta ca asta, 
dar pro vizorul domeniului s-a supărat foc că oamenii au îndrăznit să umble 
cu jalbe şi a tras în judecată pe toţi deputaţii comunelor. Fireşte, judecata i-a 
şi pedepsit, ca să ţie minte să nu mai crâcnească niciodată. Și uite așa s-au 
ales care cu douăsprezece, care cu douăzeci și cinci de vergi zdravene, Petre 
Nicula și Toader, Junga şi Vasile Pascu. Până şi Gavrilă Todea, moșneag de 
optzeci de ani, a trebuit să sufere ruşinea de-a fi bătut, încât din bătaia asta i 
s-a tras și moartea peste câteva luni. Uite așa ni se face nouă dreptate, măria 
ta... Apoi dacă a înţeles lumea că la cârmuirea din Ardeal nu se găseşte 
apărare, ne-am sfătuit şi ne-am hotărât să facem ce-om face şi să ne 
plângem chiar maiestăţii sale înălțatului împărat. Și au strâns oamenii bani, 
rupând de la gura copiilor, și ne-au dat câte douăzeci de zloți şi ne-au trimis 
să cădem în genunchi la picioarele tronului și să dobândim o ușurare pentru 
cei năpăstuiţi. Așa am venit întâia oară aci acum patru ani, când mai trăia 
încă fie iertata împărăteasă Maria Terezia, dar era tare bătrână şi slăbită, de 


n-am putut ajunge nici măcar să-i vedem faţa, oricât ne-am trudit și ne-am 
rugat. Peste un an iar am pornit la drum şi am avut noroc de ne-am putut 
apropia de înălțatul împărat şi ne-a mai mângâiat sufletele cu o vorbă bună 
şi cu porunci către domnii de-acasă să fie mai milostivi. Azi-primăvară a 
trecut anul ne-am ostenit din nou și din nou maiestatea sa ne-a făgăduit 
dreptate, că erai de față şi măria ta. Au plecat porunci bune de-aici, dar 
degeaba, măria ta, că nici poruncile împărătești nu le mai ascultă nimeni, că 
domnii spun că asupra noastră nici împăratul n-are putere, fără numai 
dânşii. Ba încă poruncile înălțatului împărat mai rău i-au înverşunat 
împotriva noastră încât nu mai avem altă scăpare decât ori să pierim, ori să 
ne luăm lumea-n cap, ori, Doamne fereşte, cine ştie ce alţi poznă!... Ș-apoi 
de-aceea ne-au trimis iarăşi oamenii a patra oară! 

Notarul se sculase şi se plimba de ici-colo, privindu-și vârfurile 
cismelor, cu mâinile încopciate la spate. Acuma se opri în faţa lui Horia și 
zise: 

— Oamenii tot pe tine te trimit unde-i mai gingaș? 

— Oamenii mă ascultă, măria ta, fiindcă şi eu ascult durerile lor! spuse 
Horia simplu, fără urmă de mândrie. M-a învrednicit Dumnezeu de am 
prins oleacă a scrie și a citi, pe urmă, umblând mereu prin lume, m-am 
obișnuit a grăi și nemţeşte, și ungureşte, atâta cât trebuieşte omului prost, şi 
de aceea au socotit comunele să mă trimită mereu şi pe mine să le caut 
dreptatea... Altfel sunt sărac, măria ta, pentru că toată viaţa am ţinut partea 
celor slabi şi la judecăţi, şi la primării şi peste tot. Așa m-a lăsat Dumnezeu! 

Enyedi îl bătu prietenos pe umăr. 

Peste câteva zile Horia reveni: 

— Măria ta, să mă iertaţi, dar mai am să-ţi spun niște întâmplări pe care 
n-ai de unde să le ştii şi pe care trebuie să le scrii nesmintit în jalba către 
înălţatul împărat, ca să afle tot şi să poată cumpăni bine dreptatea... C-apoi 
mai ales din pricina asta am venit noi acuma aşa de iute, că primejdia-i mai 
mare ca altădată!... Acu-i anul, în primăvară, pe la sfârșitul lui mai, în 
vremea când ne întorceam noi spre casă de la preaînălțatul împărat, s-a 
întâmplat o poznă la bâlciul din Câmpeni. Să vezi, măria ta, cum și ce s-a 
întâmplat!... La bâlciul de ţară ce-l ţinem noi în Câmpeni aveam din bătrâni 
privilegiul să vândă numai Câmpenii băuturi de tot felul, ba încă să ia și 
vamă de la străinii care ar aduce la târg vreo băutură de vânzare. Cârmuirea 
de la Sibiu însă acum trei ani a arendat dreptul de cârciumărit unor armeni 
care numaidecât s-au apucat și au oprit lumea să mai cumpere sau să vândă 


vreo băutură fără numai de la dânşii. Bine, asta-i cârciumăritul îndeobşte. 
Oamenii au cârtit, dar s-au supus. Porunca-i poruncă și gata. Acu vine 
bâlciul la Câmpeni. Cârciumăritul e una, bâlciul e alta. Pentru bâlci era 
privilegiul străvechi al Câmpenilor. Armenii însă nu! Au scos ei băuturi în 
târg şi au trimis slujitori înarmaţi să vegheze ca nu cumva să cuteze cineva a 
vinde vreo băutură. Slujitorii, obraznici și fuduli, au început să se ia la harță 
cu târgoveţii, cu pricină, fără pricină. Pe un nenorocit de ţăran din Albac, 
care adusese niște mied de vânzare, l-au luat la bătaie și l-au dus în sudălmi 
şi lovituri la işpanul Intze să-l judece. Alt slujitor alerga călare prin piaţă şi 
pleznea cu biciul pe cine nu i se ferea din cale, până ce a călcat pe un ţăran 
din Zarand care tocmai îşi strângea în dăsagi lâna cumpărată. Omul înfuriat 
a pus mâna pe un topor și, ca să se răcorească, s-a repezit la un butoi cu vin 
de-al arendaşilor şi l-a spart. Alţi necăjiţi şi batjocoriţi i-au sărit în ajutor şi 
s-au pus să se răzbune pe butoaiele armenilor. Slujitorii și ceilalți lefegii ai 
arendașilor au luat-o repede la sănătoasa. Gornicii înșiși n-au îndrăznit să 
iasă să potolească mulțimea răzvrătită, care acuma răcnea și umbla să se 
arunce la pivnițele arendașilor, să le verse toate băuturile. Cine știe ce s-ar 
mai fi întâmplat atunci dacă primarul din Râul Mare, Dumitru Todea, nu s- 
ar fi dus să liniștească poporul, mai cu porunca, mai cu vorbă blândă și să 
împiedece vreun rău mai mare. Acu, să vezi, măria ta, ce-a ieşit din 
întâmplarea asta!... Cum s-a aflat la Sibiu despre iuţeala de la Câmpeni, 
îndată s-au trimis porunci straşnice să fie cercetaţi și crunt pedepsiţi toţi 
făptaşii. Și s-a adunat la Zlatna în mare grabă forul dominai, a prins 
douăzecișitrei de primari și juraţi din comunele învecinate, i-au aruncat în 
temniţă şi i-au chinuit luni de zile până ce în sfârşit astă-primăvară i-au 
osândit pe toţi, pe unii să fie numai bătuţi cu vergile, pe alţii cu temniță 
grea, iar pe câţiva la moarte. Aşa pe Petre Manciu din Secătura, pe Simion 
Bostan și Andrieş Pascu din Câmpeni, pe Ursu Gomboş din Vidra, pentru că 
ar fi aţâţat poporul şi ar fi ţinut sfaturi în taină și au luat bani de la oameni 
ca să trimită deputăţii cu plângere la împăratul. Cel mai crâncen a fost însă 
osândit tocmai Dumitru Todea, cel care potolise norodul. Bietul Dumitru 
trebuia să fie întâi torturat, apoi să-i taie capul, trupul să i-l despice în patru 
şi bucăţile să fie puse în ţeapă... Provizorul domeniului cerea să se ia 
osândiţilor dreptul de apel și pedeapsa să se împlinească îndată, mai ales 
pedeapsa cu moartea, că, zicea, așa ar fi poruncit guvernul. Spre norocul 
sărmanilor năpăstuiţi, forul dominai n-a ascultat cererea provizorului și a 
primit apelurile. Comunele spăimântate şi îngrozite au trimis rugăminţi la 


Viena și înălțatul împărat, milosiv ca totdeauna, a poruncit să oprească 
pedepsele până se vor cerceta mai bine greșelile vinovaţilor. Degeaba. 
Numai pedeapsa cu moartea au schimbat-a în temniță pe viaţă, încolo... Şi 
ca să vezi mai bine, măria ta, cum ni se face nouă dreptatea, să-ți spun că în 
osândă am fost cuprins și eu împreună cu vărul meu Petre din Vidra, cu 
toate că noi nici măcar nu eram acasă, că de-abia pomisem de-aci de la 
maiestatea sa, cum prea bine știi și măria ta!... Și uite aşa se umplu 
temniţele, iar pe urmele noastre sunt mereu pandurii fără nicio vină decât că 
vrem oleacă de dreptate!... lar comunele ne-au trimis acuma să ne rugăm 
fierbinte la maiestatea sa să se îndure cel puţin de cei care suferă în temniță, 
chinuiți și urgisiți şi nevinovaţi, să dea poruncă aspră să-i lase pe la casele 
lor, să-şi vadă de necazuri și de nevoi! Și să ne îngăduie domnii noştri 
măcar să ne jeluim la picioarele înălțatului împărat şi să nu ne oropsească 
așa de rău din pricină că inimile noastre caută mângâiere în bunătatea și 
mila maiestăţii sale! 

Notarul îl ascultă cu aceeași bunăvoință, făcându-și chiar însemnări 
după unele lucruri ce i se păreau lui vrednice să fie puse în jalba către 
împăratul. Horia însuși nu ostenea și nici nu contenea cu jelaniile. Cel puţin 
o dată pe săptămână aștepta răbdător la poarta lui Enyedi, întreba vești 
despre maiestatea sa și apoi mai adăoga câte-o poveste ca să cunoască 
domnul notar toate feţele întâmplărilor. 

Astfel trecu Crăciunul, veni anul cel nou 1784. Țăranul din Albac 
ajunse obișnuitul casei notarului. De câteva ori i-a dat şi de mâncare, ba l-a 
pus să povestească și de față cu nevastă-sa, o femeie bună ca pâinea caldă și 
care mereu suspina şi lăcrima când auzea despre suferințele oamenilor. 

— Să nu te superi, măria ta — zise apoi Horia într-o zi — că ești domn 
şi dumneata, dar nu mă pot stăpâni să nu-ţi spun: tare s-au înrăit nemeșii în 
vremea din urmă! Poate că s-a schimbat şi lumea, dar răi sunt și fără suflet! 
Baremi cu noi românii se poartă ca şi când am fi vite. Noi nu suntem buni 
decât la munci, încolo parcă nici n-am fi oameni. Vitele chiar o duc mai 
bine ca noi, că muncesc şi după munca lor au de mâncare, dar nu plătesc 
biruri şi nici nu suferă umilinţe zadarnice. În vechime se spune că oamenii 
au fost robi. lacă, măria ta, eu socot că și robii aveau viață mai omenească 
decât noi. Apoi dacă nici legile nu ne apără şi nici măcar credinţa noastră nu 
e cinstită de stăpânii ţării! Vezi, măria ta, în Ardeal sunt stăpâni și ungurii, și 
saşii, şi săcuii, iar românii numai iobagi şi jeleri şi vai de ei, cu toate că 
pământul al nostru a fost şi noi suntem cei mulţi, adică talpa ţării!... Eu am 


umblat mult, măria ta, și prin Ţara Ungurească și pe la noi, şi pe-aici printre 
nemți. Am stat de vorbă cu tot felul de neamuri și am auzit multe jelanii și 
dureri, dar rău și batjocură ca la noi nu-i nicăiri în lume, zău așa!... 
Românul numai apa n-o plăteşte şi aerul, încolo tot, tot! Ce să-ţi mai spun 
eu, măria ta, că eşti de prin părţile noastre și cunoşti lucrurile! Că la Paşti și 
la Crăciun trebuie să mergi la curte cu un colac, cu un ulcior, cu o luminare, 
cu o găină și, dacă ai, fie cu iertare, doi porci, pe cel mai gras tot nemeşului 
îl duci, ba de se întâmplă să n-ai deloc, pleci la târg și cumperi și-l dai 
domnului că altfel nu-i de trăit. Să faci patru zile pe săptămână pe seama 
domnului, dar baremi să ai şi tu pământ! Dar la noi oamenii n-au niciun 
sfert de iugher și totuși trebuie să muncească patru zile nemeșului. Și 
muncește nu doar bărbatul, ci și femeia trebuie să toarcă, să ţese pânză de 
în, să facă horbote, iar dacă nu știe ori nu poate lucra destul de bine și pe 
placul doamnei, apoi trebuie să plătească cu bani alta în locul ei. Nici după 
moarte nu scăpăm, măria ta, că văduvii tot ce-a lăsat bărbatul i se ia, ba o 
mai aruncă și prin temnițe și o chinuiesc să mărturisească până la un vârf de 
ac tot ce i-a rămas. Are nemeșul vin prost şi nu poate scăpa de el, îndată 
pune pe iobagi să-l vândă şi dacă se strică ori nu se vinde, plătește bietul 
român. Ai zece oi, una ţi-o ia domnul, și cu oaia îţi ia și mielul. Nu, nu, 
măria ta, am ajuns mai rău ca vitele! De-aceea unii domni nici nu mai 
înjugă vite la grapă, ci iobagi, că-s mai ieftini!... 

Notarul dădea din cap, că adică da, da, așa e, cunoaște și dânsul. Subt 
diverse forme a auzit mereu plângeri d-astea din Ardeal. Pe el îl interesau 
mai mult ca documente omeneşti. Recunoștea nedreptăţile, dar pe de altă 
parte se gândea că aşa a fost totdeauna, în toate timpurile şi la toate 
neamurile, ca unii, cei mulţi, să muncească și alţii, cei puţini, să huzurească 
din munca celor mulți. Ar putea fi lucrurile și altfel, ceva mai bine, negreșit. 
El însă nu-i chemat să schimbe lumea și în niciun caz nu ar vrea să-şi 
complice viaţa, după ce acum şi-a aranjat-o convenabil. Meseria împăraţilor 
este să-și bată capul cu probleme de-astea. Dealtminteri Iosif II, regele cu 
pălărie, cum îl batjocoresc ungurii, numai reforme și îmbunătăţiri visează 
pentru popoarele sale. Poate că el are planuri și pentru valahi. 

Seara, când sosea la gazdă, Horia nu pregeta să povestească sasului și 
mai amănunţit necazurile care i-au mânat pe-aci. Sasul înțelegea mai greu 
dar tot recunoștea că toate plângerile sunt drepte și asigura pe Horia că 
împăratul Iosif, care e genial și iubește deopotrivă toate popoarele 
împărăției sale, are să șteargă curând iobăgia și în Ardeal, cum a şters-o în 


Austria şi în Cehia. De altfel hangiul avea mare respect pentru Horia, dădea 
mâna cu dânsul şi nu-l punea la muncă, cum îi punea pe ceilalți tovarăși ai 
lui, ba-l mai cinstea şi cu câte-un pahar de vin, mai ales în serile când n- 
avea mușterii și putea sta la taifas. lar când a aflat că vorbeşte și nemţeşte s- 
a bucurat mai mult şi îndată i-a făcut cunoştinţă cu un prieten bun al său, 
fost grenadir şi acuma nemulțumit cu vremile și împrejurările. Vânjos, 
bătăios, fostul grenadir strigă îndată: 

— Nici popoarele să nu aștepte tot numai de la împăratul! Că și 
împăratul e om şi face ce poate! Popoarele să mai puie mâna și pe par când 
nu mai merge altfel! Dreptatea trebuie cucerită ca o cetate! Ai înțeles? 

— Înţeles, cum nu! răspunse Horia cutremurându-se. Și adăugă pe 
urmă, cu ochii în tavan, parcă ar fi privit în viitor: Omul tot rabdă, rabdă, 
până ce se umple măsura și nu mai poate răbda, și atunci... Doamne 
fereşte! 

În sfârşit într-o zi notarul Enyedi îl întâmpină radios: 

— Ei, Ursule, poimâine soseşte împăratul!... Uite şi jalba ţi-am făcut-o 
cum m-am priceput mai bine. Să ai noroc! 

Mai trecură două săptămâni şi în ziua de întâi aprilie, împreună cu 
tovarășii săi, Horia a pătruns la împăratul Iosif. Pentru că era acum a treia 
oară aci și cunoştea obiceiurile, aştepta liniştit să-i vie rân- dul. 

— Ursu Nicula! lar tu?... Ce doreşti? 

Era glasul împăratului, blând, cald, părintesc. Horia încremeni. 
Împăratul l-a recunoscut, îşi amintea că a mai fost cu plângeri și-i vorbea 
românește, stricat, dar cu un surâs plin de bunăvoință. Cu jalba în mână, 
Horia se uita drept în ochii suri ai monarhului. Şi, fără să vrea, în acea clipă, 
i se părea că-l vede întâia oară, acum unsprezece ani, la Zlatna, unde sosise 
călare, cel dintâi Habsburg care se milostivise a cerceta 

Ardealul și pe români. Zâmbea și atunci, în mijlocul mulțimii de mii de 
români, adunaţi cu plângeri nenumărate. Văzându-l atât de binevoitor, toată 
mulțimea s-a prăvălit în genunchi în faţa lui, iar dânsul, mișcat, a strigat pe 
românește: „Scoală, scoală”! Şi a început să strângă el însuși sutele, miile 
de jalbe din mâinile oamenilor... Copleşit și de amintiri, şi de glasul ce-i 
răsuna mereu în urechi, Horia căzu în genunchi, murmurând: 

— Înălţate împărate... 


2 - VINE HORIA CU PORUNCI! 


Pe la Rusalii se răspândi vestea că s-au întors deputaţii de la împăratul 
şi că Horia aduce porunci bune. Popa din Albac a și întrebat pe Ion, dar 
feciorul nu ştia nimica, numai că tatăl său încă nu sosise. 

Pe urmă, în câteva zile, s-au lămurit lucrurile: cei trei au venit într- 
adevăr, dar Horia mai zăboveşte, că l-a oprit înălțatul împărat să-i mai dea 
niște porunci noi şi poate și alte semne ca nimeni să nu se mai îndoiască 
despre bunătatea lui față de norodul românesc oropsit de domni şi de 
slujbaşii cârmuirii. 

Petre Nicula din Vidra nu mai contenea povestind fel de fel de 
minunăţii, mai cu seamă despre audiența la înălțatul împărat. De la dânsul 
s-a aflat întâi cât de bine cunoaște împăratul pe Horia, cât i-e de drag și cum 
s-a bucurat când l-a văzut, cum i-a zis pe nume și l-a întrebat despre 
necazurile oamenilor, apoi cât de rău s-a supărat dacă i-a spus Horia că 
domnii nu ascultă poruncile împărătești și cum s-a jurat că are să-i înveţe 
dânsul omenie și ascultare pe toţi... La biserică, la sfârşitul slujbei, după ce 
răspunse la toate întrebările, adăogă cu glas înălțat și aproape amenințător: 

— Ehei, măi fraţilor, Horia e crăişorul nostru şi crăişorul împăratului, 
aşa să ştiţi! Ş-apoi dacă nici dumnealui nu capătă dreptate, înseamnă că a 
pierit dreptatea din lume și putem să punem de mămăligă! 

Dar nici Vasile Bodoroiu şi nici Toma Pătruţ nu stătură cu mâinile în 
sân şi cu gura încleştată. Și ei împrășştiară vestea cea bună despre mila 
împăratului și despre prietenia lui Horia cu preaînălțatul, încât din Zarand 
până la Bălgrad s-au umplut și munţii, și satele, și toate inimile cu nădejdi 
trandafirii care se împleteau împrejurul lui Horia ca niște cununiţe de nuntă 
mare. Apoi într-o seară, târziu, sosi și Horia în Crângul Feregetului. Lumina 
albă de lună fâlfâia peste văi ca un văl de mireasă frumoasă. Cele câteva 
căsuțe împrăștiate în crâng păreau mici ca nişte jucării. Pe cerul negru 
clipeau stele rare înfricoșate de privirea rece a lunei cu obraz batjocoritor. 
Prin pânza de tăcere apele Albacului gângureau moleşite de somn. Din când 
în când numai câte-un hămăit de câine speriat sfârtica văzduhul, ca ţipetele 
gormnicilor la muncile obşteşti, În marginea livezii, înainte de-a trece 
pârleazul, Horia se opri. Trebuia să-și astâmpere bătăile inimii ostenite de 
drum şi de un simțământ ciudat. O jumătate de an se scursese de când 
plecase. Cât s-a zbuciumat în acest răstimp în orașul cu străluciri multe și 
totuşi cât i-a fost de dor mereu de munţii, de sărăcia şi de suferinţa de-aci! 
Se întorcea cu inima mai grea, dar de cum a pătruns în munţii proaspăt 


înverziţi, sufletul i s-a umplut de o bucurie caldă care răscumpăra toate 
grijile. 

Traista de piele, umflată cu documente şi porunci împărătești, agățată 
peste umărul stâng, îl apăsa ca o povară chinuitoare. Sorbind lacom 
răcoarea serii de primăvară în faţa codrilor unde și-a măcinat cincizeci de 
ani de viaţă, i se păru că se întoarce nu de la Viena acasă, ci înapoi în timp 
pe o cărare strâmtă, cu urcușuri aspre, pe care la fiece pas întâlneşte câte-o 
întâmplare, când mai măruntă, când mai însemnată, când mai tristă, când 
mai bucuroasă, din însuși trecutul lui. Se simţea la o răscruce hotărâtoare 
unde, ca să aleagă calea cea dreaptă, trebuie negreșit să se uite înapoi. Toate 
gândurile şi toate planurile ce le-a morfolit în cinci săptămâni prin străini 
trebuiesc chibzuite aici, la faţa locului, ca o spovedanie. Nu se potrivesc aici 
socoteli de aiurea. Locurile îşi au legea lor plămădită din respiraţia 
pământului și a oamenilor care sunt și au fost. 

Îi era sufletul mai însetat acuma când simţea iar sub picioare glia aspră, 
sălbatecă şi totuşi primitoare care i-a hrănit toată viaţa și mai ales care i-a 
înflorit copilăria. Fusese slăbuţ, gingaş și frumușel ca o fetiță în copilărie. 
S-a deşteptat în lume înconjurat de o iubire mare, aproape bolnăvicioasă. 
Era al treilea copil, cei doi dinaintea lui muriseră până a nu împlini anul. 
Părinţii îl corcoleau mereu înfricoşaţi să nu se prăpădească și dânsul. 
Fiindcă se născuse între Crăciun şi Anul nou, popa îl botezase Vasile, dar în 
casă îi ziceau Ursu, ca prin farmecul numelui să-i dea mai multă putere de 
viaţă. Ursu i-a zis pe urmă toată lumea, până şi împăratul. Pe maică-sa a 
pierdut-o când era de zece ani şi nu și-o aminteşte decât ca o frumuseţe 
vestită în tot cuprinsul Munţilor Apuseni. Pentru că i-a semănat mult, gurile 
rele scorniseră că l-ar fi făcut cu un grof ungur care a văzut-o la un bâlci în 
Câmpeni şi, de dragul ei, a venit la Albac și a stat aci trei luni, tocmai în 
vremea când stăpânirea trimisese pe tatăl său să aducă fier de la Hunedoara 
pentru cuptoarele băilor din Zlatna, lipsind astfel de-acasă șase săptămâni. 
Rău se necăjea când copiii, în batjocură, îi ziceau pui de grof, mai cu seamă 
din pricina tatălui său pe care-l iubea mai mult decât pe mă-sa și pe care 
socotea că porecla aceasta îl răneşte adânc, deşi bătrânul nu se sinchisea de 
asemenea fleacuri, ba chiar râdea de ele. Om bun ca tatăl său nu s-a mai 
pomenit în Albac. L-a şi plâns tot satul când l-a omorât pădurea. Horia avea 
atunci nouăsprezece ani şi toate neamurile s-au năpustit asupra lui să-l 
însoare îndată, să nu stea casa pustie şi să se irosească bruma de avere ce-a 
rămas. El însă s-a împotrivit. Dacă ar fi să se însoare, și-ar alege o femeie 


pe placul inimii. Are vreme destulă să caute. Și pe urmă sufletul lui era plin 
de doruri nelămurite, învățase bine meşteșugul de văsar. Cofele, ciubărele, 
doniţele, furcile de tors pe care le lucra dânsul erau cele mai frumoase de se 
minunau oamenii cum poate să le facă, cum se minunau de altfel şi de 
doinele lui, cântate cu atâta inimă și glas așa de dulce că l-au și poreclit 
Horia. Îi plăcea să cunoască lumea și oamenii. Pleca cu văsăria lui când 
spre inima Ardealului de la Turda în jos, când prin Zarand spre Bihor și 
Arad şi Banat. Cutreierând astfel ţara cu vasele și doinele lui, ajunse să aibă 
cunoștințe și să fie iubit prin toate părţile românești, iar în sufletul lui să se 
adune toate durerile şi bucuriile celor mulți obidiți. 

Într-o primăvară — era atunci tocmai de douăzeci şi patru de ani — 
pornind cu căruţa plină de vase spre Zarand, a poposit în satul Criștior, pe 
drumul dintre Abrud şi Brad. Fiindcă îl apucase noaptea, a mas acolo, la 
marginea şoselei, în capul satului. A doua zi de dimineaţă, pe când se gătea 
să plece mai departe și horea un cântec de jale cu glasul lui moale ca o 
mângâiere, s-a pomenit în față, parc-ar fi ieșit din pământ, cu o domniţă 
frumoasă ca o zână din poveşti, subţire și mlădioasă ca firul de trestie 
tânără, cu nişte ochi negri, mari și umezi, adumbriţi de gene lungi și leneșe. 
Stătea pe drumul zbicit și-l cântărea cu o privire uimită de curiozitate. Mai 
înainte, pe stânga, la vreo sută de pași, se vedea poarta de fier a castelului 
familiei Kristsori, cu gardul de zid înalt și cu un şir de plopi bătrâni care 
parcă străjuiau grădina domnească. Horia îşi întrerupse îndată cântecul, îşi 
scoase cuviincios căciula şi dădu bineţe. 

— Cine eşti tu? întrebă domniţa scrutându-l şi mai stăruitor din ochi. 

— Ursu Nicula, domniţă, din Albac! răspunse dânsul simplu. 

Era unica fiică a nobilului Kristsori, Rafaela, alintată și răsfăţată de 
părinţi și de cei cinci fraţi ai ei mai mari. Avea șaptesprezece ani și toate 
capriciile. Cântecul ţăranului o atrăsese cu ritmul straniu și dureros care 
parcă trezise în sufletul ei nostalgii străvechi. Înfăţişarea flăcăului cu părul 
castaniu închis, lung până aproape pe umeri, și puţin inelat, despărţit pe 
creştet, cu figura brună arsă de soare, cu trăsăturile tari și totuși fine, cu 
nasul drept, subţire și delicat, cu privirea aprinsă şi plină de istețime, cu 
sumanul negru pe umeri — toate îi aminteau un tablou vechi din sala de 
arme reprezentând pe străbunul familiei, pe voievodul Boalea, fiul lui 
Boariu, căruia regele Sigismund, acum vreo patru sute de ani, i-a tăiat capul 
pentru că l-ar fi jicnit prin vorbe proaste și de ocară, rostite față de mai 
mulți nobili, în felurite locuri și cu felurite prilejuri. 


În vreme ce ţăranul îi spunea cum se duce cu marfa prin ţară s-o vândă 
şi-i arăta obiecte ce credea că o pot interesa, ea se gândea numai la 
asemănarea ciudată dintre acest iobagiu și strămoșul ei. La sfârșit însă îi 
zise prietenos: 

— Când ai să te întorci acasă, să vii la noi la curte, să ne faci şi nouă 
lucruri d-astea d-ale voastre! 

Toamna, cum s-a întors de pe drum, Horia s-a dus la curtea din Criştior. 
Domnița l-a recunoscut și boierul bătrân l-a tocmit să lucreze ce-i va 
porunci domnișoara până la Crăciun... I s-a dat o odăiță unde a găsit toate 
sculele și unde i s-a adus tot materialul de trebuinţă. 

Niciodată n-a lucrat Horia cu mai mare bucurie, fiindcă domnița 
Rafaela stătea în fiecare zi ceasuri întregi să privească cum cioplește și să-l 
asculte povestind întâmplări și necazuri din viaţa iobagilor. Ochii ei mari 
sorbeau poveştile şi se umezeau uneori fără să-şi dea seama. Întrebase într-o 
zi pe tatăl ei cum se face că seamănă străbunul din tablou cu omul care 
lucrează vase de lemn, și bătrânul i-a explicat confuz că nu poate fi vorba 
de asemănare, deoarece voievodul Boalea chiar de-ar fi fost român sau aşa- 
ceva, cu siguranţă însă c-a fost nobil. Atât de puţin convingător i s-a părut 
argumentul acesta domniței că îndată a început să viseze pe strămoșul 
familiei povestind pe ungureşte aceleași necazuri ale iobagilor ca şi Horia. 
lar peste câteva zile, urmărind firul curiozităţii ei capricioase, întrebă pe 
flăcău: 

— Unde sunt crăișorii voştri? 

— Vai, domniţă, crăişorii noștri s-au făcut demult unguri și acuma 
numai în visuri și în basme îi mai întâlnim! răspunse Horia cu un suspin 
care totuşi domniţei nu i se păru ridicol. 

Aproape de Crăciun, când Horia a isprăvit lucrul, Rafaela n-a uitat a 
mai veni să-și ia rămas bun de la dânsul și i-a întins mânușiţa ei să i-o 
sărute. Era caldă și moale şi catifelată mâna ceea micuță şi avea un tremur 
de păsărică speriată, iar la atingerea buzelor ţăranului, degetele ei fine şi 
subțiri au strâns involuntar mina aspră în care se odihneau. Și pentru că de 
atâtea ori vorbiseră despre crăişori, îi zise şi acuma, glumind şi cu un surâs 
de zână, ca în povești: 

— Drum bun şi sănătate, crăişorule! 

Vorbele acestea i-au rămas lui Horia în inimă ani de zile, și tremurul 
mânușşiţei calde şi zâmbetul de ispită, îşi dădea seama că visul e primejdios 
şi zadarnic şi totuşi nu se putea despărți de el. Câteodată se gândea să intre 


cătană, să meargă la război, să facă vitejii mari și apoi să se întoarcă 
triumfător la curtea din Criştior, în fața domniţei. Viaţa îl purta pe căile ei 
colțuroase, dar nu izbutea să-i alunge din suflet icoanele închipuirii. Când 
se simţea mai amărât, îi venea să se mulțumească a fi sluga ei toată viaţa, 
măcar s-o poată vedea uneori şi să-și astâmpere inima. Îndată însă înţelegea 
că așa ar fi pe vecie osândit și nu i-ar mai rămânea nicio speranţă... își 
făcea drum să treacă mai des prin Criștior, tot cu gândul că are s-o vadă cel 
puţin. Intra în vorbă cu sătenii şi-i întreba despre boieri ca să ajungă să afle 
despre ea. Totdeauna putea să se bucure căci oamenii o iubeau şi o 
blagosloveau fiindcă era bună și vorbea românește ca şi dânşii. 

Aşa au trecut mulţi ani, până ce odată a aflat, parcă din văzduh, că 
domniţa Rafaela se mărită. În ziua nunţii s-a dus şi el la Criștior, s-a 
amestecat în mulțimea de iobagi care așteptau trecerea alaiului domnesc, pe 
două rânduri, în straie de sărbătoare, pe ulicioara bisericii. În ajun plouase și 
mai rămăseseră ici-colo petece de noroi. Toată lumea strălucea de fericire, 
numai el tremura cuprins de friguri. Apoi, din freamătul mulțimii, simţi că 
se apropie nuntașii. Zări pe mireasă, toată în alb, cu ochii plecaţi și cu un 
fior de mulțumire pe obraji. Se sprijinea de braţul tatălui ei... Şi deodată, 
chiar în faţa lui, se opri şovăind. Jos, în calea ei, era o baltă de noroi peste 
care nu putea trece și în care iarăși nu putea călca ea, cu pantofiorii albi de 
mătasă. O clipă a ţinut șovăirea şi nici n-a observat-o nimeni afară de Horia 
care urmărea fiece mişcare a miresei, parc-ar fi fost vorba de mântuirea 
sufletului său. Și astfel, înainte să bage de seamă altcineva, el îşi smulse de 
pe umeri sumanul de sărbătoare şi-l aruncă peste noroiul din calea domniţei. 
Se făcu o rumoare. Bătrânul Kristsori, cu barba puţin căruntă, aruncă o 
privire de mulțumire ţăranului cavaler. Mireasa însăși întoarse ochii cu un 
surâs. De-abia atunci ochii ei mari întâlniră privirea lui tristă. El înţelese că 
l-a recunoscut şi pe buzele ei i se păru că citește o şoaptă: „Crăişorul!” Apoi 
ea a trecut înainte lăsând pe suman două urme de pași de porumbiţă. 

Horia a plecat degrabă, fără să mai aştepte sfârşitul. Îi era inima ca 
plumbul. Vedea că acuma s-a prăbușit visul lui nebunesc. A mai umblat 
câteva săptămâni năuc şi apoi s-a însurat. Era de treizeci și trei de ani şi se 
simţea bătrân. Și-a găsit nevastă în Călata. N-a iubit-o și, luând-o, şi-a zis în 
sine că se răzbună pe soartă. 

Un răstimp sufletul i-a fost gol de orice năzuinţi. Trăia de azi pe mâine 
ca toată lumea, prins numai de grijile mărunte ale vieţii. Pe urmă 
nemulțumirea i s-a îngrămădit atât de mult că iar a început să fie urmărit de 


ochii domniţei. Dar acuma numai cu mustrare și dispreţ încât îi stârneau 
mânie și indignare. Îi apărea mereu și din ce în ce mai stăruitor întrebarea: 
adică de ce românul să fie numai slugă, veşnic slugă, să slujească pe toţi, să 
fie asuprit şi batjocorit şi bătut de toți? [ara asta-i românească și totuşi 
românii sunt slugi în ţara lor. 

De-atunci năzuințele și străduințele i s-au închegat într-o ţintă 
nelămurită. lobagii români, oriunde se aflau, erau frații lui pentru care 
totdeauna era gata să sară să-i apere. Bătrânii povesteau că toate 
pământurile au fost ale românilor în vechime și că străinii, profitând de 
blândeţea şi răbdarea poporului, încetul cu încetul i-au luat toate drepturile 
până ce l-au făcut slugă. Prin urmare numai dreptate să fie și atunci se va 
îndrepta şi viaţa românilor. 

— Vrem dreptate! a început să spună dânsul oamenilor. 

Și a început s-o caute şi s-o ceară oriunde se ivea prilejul. Râvna lui a 
îndemnat și pe alţii încât azi dorul de dreptate mocnește în toate căsuţele 
iobăgești. Până acum câţiva ani, oamenii nici măcar a se jelui nu 
îndrăzneau. Și iată că azi plângerile au ajuns la împăratul! lar acum doi ani, 
când deputaţii au pornit la Viena, moșul Gavrilă Todea, de optzeci de ani, 
cel bătut pentru că fusese la Sibiu cu jalba norodului, a strigat cu glas tare în 
faţa oamenilor: 

— Tu să fii crăişorul nostru, Ursule, şi să ne câştigi dreptatea întreagă 
măcar de-ar fi să ne omoare pe toţi. 

La întoarcere nu l-a mai găsit pe moșneag. Murise. Dar cuvintele lui i- 
au rămas înfipte adânc în suflet. A patra oară aducea acuma porunci de 
îndreptare de la împăratul. Dacă însă nici de data asta nu se va face 
dreptate?... Printre pomii înfloriți din livadă pluteau închipuiri alburii de 
aburi ca nişte stafii. Una părea că se apropie mereu, ispititor. Când o privi 
mai bine, se înfioră căci avea înfățișarea domniţei care i-a încălzit odinioară 
inima. În aceeaşi clipă îi răsună în urechi: 

„Dreptatea nu se cerşeşte! Dreptatea se cucereşte 

Se spăimântă şi-şi făcu cruce. Vedenia nu mai era. Nu-și dădu seama 
dacă glasul a venit de la închipuirea de aburi ori a răsărit din adâncimile 
sufletului său şi s-a ridicat ca o poruncă. În urechi îi ţiuia neîncetat glasul 
stăruitor, cu aceleaşi cuvinte, şi când trecu pârleazul, și când bătu în uşa 
casei. Fiindcă nu răspunse nimeni, căută cheia şi-şi deschise singur. În odaie 
nu era nimic schimbat, parcă numai azi dimineaţă ar fi plecat de acasă. 
Feciorul trebuie să fie pe la fata lui Ion Mătieșu. Tinerețe! Ştia de dragostea 

băiatului și ar fi fost bucuros să-l vadă însurat şi aşezat. Dacă ar fi avut şi el 
în tinereţe norocul să întâlnească iubirea, poate că azi nu i-ar ţipa în urechi 
vorbele acelea stăruitoare. Pentru dreptatea altora și-a ucis fericirea lui. De 
şase ani nevastă-sa, cu copilul cel mic, a fugit la părinţii ei, la Călata. Nu s-a 
putut împăca cu ticăloșşirea zi de zi a casei lor. I-a imputat mereu că a ajuns 
de rușinea satului, că sunt mai nevoiași decât ţiganii, că se surpă casa peste 
ei... El recunoștea în sine că așa este, cicăleala ei îl supăra totuși. Ar fi vrut 
ca baremi ea să-i simtă şi să-i preţuiască zbuciumările. Când a plecat, 
trântind uşile, cu copilul cel mic de mână, a lăsat-o să se ducă și nici pe 
urmă n-a mai chemat-o înapoi. Pentru viaţa lui avea nevoie să fie slobod în 
toate privinţele... 

A doua zi era duminecă şi Horia a coborât în sat. A ascultat întâi slujba 
şi apoi, în faţa bisericii, oamenii l-au înconjurat să le spuie cum a umblat și 
ce-a adus de la împăratul. În vreme ce se sfătuia cu sătenii, din cancelaria 
comunală, din colț, a ieşit primarul Maca vei Bota, înalt, burtos și fălos, şi a 
venit drept la dânsul, zicându-i: 

— Na, Ursule, bine că ai sosit, că am poruncă mare de la ișpan să te duc 
îndată la Câmpeni, să-i povesteşti şi dumnealui ce porunci ţi-a mai dat 
împăratul! 

Râse dispreţuitor și puse mâna pe braţul lui în semn că l-a și arestat. 
Horia se smuci aspru şi răspunse: 

— Măi omule, vezi-ţi de treabă și lasă-ne pe noi în pace, că eu n-am 
nicio socoteală cu domnii tăi şi nici la înălțatul împărat nu m-au trimis 
dânşii, ci oamenii aceştia de omenie și dumnealor trebuie să le dau 
socoteală ce am făcut, iar nu altuia! 

Primarul se burzului: 

— Ba eu am să te duc, Ursule, măcar de le-ai supăra tu oricât de rău! 
Porunca-i poruncă și eu n-am să calc poruncile nici de dragul tău şi nici de 
dragul nimănui! 

Se apropie de Horia, dar un bărbat mai voinic îl îmbrânci încât se 
clătină şi ajunse tocmai în mijlocul mulțimii, de unde apoi fu aruncat afară 
în ghionturi necunoscute. Furios, primarul vru să se repeadă totuşi la Horia. 
Întâlni însă deodată atâţia ochi ameninţători, că se răzgândi, se întoarse și 
pomi înapoi spre cancelarie, strigând în gura mare: 

— Aşa?... Ei lasă că eu ţi-s popa de-acu încolo, frate Ursule! N-ai vrut 
să asculți de vorbă bună, ai să știi de frică! Te-am acoperit eu până acuma, 
dar lasă pe mine!... Mi-o plătiţi voi cu toţii! 


— Ce să-ţi mai plătim, că doar ţi-am plătit de mult peste cincisprezece 
mii de zloți şi încă nu ne-ai dat socoteală! zise Horia batjocoritor. 

Toată lumea izbucni în râs. 

— Lasă că vă dau eu vouă socoteală, n-aveţi grije! adăogă primarul din 
faţa cancelariei, amenințând cu pumnul. 

Atunci Horia, cu o sclipire ciudată în ochi, spuse celor dimprejur: 

— Apoi nu-i nimica, oameni buni, că avem noi porunci de la 
preaînălțatul împărat pentru toate potăile! 


3 - DE LA ANA LA CAIAFA 


În aceeaşi seară Horia sui coasta spre casa lui Cloşca din Cărpiniş. Se 
îmbrăţișară frățeşte. Ion Cloșca era sufletul cel mai apropiat de inima lui. 
Cu vreo şapte ani mai tânăr, mai mic și de statură, se potriveau totuși în 
toate gândurile. Horia niciodată nu începea ceva fără să se sfătuiască și să 
se învoiască cu Cloşcuţ. 

— Bine că te-a adus Dumnezeu voinic şi sănătos! murmură Cloşca 
strălucitor de bucurie. Ia vezi, Mărino, să ne faci o mâncare domnească, 
auzi, că uite, a sosit fratele meu Horia! 

Mărina, frumoasă şi harnică, era slăbiciunea lui Cloşca. O iubea atât de 
mult că de dragul ei ar fi fost în stare să şi ucidă. Dacă n-a plecat a patra 
oară cu Horia la Viena, de vină au fost şi ochii verzi ai femeii. 

După ce îi povesti pe îndelete cum și ce-a făcut prin Viena, Horia sfârși: 

— Iacă, Ioane, împăratul e cu noi, dar și noi trebuie să fim cu 
împăratul! 

— D-apoi nu suntem? se miră Cloşca. 

Horia îl privi lung și de-abia într-un târziu răspunse: 

— Da, cu inima și cu gura suntem, negreşit... Dar oare numai cu atâta 
făcutu-s-a vreodată ceva în lume? 

Și mai nedumerit, Cloşca întrebă: 

— Apoi atunci? 

De-abia în clipa aceasta văzu că fratele lui de cruce are parcă o 
înfățișare nouă. Glasul îi rămăsese tot cel vechi, fierbinte și prietenos, dar în 
ochii lui ardea o flacără care înspăimânta, poruncind și rugând în același 
timp. 

— Fapte ne trebuiesc, Cloșcuţ! mormăi Horia cu o privire ce îi 
scormonea inima. Nouă totdeauna fapta ne-a lipsit. De aceea ne-au 


încălecat toţi veneticii de am ajuns slugi și străini în ţara noastră... Au venit 
ungurii peste noi cu foc și sânge, și i-am primit. Au făcut ei legi ca să ne 
încătușeze, şi le-am primit. Au călcat legile făcute de ei pe spinarea noastră, 
şi am primit. Am primit mereu toate batjocurile pentru că ne-a fost frică de 
faptă. Parcă moartea n-ar fi moarte fie că ţi-o dă călăul din porunca 
domnilor, fie că ai căpăta-o în luptă dreaptă dând și tu înainte de-a primi 
lovitura... Suntem totdeauna uniți în supunere și umilinţă şi niciodată nu ne 
putem uni ca să cucerim dreptatea. Nu e sat în ţara asta unde să nu găsești 
un sărman trup de iobagiu ba spânzurat, ba tras în ţeapă, ba frânt pe roată şi 
ciopârţit în bucăţi, spre a băga spaima în oameni și a-i ţine pe vecie în jug 
ca pe vite... 

Cloşca încremenise pe laviţă ascultându-l. În odaia curată, plină cu de 
toate ca un stup, vorbele lui Horia șerpuiau ca niște limbi de foc 
mistuitoare. Se uita în ochii lui de oţel şi vedea numai luciri de săbii şi suliți 
înţepătoare. După un răstimp zise şi el cu sfială: 

— Măi frate-meu Horia, mi-aduc aminte că-mi povestea bunicul, când 
eram micuţ, cum s-au sculat odată iobagii, demult, poate să fie și două sute 
de ani, împotriva domnilor... Și spunea că au pornit oamenii și au tăiat și au 
aprins tot ce-au întâlnit, şi ai noştri ar fi cuprins Aiudul și Clujul, şi au făcut 
prăpăd mare pretutindeni, de credeau că nu mai rămâne nici viță și sămânță 
domnească. Ş-apoi deodată au venit cătane multe din Ţara Ungurească, cu 
puşti și cu cai şi cu tunuri, și s-a băgat zâzanie şi frică în oameni și s-au 
risipit care încotro. Dar căpitanul lor a murit de moarte crâncenă, prăjit pe 
jilt de fier, și tovarășii lui au fost siliți să mănânce din carnea lui friptă și 
smulsă cu cleşte înroșite în foc... 

— Ştiu şi eu povestea asta, Cloșcuţ — șopti Horia cu un zâmbet 
mohorât. Chiar domnii o răspândesc înadins ca să reteze din rădăcini orice 
pornire îndrăzneață în mintea noastră. Parcă toate pedepsele groaznice pe 
care le împart pentru vina cea mai ușoară, de ce sunt? Fiindcă numai așa 
izbutesc să ucidă în noi, înainte de-a încolţi, orice gând de răzvrătire. 

Și deodată adăogă cu un glas fierbinte ca o rugăciune: 

— Cloşcuţ, frate de cruce, uite azi, zi sfântă de duminecă, aici, în casa 
asta a ta bogată și frumoasă, când te văd întâia oară după șapte luni, îţi 
mărturisesc din suflet că aş îndura bucuros orice moarte, oricât de crâncenă, 
fără un geamăt și fără o lacrimă, numai de-aș găsi oamenii care să 
îndrăznească a încerca să sfarme nedreptatea și rușinea! 

Se făcu o tăcere lungă. Cloşca lăsă ochii în pământ și murmură: 


— Horia, Horia, mi-e frică de tine! 

Parcă ar fi aşteptat răspunsul, Horia zise îndată, schimbat la faţă şi la 
glas: 

— Ştiam, frate Cloșcuţ, că noi nu suntem făcuţi pentru fapte şi tocmai 
de aceea am adus iar o traistă plină de dreptăţi pe hârtie. Uite-o colea! 
Doldora!... Asta ne trebuie şi am adus. Aș mai fi adus eu și altceva, dar... 
Ţi-oi lăsa poruncile ţie, să te duci iar cu căciula în mână, să cerşești, cum 
am mai cerșit şi eu şi toţi de atâţia amar de ani în zadar pe la toate ușile. Şi 
domnii au să se şteargă dinapoi cu poruncile împărăteşti şi noi o să 
rămânem tot așa cum suntem, ori poate mai rău, că dumnealor trebuie să fie 
mai supăraţi acuma că iar ne-am dus la împăratul... Ehei, bine mi-au spus 
oamenii pe-acolo că fiecare are ce i se cuvine! 

Cloşca se buimăci de tot. Până acum Horia fusese mai mlădios, mai 
îngăduitor. Chiar i se păruse că numai gura e de el. Niciodată n-a fost așa de 
îndârjit. Poate l-au schimbat pe acolo oamenii? Aici, dimpotrivă, şi când cei 
prea necăjiţi spuneau c-ar trebui să mai încerce și cu răul, că binele nu te 
scoate la liman, Horia povăţuise răbdare și mereu răbdare. 

Cloșca însuși era din fire sfios şi cu mare supunere față de lege și 
stăpânire. Avea avere frumoasă, avea nevastă tânără şi un dor de viaţă 
liniștită şi tihnită. A fost de trei ori la împăratul, dar mai mult de dragul lui 
Horia în care credea ca în Dumnezeu. Ultima oară, deși comunele îl 
aleseseră, a făcut ce-a făcut şi nu s-a mai dus. Nu de frică, ci de cuminţenie. 
Căci pe cât de stăpânit era de obicei, tot aşa de dârz și neînfrânat dever nea 
când se pornea. Îndesat la trup, cu faţa rotundă şi brună, cu ochii mici, 
scăpărători, se încăpățâna și se înverşuna fără seamăn. Dacă apuca să 
făgăduiască, se ținea ca un rob. 

De aceea acum cuvintele lui Horia și mai cu seamă privirile lui îl 
tulburau. Îşi dădea seama de o primejdie mare spre care îl îndemna, cu atât 
mai mult că nu pricepea încă întreg gândul prietenului său. Pe de altă parte 
iarăşi nu putea să nu fie cu trup și suflet alături de Horia care era mai 
înţelept decât toţi şi care totdeauna a căutat numai binele obştesc. S-ar fi 
simţit o zdreanță de om dacă şi-ar fi părăsit fratele de cruce tocmai în clipa 
când s-ar ivi o adevărată primejdie. 

Era încurcat și nici nu mai știa ce să spună. Din norocire tocmai atunci 
dădu buzna în casă frate-său Toader, însoțit de Vasile Sgârciu, feciorul 
surorii lor Achimia, măritată în satul Selişte. Auziseră c-ar fi venit Horia și 
voiau să afle și ei câte ceva. 


Într-adevăr trebuiră să schimbe vorba. Horia scoase din traista de piele 
bătută cu ţinte galbene nişte documente prin care împăratul poruncea 
guvernului din Sibiu să facă îndată dreptate oamenilor, să-i apere de 
slujbașii domeniului și ai comitatului până când însuși majestatea sa va 
hotărî asupra cercetărilor orânduite, să nu se atingă nimeni de deputații 
comunelor care au fost cu plângerile, iar pe oamenii care s-ar mai afla prin 
temnițe să-i trimită degrabă pe la casele lor. 

— Poruncile astea trebuie să fi sosit la cârmuire, căci poruncile 
împărătești umblă mai iute ca picioarele mele — adăogă Horia cu un 
zâmbet amar. Acu să mai aşteptăm, să vedem ce-or face domnii de la Sibiu 
şi dacă n-or face nimica, apoi s-or duce iar oamenii comunelor să întrebe şi 
să se roage să împlinească porunca împărătească şi să slobozească din 
temniță pe Dumitru Todea și pe ceilalți. 

Cloșca, fiindcă adineaori şovăise, vru să fie mai zelos și strigă că nu 
mai e vreme de așteptat, ci să se dea de ştire oamenilor și îndată să plece 
deputaţii la Sibiu până ce porunca împărătească e încă proaspătă. Horia îl 
potoli cu o privire puţin mustrătoare: 

— Mai sunt doar câteva săptămâni până-n postul Sânpetrului. Ce 
înseamnă asta față cu răbdarea noastră de veacuri? Să nu umble bieţii 
oameni în zadar și să li se răspundă că n-a sosit nicio poruncă. Măcar atunci 
de-ar fi mersul cu folos! 

Apoi în dumineca întâi din postul Sânpetrului se adunară la Câmpeni 
oamenii din toate satele care făcuseră plângere la Viena. Îi chemase Cloşca. 
Se sfătuiră să plece câte doi bătrâni din fiece comună și să afle la cârmuire 
ce s-a făcut cu porunca împărătească. Horia nu spuse nimica, deşi Cloşca, 
speriat de privirile şi de zâmbetul lui neîncrezător, a încercat mereu să-l 
stârnească. În sfârşit Cloşca propuse să meargă negreșit şi Horia, căci fără 
dânsul n-are să se facă nicio ispravă. Toată lumea stărui, dar Horia refuză: 
el a umblat destul și are dreptul să se mai şi odihnească; de altfel cârmuirea, 
cum ar da cu ochii de dânsul, l-ar şi prinde şi l-ar băga în temniţă, ori poate 
l-ar şi spânzura, că doară de doi ani îl tot caută ca pe un tâlhar. 

Deputaţii în frunte cu Cloșca, porniră chiar a doua zi la Sibiu, zăboviră 
acolo vreo trei zile pe la porţi până ce un domn foarte împopoţonat îi primi, 
îi ascultă cu băgare de seamă, stătu pe gânduri, răsfoi prin niște cărți groase 
şi apoi le spuse să vie după răspuns peste două zile. Se întoarseră peste două 
zile şi atunci acelaşi domn le vorbi și mai blând că oamenii care sunt prin 
temnițe vor fi sloboziţi cât de curând, iar ei să se ducă acasă și să aștepte 


fără grije căci plângerile lor vor fi cercetate de aproape şi li se va face 
dreptate până în două săptămâni... Cloşca oftă ușurat și mulțumi domnului 
cum se pricepu mai frumos. Parcă i-ar fi luat o piatră de pe inimă, așa se 
simţea de vesel pe tot drumul lung până acasă. N-avu răbdare şi, după ce 
îmbucă ceva, se repezi până la Albac, să-i spuie și lui Horia că dreptatea 
soseşte. Horia nici nu clipi, îl lăsă să isprăvească și pe urmă zise rece: 

— Bine, frate Cloşcuţ, să vedem peste două săptămâni! 

Îndoiala din glasul lui îl îndârji şi-l hotărî să plece iar, numai cu câte-un 
om din fiecare comună, să afle rezultatul la Sibiu chiar din gura acelui 
domn de treabă. Fură primiţi însă într-o cancelarie mai mică, de către alt 
domn, ursuz, bătrân, uscat, cu pana de gâscă după ureche. Înţelegea mai rău 
românește, răscoli mai multe bucoavne și le spuse plictisit că nu s-a sfârşit 
încă deplin cercetarea, dar să vie din nou peste alte două săptămâni... însăși 
amânarea aceasta dovedește că guvernu vrea să facă dreptate, se gândi 
Cloșca mulțumit, că altminteri putea să ne alunge acasă fără niciun răspuns 
ori să ne spuie verde că n-avem dreptate. Fireşte, duse şi la Albac vestea 
bună, dar Horia neclintit, zise iarăși: 

— Bine, frate Cloşcuţ, să mai aşteptăm două săptămâni! 

Cu aceiași tovarăşi, Cloşca luă drumul spre Sibiu. Inima totuși îi era 
strânsă mai cu seamă din pricina răcelii lui Horia. Fură purtaţi de la o 
cancelarie la alta două zile. A treia zi pătrunseră numai până la un aprod 
care le comunică răspunsul cârmuirii: că jalba lor, împreună cu toate 
documentele și cu porunca împărătească, a fost trimisă la Galda, domnului 
fișpan, și că pe viitor să nu mai vie pe-aici, fără să se ducă acolo după 
dreptatea ce li se cuvine. 

Cloşca îngălbeni. Dacă plângerea a ajuns la Galda, slabă nădejde de 
dreptate a mai rămas. Fișpanul comitatului Albei era baronul Kemenyi, 
trufaş, dispreţuitor și fără inimă, de la care niciun iobagiu n-a primit decât 
vergi sau furci. Dar se reculese, căci nu voia să se dea bătut. Îi apărea mereu 
Horia, cu zâmbetul neîncrezător şi cu ochii plini de necunoscut, și se 
îndemna să mai încerce. Îi era teamă că, de va ieși dreptatea lui Horia 
deasupra, se va întâmpla ceva ce n-a mai fost. 

Pentru că mai aveau merinde, se înțelese cu tovarășii ca, întorcându-se 
spre vetrele lor, să se abată pe la Galda. Fișpanul nu era acasă. Aflară că e 
pe la Aiud, la vânătoare, dar că îl aşteaptă să pice în două-trei zile. A patra 
zi veni într-adevăr şi găsi deputăţia de iobagi la poarta castelului. Cum îi 


văzu, se încruntă. Nu suferea pe iobagii cu jalbe, zicând că jalba e începutul 
răzvrătirii. 

— Ce-i, măi oameni? întrebă baronul, oprind trăsura. Ce cătaţi pe-aici 
în loc să fiți la muncă și pe la casele voastre? 

Vorbea atât de bine românește că oamenii spuneau c-ar fi chiar român 
sau măcar de neam românesc. Cu căciula în mână, Cloșca răspunse supus: 

— Umblăm după dreptate, măria ta! 

— Aha, după dreptate! făcu fișpanul strâmbând din nas. 

După ce auzi însă despre ce e vorba, se îmblânzi şi le spuse liniștit că a 
lipsit de-acasă şi de aceea n-a putut să ia cunoştinţă de porunca maiestăţii 
sale care trebuie să fi sosit în zilele acestea. Are să se intereseze cât mai 
curând și va judeca după dreptate, numai ei să fie oameni cumsecade, să 
muncească cinstit şi să-şi vadă de treburi. În urma stăruinții lui Cloşca, dădu 
voie să vie peste vreo două săptămâni după răspuns. 

Astfel oamenii se întoarseră acasă cu speranţe de bine. Totuşi Cloșca nu 
se mai duse la Albac: îi era frică de batjocura lui Horia. 

Ca să înduioşeze pe fişpan, Cloșca se întoarse la Galda cu optsprezece 
oameni, tot unul şi unul. lar nu-l găsiră. Acum era la Cluj, la un sfat 
domnesc. Un scriitor ieși însă în curte şi le spuse răstit că măria sa n-a avut 
răgaz să se ocupe de chestiunea lor, că a trebuit să rezolve lucruri mult mai 
serioase, totuşi, în semn de milă și bunăvoință, i-a poruncit lui să le aducă la 
cunoștință că, îndată ce-i va rămâne timp liber, are să cerceteze şi afacerea 
aceasta şi, prin urmare, să mai treacă peste vreo două-trei săptămâni pe- 
aici... Cloşca clocotea. Se stăpâni şi zise doar că, deoarece tot au venit și-s 
osteniți, vor aştepta şi pe măria sa. Scriitorul se înfurie cumplit, socotindu- 
se ofensat în demnitatea sa. El le-a vorbit în numele domnului baron și nu 
dă voie nimănui să se îndoiască de cuvântul său, iar la sfârşit îi scoase afară 
din curte numai în sudălmi ungurești. Oamenii, îndemnați de Cloşca, nu se 
descurajară. Au aşteptat o săptămână încheiată până ce a sosit fișpanul. Dar 
fișpanul era de asemenea mânios că n-au împlinit poruncile scriitorului, 
care e nemeş și mâna lui dreaptă, şi le porunci să plece îndată acasă şi să vie 
peste două săptămâni. Să nu mai cuteze însă a veni atât de mulţi, că oamenii 
de treabă nu bat drumurile când e vremea muncilor... 

Cloşca era abătut. Dumineca următoare, la ieșirea din biserică, povesti 
ce-au păţit, dar adăogă, fiincă se afla și Horia de faţă: 

— Pentru dreptate sunt în stare să-mi tocesc picioarele până la 
genunchi! 


Horia zâmbi. Tot aşa vorbise şi el odinioară. 

Când ajunse la Galda şi pătrunse iar la scriitorul supărăcios, Cloșca 
vorbi mai supus şi mai mieros chiar decât vorbise cu fișpanul, căutând astfel 
să-l înmoaie, fiindcă înţelese că acum de el atârnă dreptatea. Și într-adevăr 
scriitorul se îmblânzi și răspunse că baronul l-a însărcinat pe dânsul să 
citească toate hârtiile şi să-i raporteze. Până într-o săptămână va isprăvi. 
Atunci apoi să vie oamenii ca să-și afle dreptatea. 

Întâi plănuiră nici să nu se mai întoarcă acasă, ci să aștepte aici 
săptămână, cum au mai aşteptat și de rândul trecut. Cloşca stărui să nu 
rămâie. I se părea atât de sigur că a izbândit, încât ţinea să afle și Horia 
asemenea știre. Horia însă era dus prin Zarand. 

După răspuns acuma, ca să fie mai pe placul fișpanului, veni numai cu 
cinci oameni. Fiecare aduse însă și câte un plocon pentru scriitorul în 
mâinile căruia se găsea soarta comunelor: un purcel de lapte, două găini 
grase, o gâscă îndopată, o sută de ouă într-un ciubăraș lucrat de feciorul lui 
Horia... Gornicul de la poartă fu trimis înlăuntru cu darurile. Totuși 
scriitorul nici nu se arătă, nici nu-i chemă în cancelarie. Numai gornicul le 
aduse răspunsul: să meargă acasă şi să-și vadă de muncă; cercetările s-au 
făcut şi s-au sfârşit şi din ele s-a văzut că toată vina este a lor pentru că n-au 
fost destul de ascultători şi supuşi poruncilor domnești; deci să nu mai 
umble pe drumuri că altfel vor fi şi ei foarte aspru pedepsiţi. 

Cloşca, desperat, a rugat pe gornicul român să facă bine să-i lase să 
vorbească și dânșii cu măria sa scriitorul, că poate are să se îndure să le 
împartă o dreptate mai bună. După multe stăruinți gornicul își luă inima în 
dinți şi se duse înlăuntru cu rugămintea lor. Peste câteva clipe însă a ieșit 
roşu ca para focului. lobagii să nu mai îndrăznească a stărui, că îndată îi dă 
pe mâna pandurilor să le tragă câte zece vergi la spinare. Și dacă se 
încăpățânează să stea pe la porţi, să ştie că vor fi puşi în lanţuri și trimiși la 
închisoare, să se sature de rebeliune. 

Pământul se clătină subt picioarele lui Cloşca. leşi din curtea castelului 
domnesc cu paşi șovăitori, parc-ar fi fost beat, urmat de cei cinci tovarăși, 
năuciţi ca şi dânsul. Nu mai era în stare să gândească nimica. Ori încotro îşi 
arunca ochii i se părea că vede numai prăpăstii. Se târâră aşa până la gazda 
lor, Matei Pratea, iobagiu pe moşia fișpanului, bătrân, cu nouă copii şi 
văduv. I se făcu milă de Cloşca mai ales, care era prăpădit de tot, şi le spuse, 
în mare taină, să mai încerce şi la Bălgrad, că este acolo un maior tare de 
omenie și poate dumnealui să-i înveţe ceva, că mult bine a făcut multora de- 


] blagosloveşte toată sărăcimea. Se spune chiar că ar ţine de nevastă o 
româncă, pe fata unui protopop de pe Someș unde românii sunt grăniceri, 
scăpaţi de domni și de iobăgie. Maiorul a vrut să tragă la cătane și pe 
oamenii de pe-aici, ca să-i mântuiască de robie, i-a şi scris într-o carte, dar 
domnii au prins de veste şi s-au supărat c-or să rămâie fără iobagi şi i-au 
oprit pe oameni să mai meargă la Bălgrad și au stricat socotelile maiorului. 

Cloşca s-ar fi agăţat şi de un fir de pai. A doua zi, pe la amiazi, sosiră la 
Bălgrad și găsiră pe maiorul Altmayer, comisar de război şi comandantul 
biuroului de recrutări. Era grăsun, cu o faţă strălucitoare de bunătate. 
Deputaţii îi căzură în genunchi și Cloșca îl rugă fierbinte să nu-i lase şi să le 
facă dreptate, că de unsprezece săptămâni aleargă și altă nădejde nu mai 
este să fie ascultate poruncile împărăteşti. 

Maiorul citi hârtiile, îşi atârnă și ochelari, clătină din cap de câteva ori 
şi pe urmă, împăturindu-le cu băgare de seamă, răspunse blând cu accentul 
tărăgănat săsesc: 

— Eu n-am nicio putere, oameni buni! Eu sunt cătană și nu mă pot 
amesteca în treburi de ţivili. Dreptate aveţi, că așa se arată în documentele 
astea. Dar eu n-am putere să vi-o dau, că de-aș avea, v-aş da-o... Voi însă să 
aveţi răbdare, oameni buni! Duceţi-vă acasă şi nu vă amărâţi deloc. 
Maiestatea sa, împăratul, a făgăduit că iar are să vie pe-aici curând de tot, să 
vadă cum i s-au împlinit poruncile. Atunci să ieşiţi și voi cu jalbele și 
înălțatul împărat n-are să vă lase cu inima întristată! 

— Apoi c-am răbdat destul, domnule maior! Zise Cloșca întunecat, ca 
şi când ar fi trântit o uşă grea. 

Și până acasă tot suduind au mers, ca să-și mai răcorească sufletele. Iar 
duminecă, vorbind cu oamenii, Cloșca mereu se oprea şi scrâșnea, parcă 
turbase: 

— Asta-i dreptatea domnilor, oameni buni, vedeţi?... Precista şi soarele 
lor de domni! 


4 - CU VOIA ȘI PORUNCA ÎMPĂRATULUI! 


— Na, frate Cloșcuţ, acu ce mai facem? zise Horia peste câteva zile, 
găsindu-l mai potolit. 

— Apoi ori pierim, ori ne facem singuri dreptate! răspunse Cloșca 
încruntat şi mohorât. 


Altă ieşire nici nu vedea: să se învoiască în taină cu oamenii din toate 
satele Ardealului şi, într-o singură și aceeași zi, să se năpustească asupra 
domnilor și să-i omoare, iar curțile lor să le facă praf şi cenușă. Numai aşa 
vor scăpa de unguri și vor putea trăi în pace. Chiar socotise că până pe la 
Crăciun ar avea vreme destulă să se pregătească încât în ziua de anul nou să 
nu se mai găsească în Ardeal nici urmă și sămânță ungurească . 

— Ehei, dacă s-ar împlini lucrurile astea ca din gură! oftă Horia 
gânditor. Trebuie chibzuit şi cumpănit bine, frate Cloşcuţi! 

El de mult bănuia că aici au să ajungă şi tocmai de teama aceasta a 
alergat de atâtea ori până la împăratul. Şi de multe ori și-a pus întrebarea: 
ce-ar fi dacă ar veni vremea şi ce-ar trebui să facă? Dar niciodată n-a 
îndrăznit să meargă cu gândurile până la capăt. De-abia acum la urmă, la 
Viena, după ce a ieșit de la împăratul, când a simţit că toate sforțările sunt 
osândite a rămâne zadarnice, și-a zis şi el, ca și Cloşca azi, că s-a umplut 
paharul. Totuşi el încă de atunci și-a dat seama de greutăţile ce se vor ridica 
în cale. Oamenii se aprind iute, dar şi mai iute se lasă. Obida de veacuri a 
mucegăit sufletele și a tocit îndrăznelile. Mulțimea fără cap e 
neputincioasă... 

Când reveni la Cărpeniş, peste vreo săptămână, găsi pe Cloşca închis în 
casă la sfat cu un om voinic, pletos, cărunt, cu mustăţi mari, cu nişte ochi 
mici foarte sclipitori. Cloşca sări fericit: 

— Vai, parcă Dumnezeu te-a adus, că tocmai despre tine vorbeam!... 
Uite, dumnealui e omul care ne trebuie! adăogă apoi arătându-și tovarășul. 
Mă mir cum de nu ţi-am spus mai demult, dar dacă dumnealui numai din 
Crăciun în Paști coboară în sat, cum să-l ţii minte? Poate nu-l cunoşti deloc, 
că nici nu e cărpinișan, ci crișan, de la Vaca, peste dealuri, și s-a însurat la 
noi pe moşie. A fost şi cătană, are obşit şi când zice o vorbă apoi e zisă. Îl 
cheamă Gheorghe Marcu, dar oamenii îi zic Crişan... 

Crișan sfredelea pe Horia cu o privire plină de curiozitate. Auzise de 
dânsul și-l respecta din pricina călătoriilor la Viena și mai cu seamă pentru 
că a vorbit chiar cu împăratul, ceea ce lui, vechi ostaş, i se părea cea mai 
mare cinste. Ca mărginaş nu se amestecase până acum în treburile obşteşti 
ale satului. De altfel nici nu-i plăceau lui sfaturile oamenilor unde se 
cheltuia vorbă multă în zadar. Vorba fără faptă e ca şi recrutul care nu-i 
cătană și nici civil. Având casa luată de zestre pe Coasta Dăroaiei, 
depărtişor de drumul ţării, îşi vedea de necazurile lui și nici când se ducea la 


târg, la Câmpeni ori la Abrud, nu trecea prin sat, ci totdeauna peste dealuri, 
că-i venea şi mai drept. 

Lui Horia îi plăcu omul. I se păru hotărât și dârz. Mai mult în glumă 
totuși îl cercetă, zicându-i cu glas prietenos: 

— Cătană zici c-ai fost, dar în război fost-ai? 

— Fost! 

— Dar duşmani omorât-ai? 

— Omorât! 

Horia îi dădu mâna, adăogând cu alt glas, mai gros: 

— Na, să ne fie întâlnirea într-un ceas bun și cu noroc! 

— Apoi ceasul bun tot numai omul singur îl alege! răspunse Crișan 
privindu-l drept în ochi. 

Cloșca încercă să-i aşeze îndată la vorbă, mai ales că dânsul chiar 
începuse cu Crişan o poveste cu multe înțelesuri. Horia se codi. Pe de o 
parte nu voia să se destăinuiască unui om pe care-l întâlneşte întâia oară, 
oricâtă încredere i-ar fi inspirat; apoi socotea trebuincios să mai pipăie 
sufletele satelor înainte de-a putea alege și porni pe o anume cale. Și la 
Cloșca venise acum tocmai să-l îndemne să nu stea cu mâinile în sân și să 
nu se mulțumească a scrâșni din dinţi, ci să vorbească cu oamenii din 
comunele lui şi să găsească pe cei mai vrednici. 

— Cu dumnealui ne-om învoi noi repede, când o fi trebuinţă, că a fost 
cătană şi n-are lipsă de multă vorbărie — zise dânsul, uitându-se lung la 
Cloşca. Atunci ne-om duce noi la dumnealui acasă, că-i mai dec parte, 
numai să vie vremea! 

— Dumneata ești mai cuminte și ai să chibzuieşti cum e mai bine — se 
amestecă Crişan. Dar boala lungă niciodată nu-i bună. Omul prost e slab şi 
fricos. Să nu-ţi fie cu mirare dacă domnii or afla toate gândurile dumitale 
mai curând decât oamenii! 

Horia simţea la fel și de aceea nu-și dezvăluia nimănui sufletul întreg, 
nici chiar fratelui de cruce Cloșca. Dădu doar din cap că așa este și schimbă 
vorba. 

Cum sosi însă acasă trimise pe feciorul său Ion să cheme pentru 
duminecă după-amiazi la Câmpeni, în cârciuma lui Ispas Galdău, pe uliţa 
dinspre Bistra, pe Ursu Șoldeşu din Secătura, pe Ion lobagiu din Bistra, pe 
David Onu Surdu din Muşca, pe Ioniță Mămăligă din Mogoş, pe Ionuț 
Dandea din Bucium, pe Nicolae Fordea din Ponor... îl dăscăli cum să 
vorbească cu ei, cum să le spuie să vie negreșit ca să afle niște porunci 


împărăteşti, dar nimeni să nu știe despre plecarea lor. Înainte de a se miji de 
ziuă feciorul pomi, iar el însuși se duse tocmai la Vidra, la Petre Nicula pe 
care, de când se întorsese de la Viena, îl întâlnise o singură dată în 
Câmpeni, la târg. Petre era om mai cu stare, avea pământ şi vite destule și o 
casă bună în marginea satului, într-o fundătură de vale. Muncea iama și la 
văsărit, ca toți moţii, ca să mai facă bani fiindcă îi dăruise Dumnezeu și 
copii mulţişori. Se bucură zgomotos văzând pe Horia și strigă: 

— la seama, nevastă, să nu se surpe hornul, c-a dat Dumnezeu de-a mai 
venit și pe la noi crăişorul nostru! 

Dar Horia nu-i dădu mult răgaz, ci-i porunci să meargă să poftească 
până aci pe Iacob Todea şi pe Petre Goia, pe Tulia Nicula, pe Toma Gligor 
şi pe Pavel Bocu, să se sfătuiască puţin împreună cu toții. 

Petre Nicula nu şovăi, deşi ardea să afle ce s-a putut întâmpla. Bănuia 
că trebuie să fie din pricină că poruncile împărăteşti n-au avut nicio putere 
şi-şi zicea că poate vrea să puie la cale o nouă plecare la Viena, deoarece 
aceiaşi oameni hotărâseră şi în trecut şi ei strânseseră chiar și banii de drum 
din comune. Vidra e însă sat împrăștiat şi, până să-i înştiinţeze pe toţi, trecu 
de amiază, iar pe Tulia Nicula nici nu-l găsi deloc, fiind plecat cu vase prin 
ţară de câteva săptămâni. 

Spre seară se adunară şi Horia vru să le spuie mai întâi cum a umblat 
Ion Oargă Cloșca pe la Sibiu şi prin Galda. Știau toţi. 

— D-apoi dacă știți, oameni buni, ce-aveţi de gând acuma? întreabă 
Horia întocmai cum întrebase şi pe Cloșca. 

Clătinară din cap, se uitară unii la alţii, mormăiră „Dumnezeu ştie”, „Ce 
să mai facem”, „Noi n-avem nicio putere”... De-abia târziu, Iacob Todea, 
mai amărât, zise: 

— Până ne-or vedea tot plecaţi și neputincioşi, domnii dreptate nu ne-or 
face, măcar să vie oricâte porunci de la împăratul! Și oamenii, săracii, 
putrezesc prin temnițe! 

Se gândea la frate-său, Dumitru, care de doi ani suferea la Aiud, în 
închisoare. 

Îndrăzneala aceasta dezlegă şi limba lui Pavel Bocu, colţuros, cu ochii 
bolbocaţi: 

— Apoi să te duci iară la împăratul, bade Ursule, și să-i spui verde cum 
îşi bat joc domnii de porunca lui! 

Petre Nicula, cam înfricoșşat din fire, ca omul cu mulți copii, aprobă din 
tot sufletul pe Pavel; mersul la împăratul nu putea avea urmări prea rele, 


mai ales dacă nu va mai fi ales el să meargă, ceea ce i se părea că are să se 
şi întâmple, pentru că el şi-a bătut destul picioarele. 

— Ba eu nu m-oi mai duce nicăiri, măi oameni, să știți şi să nu vă lăsaţi 
în nădejde! zise Horia deodată atât de rece parcă cu vorba lui s-ar fi făcut 
mai frig în odaie. Că şi de maiestatea sa mi-ar fi rușine, că nici înălțatul 
împărat n-are ce să ne facă dacă noi nu suntem în stare să ne mișcăm deloc! 

Acum se aștepta ca vreunul din ei să se înfurie cel puţin cât Cloșca 
deunăzi. Amuţiră însă mai rău toţi. Apoi unul oftă, ceea ce îndemnă pe Petre 
Goia să bolborosească: 

— Să pierim cu toţii, că se vede c-aşa ne-a lăsat Dumnezeu. 

— Da de ce să pierim mereu noi şi să nu mai piară și alții! făcu Horia 
tot aspru. 

Nu răspunse nimeni. Pe fața fiecăruia văzu însă o îngrijorare neagră, ca 
şi când fiecare ar fi cântărit în sine urmările unui astfel de gând, căci până la 
faptă nici cu gândul nu mergeau. Horia simţea și înțelegea sufletul lor. 
Odinioară la fel s-a zbuciumat și dânsul. Născut în umilință, crescut în frica 
de stăpânitori, obişnuit numai cu ameninţări, bătăi și torturi, pedepsit pentru 
vina cea mai ușoară cu moartea cea mai crâncenă (simpla tăiere a capului 
părea o adevărată favoare faţă de tragerea de viu în ţeapă, frângerea cu roata 
de jos în sus şi alte asemenea feluri de moarte, de altfel amănunțite anume 
în legi cunoscute), omul trebuia să piardă orice avânt și mai cu seamă orice 
încredere în sine. Parcă ar fi vrut să-i scuture din toropeală, Horia îi întrebă 
pe rând: 

— Ce zici, lacobe?... Ce zici, Toma?... Dar tu, Pavele?... Și tu, Petre 
Goia, tu cel văr cu tâlharul de birău de-aici? 

Singur Geia gemu înfricoșat: 

— De... 

Pe urmă, după un răstimp, Petre Nicula zise foarte stăruitor: 

— Mai bine să ne mai ducem o dată la împăratul, să ne mai jeluim, să 
ne mai rugăm! Cu răul nu faci nimic, dar cu supunerea tot mai înmoi și 
inima cea mai vicleană! 

— Cum să ne punem noi împotriva cătanelor cu puști şi cu tunuri? se 
minună deodată Toma Gligor aproape supărat. 

Și îndată găsiră toți pricini de codire: că oamenilor li-e frică de domni, 
că domnii au arme și slugi şi cătane, că nemeșii tot nu s-ar lăsa până nu ne- 
ar doborî chiar de-ar fi să aducă și din alte împărăţii cătane câtă frunză și 


iarbă, că iobagiul mai bine rabdă orice decât să se răzvrătească de bună 
voie... 

— Să dea poruncă împăratul să ne sculăm ș-apoi atunci să vadă ungurii 
cine suntem noi! strigă chiar Petre Nicula într-o clipă de uitare şi sigur mai 
dinainte că asemenea poruncă nu poate da nici împăratul. 

— Aşa da, să vie poruncă împărătească şi pe urmă lasă-i pe mâna 
noastră! făcu şi Iacob Todea îndată. 

Fiindcă şi ceilalți se încălziră, Horia, cu o strălucire mare în ochi, 
izbucni mulțumit: 

— Poruncă vreţi de la împăratul?... Da spusu-v-am eu ce porunci mi-a 
mai dat înălțatul împărat? Ştiţi voi ce porunci mai sunt pe drum și câte au să 
mai sosească în curând? 

Nu mai putu continua căci un copil al lui Petre Nicula năvăli în casă, 
strigând: 

— Tată, tată, vine birăul cu doi gornici! 

— La noi vine, măi băiete? se sperie Petre ridicându-se. 

— La noi, la noi... Au și trecut pârleazul din vale și suie pe cărăruie 
spre casă. Uite-i, că se văd şi din fereastră! 

Horia, lângă geam, își aruncă ochii. Veneau. Era sigur că pe dânsul îl 
caută. Același simțământ îl aveau și ceilalți bărbaţi, încât Petre chiar zise: 

— O fi umblând să prindă pe unchieşul? 

— Vezi bine că după mine umblă! murmură el împingându-și traista la 
spate şi dându-se mai la o parte din dreptul ferestrei. 

— Ba dintre noi nu te-or lua, bade Ursule, de-ar veni cu toţi pandurii 
comitatului! scrâșni lacob Todea. Că doară n-om răbda chiar batjocura asta! 

— Nu, nu, mai bine-i sucesc eu gâtul, măcar că mi-e văr! sări şi Petre 
Goia, suflecându-şi mânecile cămăşii. 

Atunci însă muierea lui Petre Nicula, durdulie și roşcovană, care-și 
văzuse de treburile ei pe la foc, se întoarse la dânşii cam mânioasă: 

— Ba să faceţi bine, măi oameni, şi să nu ne faceţi nouă pozne în casă, 
că nu-i casă de ţigani casa asta!... Mai bine haide, unchieșule, și cată-ţi de 
drum sănătos! la-o prin tindă în dosul casei, strecoară-te printre clăile de fân 
şi bagă-te-n pădure, că numai două-trei sărituri zdravene îţi trebuie. Apoi 
dacă ești în pădure poate birăul să te tot caute până l-o sătura necuratul! 

— Bine zice femeia — făcu şi Petre Nicula răsuflând ușurat. 

Luă binișor de mână pe Horia, să-l întovărăşească până afară, că în 
tindă e cam întunerec. 


— Rămâneţi sănătoși c-apoi om mai vorbi noi altă dată! zise Horia din 
prag, liniştit. 

De-abia se închise ușa în urma lui că se şi auziră în faţa casei pașii de 
cisme potcovite ai primarului Vasile Goia, iar apoi îndată glasul lui ruginit 
şi sfătos: 

— Petre!... Măi Petre Nicula!... Ia ieşi până afară un pic! 

— Da ce vânt te-aduce pe la noi, domnule birău? întrebă Petre ivindu- 
se în pragul tinzii. 

Primarul, răspunzând din gură, îl dădu la o parte ca să-şi facă loc să 
treacă înlăuntru: 

— Apoi tot bine, măi Petre, dar ia lasă-mă să intru și eu în casă cu 
feciorii mei, că ne-am ostenit de cât am bătut drumurile toată ziulica! 

În odaie găsi pe cei patru bărbaţi șezând liniștiți ca la o şezătoare de 
bătrâni. 

— Aha, ţineţi sfat mare, măi boieri! strigă Vasile Goia batjocoritor. Dar 
Ursu Nicula văd că lipseşte? Cum se poate?... Crăișorul, măi Petre! C-am 
auzit c-aşa-i ziceţi, ori numai tu l-ai botezat aşa? 

— Care Ursu Nicula? se burzului Petre Goia, mai îndrăzneţ, ca neamul. 

— Şi tu, pricopsitule, te ţii de pulpana lui Horia? făcu primarul cu un 
dispreţ care turti de tot pe Petre. Mai bine ţi-ai vedea de sărăcie că-ți mor 
copilaşii de foame în vreme ce tu umbli la sfaturi! 

Parcă găsirea lui Petre Goia l-ar fi mâniat mai rău decât toate, urmă 
îndată mai aspru: 

— Na, pe mine să nu mă purtaţi cu minciuni că eu vă cunosc și 
măselele din gură!... Iute, iute, că n-avem vreme de pierdut!... Ia vedeţi și 
voi, măi feciori, că poate voi îl aflați mai degrabă! 

Bărbaţii se jurau că nici n-au văzut pe Ursu Nicula, iar muierea prinse a 
blestema că-i sperie copiii și-i răscoleşte casa pentru cai verzi pe pereți. 
Gormicii scormoniră prin casă, prin pod, prin grajduri, prin grădină, peste 
tot, în zadar. Vasile Goia nu voia să plece cu mâna goală și mai bine de un 
ceas se ciorovăi cu oamenii, când glumeţ, când poruncitor şi ameninţător, în 
cele din urmă, trebuind să se retragă cum a venit, le zise dojenitor: 

— V-aș putea lua pe voi în locul lui Ursu Nicula, că ştiu tot! Eu am ochi 
mulți, măi fraților! L-am văzut pe Horia azi-dimineaţă intrând în sat, l-am 
văzut pe nepotu-său Petre Nicula, alergând cu limba scoasă după voi... Dar 
eu nu-s rău, măcar că ziceţi voi că-s rău! lacă, vă las să sfătuiți mai 
departe!... Sunteţi mulţumiţi?... Dar pe el nu-l mai cruţ. Am avut poruncă 


în buzunar să-l prind și am închis ochii mereu. Drept răsplată dânsul până și 
la împăratul m-a pârât c-am mâncat banii satelor... Şade frumos, ia spuneţi 
şi voi...! Nu-i frumos, degeaba. Faci bine și-ţi plăteşte cu rău. De aceea nici 
eu nu-l mai pot îngădui. $-apoi când se pune cineva rău cu mine, nu mai 
scapă nici în mormânt de gheara mea!... Noapte bună! 

Horia rămăsese în marginea pădurii, oploşit după un copac bătrân. Îi era 
teamă să nu cumva să aibă bieții oameni de pătimit din pricina lui. Văzu pe 
gormnici adulmecând prin grădină, apropiindu-se și de pădure până chiar spre 
locul unde era dânsul. Auzi deodată limpede glasul lui Ursu Uibaru: 

— Că doară n-a fost nebun să aştepte pe-aici când pădurea e colea! 

Stătu nemișcat până ce văzu pe Vasile Goia coborând împreună cu 
gornicii. Vru să mai intre în casă, să continue sfatul, dar se răzgândi: să nu 
abată vreo primejdie adevărată asupra oamenilor. 

Pătrunse mai adânc în pădure, apoi coti spre vale, trecu prin câteva 
grădini şi livezi. Era întunerec beznă când bătu la uşa lui David Avram, biet 
hurcaș cu șapte copii, fără altă avere decât bordeiul cu o palmă de ogradă. 
Și numaidecât i se plânse creştinul împotriva birăului Vasile Goia care chiar 
azi pe la prânz, i-a smuls un ţol de subt copii pentru patru zloți şi doi husoși 
ce i-ar datora, nu ştie pentru ce, şi pe care nu i-a putut plăti dacă n-are de 
unde. Ba, fiindcă s-a rugat să-l mai ierte și să nu-i ducă scoarţa că n-are cu 
ce să-și învălească amărâţii de copii, birăul s-a înfuriat de i-a mai tras şi 
vreo şase palme peste obraz că, zice, să nu fie obraznic. 

— Bun e Dumnezeu, Davide, și poate ne scapă odată şi pe noi de toţi 
tâlharii aeștia! îi zise Horia în chip de mângâiere. 

Se culcă în tindă, pe vatră, cotoşmănit în ţundră. Se perpeli între somn 
şi trezie. De dincolo auzi toată noaptea oftând şi prin somn când pe David, 
când pe nevastă-sa, iar de câteva ori pe o fetiță de după cuptor, râzând cu 
atâta poftă şi atât de limpede parc-ar fi fost ziua-n amiaza mare la 
zburdălnicii cu alţi copii. Gândurile îl munceau mai aprig ca totdeauna. 

Mai uşor i-ar fi poate să-și piarză el urma şi să-i lase pe oameni să se 
descurce cum vor crede. El s-ar putea duce prin alte părți, unde nu-l 
cunoaște nimeni, să trăiască — umilit, greu, căznit, dar liniştit, fără să se 
mai războiască cu nimeni. Dar asemenea purtare ar fi nevrednică. Ani de 
zile a deşteptat minţile oamenilor până i-a făcut să vadă și să înțeleagă și să 
simtă nedreptățile, i-a învăţat să nădăjduiască trai mai omenesc, şi acuma, 
când a deschis doruri şi pofte, să-i lase în voia soartei? Asta nu se poate! 


A continua viaţa aşa, iarăși nu se poate. Se vede foarte bine că domnii 
au hotărât să-l prindă și să isprăvească cu dânsul. Porunci în acest scop au 
mai fost date, dar închideau ochii toți. Acuma însă s-au schimbat lucrurile. 
Deunăzi primarul din Râul Mare, azi cel din Vidra... Mâine-poimâine, 
oricât s-ar feri, vreun gornic sau chiar vreun slujitor plătit anume va pune 
mina pe el. A prevăzut aceasta de când era la Viena. Și-a făcut socoteala că, 
de a se întoarce acasă de-acolo tot numai cu vreo poruncă mălăiaţă, apoi de 
el e mai rău. De aceea, cum a ieşit de la împăratul, s-a pus pe lucru. Poporul 
care rabdă toate asupririle le merită. Trebuie să arătăm că nu mai vrem să 
răbdăm. Ştia însă că singură, de la sine, numai ca să respingă batjocura ori 
să dobândească legea, mulțimea iobăgească nu se va scula, oricât ar încerca 
el şi alții s-o îmbărbăteze, îi trebuia o momeală, un cuvânt fermecat sau un 
semn deosebit care să scoale în picioare toată lumea. În două săptămâni, cât 
a rămas după ceilalți la Viena, şi-a strâns cele de lipsă. 

De-abia azi a găsit un îndemn adevărat, când a auzit simțământul 
profund al oamenilor: să dea poruncă împăratul... Așa a simțit și el când și- 
a luat la Viena poruncile și semnele împărăteşti, cu care să pornească la 
drum îndată ce va vedea că nu se poate altfel. 

Și totuşi a umblat cu ele în traista de piele șase luni și încă n-a suflat 
nimănui un cuvânt. În străfundurile sufletului său a fost un glas care mereu 
s-a împotrivit: nu se clădește nimic trainic pe deșertăciune. Nu găsea 
cuvinte care să acopere acest glas, dar simţea foarte puternic că cel puţin 
aici lozinca nu se potriveşte şi sună gol și fals. Oare pe bolnav nu-l minţi 
spre a-l sili să urmeze anume cură grea când e vorba să-i scapi viața? Oare 
pe copil nu-l amăgeşti cu vorbe până primeşte să încerce cutare sforțare 
severă care se speră că-i va înfrumuseţa viitorul? 

Când se crăpă de ziuă, Horia, nerăbdător, porni spre Cărpiniş. Cloşca 
era dus în cătunul vecin, la Selişte, cu niște treburi, la soră-sa Achimia, dar 
spre amiazi avea să se întoarcă. Așa-i spuse Mărina şi nu greşi. Cloşcuţ sosi 
mai curând, puţin cam supărat. Adineaori, venind prin sat, pe drumul de 
țară, în dreptul bisericii, s-a întâlnit cu Ilie Onu, gornicul de la Câmpeni, om 
tare de omenie și prieten vechi, și i-a spus să facă bine să se păzească şi să 
fie numai cu ochii în patru fiindcă domnii umblă morţiş să-i prindă pe toţi 
oamenii care au fost la împăratul, dar maieu seamă pe el, Cloşca, și pe 
Horia, căci ei ar fi capii tuturor relelor. Însuşi işpanul Intze a poruncit chiar 
alaltăieri tuturor primarilor domneşti de prin comune să puie gheara pe ei, 


prin orice vicleșug, și să-i trimită legaţi butuc la dânsul că pe urmă are el 
grijă să nu mai vadă niciunul lumina soarelui prea degrabă. 

— Apoi de aceea, frate Cloşcuţ, să și mergem la Crişanul tău, să vedem 
cât e de om de ispravă! zise Horia calm. 

— Din partea asta n-am teamă, că e mai bun şi ca mine! 

— Na hai, să nu mai zăbovim! 

Crişan, cât era el de liniștit, se miră totuși văzându-i aşa curând. Vru 
chiar să zică ceva, dar Horia i-o luă înainte: 

— Na, frate Crişane, iacă a sosit şi vremea de vorbă mai deschisă, dacă 
nu cumva ești prins de vreo treabă ori de vreun necaz! 

— C-apoi lucrul s-a cam isprăvit, că ne apropiem — de iarnă și de-acu 
încolo, numai la pădure de-om mai ieşi —zise Crişan cu o încercare de 
surâs pe care o credea obligatoare ca gazdă, care însă nu-l prindea deloc. 

După ce se aşezară şi se înțeleseră că tot ce se vorbește rămâne numai 
între ei trei, Horia îşi trase dinainte traista de piele umflată de hârţoage și le 
spuse drept cuvânt înainte: 

— Uite, aci, sunt taine și lucruri pe care nu le-am arătat încă nimănui în 
lume! Nici ţie, frate Cloşcuţ, măcar că ştii tu prea bine că mi-eşti mai 
aproape decât un frate... Dar aşa am avut porunca și aşa m-am jurat să fac! 
Și a trebuit să împlinesc şi porunca, să ţin și jurământul! 

Scoase un teanc de hârtii şi le puse pe masă, întrebând: 

— Da carte ştii, frate Crişane? 

— Dacă ştiam, azi aş fi strajameșter şi nu mi-ar mai păsa de nimica-n 
lume; răspunse Crişan cu mare părere de rău. 

Horia le citi şi le tălmăci poruncile prin care împăratul cerea guvernului 
din Sibiu să facă dreptate oamenilor, să libereze pe cei întemnițați, să 
ușureze toate sarcinile, să vegheze ca nobilii să nu năpăstuiască pe iobagi... 
Dacă a văzut însă că trebuie să se întoarcă acasă iar numai cu atâta, şi-a luat 
inima-n dinţi și i-a spus verde împăratului că poruncile acestea nu vor fi 
împlinite și, dacă nu vor fi, apoi oamenii nu vor mai putea răbda, ci se vor 
ridica şi-şi vor face singuri dreptate. Împăratul a stat o clipă foarte mirat, s-a 
mai gândit puţin și, privindu-l drept în ochi, i-a zis: „Tut ihr das!” adică pe 
românește: „Faceţi voi treaba asta şi pe urmă lăsaţi pe mine!” Horia, când a 
auzit vorbele acestea, a căzut în genunchi şi i-a sărutat mânașii-a mulțumit 
frumos. lar peste două săptămâni a primit porunci noi și niște semne 
împărătești, ca toți românii să aibă încredere în Horia și să nu se îndoiască 
deloc. El nu le-a scos însă la iveală și nici n-a vorbit nimănui despre ele, că 


aşa a făgăduit înălțatului împărat, ci a aşteptat să vadă dacă domnii măcar 
acuma, vor asculta poruncile primite. Cloșca a văzut bine și a auzit cum 
ascultă cârmuirea ungurească poruncile împăratului. 

Desfășură alte hârtii, zicând: 

— Aşa că a venit vremea, cum am spus și înălțatului împărat, să căutăm 
să ne facem singuri dreptate! 

— Cu voia și porunca împăratului! adăogă Crișan puţin întrebător. 

— Apoi vezi bine, cu voia și porunca înălțatului împărat! întări Horia, 
uitându-se neșovăitor în ochii lui. Că uite colea și celelalte porunci)! 

Le tălmăci altă poruncă nemţească precum că naţia românească nu mai 
are să slujească nemeșilor, ci numai împăratului, fiindcă nemeşii n-au 
ascultat și n-au împlinit cuvintele preaînălțate. Românii sunt slobozi a se 
face cătane împărăteşti, grăniceri, ca și cei de la Făgăraș și din Banat și de 
la Năsăud. Comenduirea de la Bălgrad trebuie să-i scrie în cărțile oștirii şi 
să le împartă arme ca să apere ţara şi pe înălțatul împărat împotriva tuturor 
dușmanilor dinafară și dinlăuntru. 

— Na, asta-i tare bună poruncă — observă Crişan, ca fost ostaş. Scapă 
bieţii oameni de toate necazurile! Că grănicerii nu mai fac slujbe 
domnilor... 

— Numai domnii să nu ne oprească! întrerupse Cloşca. 

Fireşte, că domnii vor încerca să se împotrivească, fiindcă n-are să le 
vie deloc la socoteală să rămână fără iobagi. Mai pe vară, nu se ştie cum și 
de unde, au aflat oamenii ceva despre porunca asta şi îndată tot satul 
Hăpria, de pe lângă Bălgrad, s-a dus să se înscrie grăniceri. Maiorul cela de 
treabă, la care a umblat și Cloşca, i-a şi înscris îndată, că se vede îi şi venise 
porunca de la împăratul. -apoi sute și mii de alţi oameni au alergat într- 
acolo, chiar și de prin părţile acestea, şi maiorul i-a însemnat pe toţi în 
cărțile militare. Dar domnii când au văzut una ca asta s-au speriat și ce-au 
făcut, ce nu, că au şters tot ce scrisese maiorul de la Bălgrad. 

— Apoi aşa vor face iarăși, să vedeţi dumneavoastră! mormăi Cloșca 
întunecat. 

— Ar face dumnealor, cum nu, dacă n-aş mai avea eu colea şi porunca 
astălaltă! strigă Horia cu un zâmbet triumfător, întinzând pe masă, în faţa 
celor doi, alt pergament, mai mare, scris mai mult cu roșu, și legat cu trei 
peceţi. 

Le citi pe nemţeşte și apoi tălmăci pe româneşte că, întrucât nemeșii şi 
nația ungurească din Ardeal nu s-ar îndemna cu niciun chip a împlini cu 


sfinţenia cuvenită poruncile cele împărăteşti, naţia românească să se scoale, 
cu mic cu mare, şi să alunge și să stingă pe nemeşii unguri de pretutindenea 
în cuprinsul Ardealului, să nimicească şi să sfarme toate averile lor, iar 
moșiile să le fie luate ca pe urmă să se împartă după dreptate românilor care 
le-au şi stăpânit în vechime. Nimenea să nu fie cruțat deloc, fără numai 
ungurii care s-or face români, botezându-se în legea și credinţa 
românească... 

Cloșca și Crișan fură atât de miraţi că nici nu putură rosti vreun cuvânt. 
Horia, parc-ar fi bănuit vreo îndoială în sufletul lor, adăogă cu însufleţire: 

— Uitaţi-vă bine, că astea nu-s nici glume, nici înșelăciuni, ci slovă şi 
pecete împărătească! 

Mângâie el însuși documentele cu mâna și mâna îi tremura puţin, ca şi 
când ar fi fost cuprins de o presimțţire. 

— Şi ai ţinut tu în traistă poruncile astea sfinte atâta vreme și ne-ai lăsat 
pe noi să ne chinuim, frate Horia! zise Cloşca încântat deodată, dar şi cu 
imputare, sculându-se în picioare. 

— D-apoi vezi c-aşa am avut porunca şi eu de la preaînălţatul împărat! 
răspunse Horia mai potolit. Dar acuma să vă arăt şi semnele ce le-am 
primit, ca să nu mai fie nicio greșeală! 

Cu mare băgare de seamă mai scoase din traistă o cruce mică aurită cu 
chipul împăratului Iosif şi o carte sfântă în trei limbi, legată în piele roşie şi 
cu dungi de aur peste tot. Le avusese învelite bine într-o fâșie de stofă, parc- 
ar fi fost un patrafir vechi. Sărută cucernic crucea întâi și pe urmă cartea, şi 
le întinse pe rând celor doi: 

— Poftim de vedeţi și dumneavoastră! 

Le pipăiră şi le sărutară şi dânșii cu toată evlavia, iar Crişan exprimă 
simțămintele lor cele mai adânci, rostind: 

— Na, mare minune! 

Dar nu mai e vreme nici de mirare, nici de sfaturi multe. Trebuie pornit 
repede la fapte. S-a lăsat toamna; mâine-poimâine poate să vie gerurile şi 
înghețurile și zăpezile, când va fi mai greu să umești lumea. Dacă o vrea 
Dumnezeu, până atunci s-ar putea sfârşi bine toate, să nu se mai afle nici 
picior de ungur prin Ardeal. 

Deci cât mai curând să adune fiecare satele sale și să vorbească 
oamenilor că împăratul vrea să-i facă grăniceri și prin urmare să plece 
îndată cu toţii la Bălgrad. Să le arate deslușit că asta e dorința chiar a 
preaînălțatului împărat, ca nimeni să nu se codească! Lumea de altfel cam 


ştie că împăratul i-a făgăduit lui Horia multe lucruri bune și frumoase, şi nu 
va întârzia să asculte porunca împăratului. Apoi numai începutul e greu, că 
celelalte sate, cum vor afla, se vor scula și ele şi vor fi alături de luptători. 
Dacă cumva domnii ori slujbaşii s-ar încumeta să stânjenească plecarea la 
Bălgrad, atunci să se vestească oamenilor și porunca a doua şi să se 
năpustească asupra nemeşilor, să prefacă în praf şi cenușă tot ce e unguresc. 

— Numai cătanele să ne lase-n pace! zise Crişan. 

— Cătanele-s cu noi că-s ale împăratului şi când or vedea chipul 
împăratului, trebuie să puie pușca la picior ori să fie de partea noastră, că 
doară şi noi pentru împăratul ne ridicăm! răspunse Cloșca uitându-se cu 
drag la crucea cu chipul împăratului și vorbind atât de repede că păru mai 
peltic de cum era de obicei. 

De început trebuie să înceapă Crișan în Zarand, în ţara lui, ca să vie pe 
urmă de-acolo cu oamenii la Câmpeni şi Abrud, să meargă toți împreună 
spre Bălgrad. 

— Na bine! zise Crişan fără a clipi, ca un ostaș care primeşte o poruncă 
mare. Numai să-mi dai din vreme poruncile și semnele, să le arăt oamenilor, 
să ştie toți că pornim cu voia împăratului! 

— De-acu Doamne-ajută! șopti Cloșca, închinându-se. 

— Ar mai trebui să ne jurăm și noi credință unul altuia că om merge 
nesmintit împreună până la biruinţă ori la moarte — zise Horia cu glas 
înmuiat și îmbrăţișându-i cu privirea pe amândoi. Dar ce nevoie, când 
soarta ne leagă împreună de-aci încolo mai tare ca un jurământ! 

— Aşa să ne-ajute Dumnezeu Tatăl, Fiul și Duhul Sfânt, Maica Precista 
şi toți sfinţii! încheie Crișan, în picioare, cu o cruce mare, ca la biserică, în 
faţa icoanelor. 

Oamenilor de încredere chemaţi prin feciorul său la Câmpeni, Horia le 
povesti numai că înălțatul împărat a dat poruncă nouă ca să fie primiţi 
grăniceri toţi românii care nu mai vreau să stea iobagi. În curând va trebui 
să se adune bărbaţii din toate satele să pornească la Bălgrad împreună spre a 
nu fi împiedecaţi de către slujitorii domneşti. El îi va pofti pe toţi când va 
sosi ceasul, iar până atunci ei să fie cu mare băgare de seamă şi să se 
ferească de vânzători. 

Peste vreo trei zile apoi şi trimise lui Crişan poruncile scrise pe 
românește şi crucea cu chipul împăratului. Aducătorul, Iacob Topa, sprinten 
şi isteţ, zise ţanţoş ca ștafetă de război: 


— Crăişorul nostru îți poftește multă sănătate şi spor întru toate, 
căpitane! 


5 - HAI, FECIORI! 


Trecură câteva zile şi Crişan nu dădu niciun semn de viață. Horia se 
neliniști. Acuma orice întârziere i se părea primejdioasă. Pe de o parte s-ar 
putea să răsufle ceva din gândurile lor și să se zădămicească întreaga 
mișcare, de altă parte îi era frică să nu se strice vremea și din pricina asta pe 
urmă să nu mai vrea să plece oamenii la drumurile și străduinţele grele ce 
vor trebui. Pică deci într-o seară, fără veste, la casa lui Crișan, aducând și o 
cruce galbenă împodobită frumos care să slujească drept steag în lupta ce 
are să pornească. Era chiar zi de luni. 

— Apoi io-s cătană şi aştept porunca de începere — zise Crișan 
răspunzând la nedumerirea lui Horia. M-am mirat şi eu de-ajuns că nu vine 
porunca, dar cătana tace şi se supune! 

Deși n-a primit ordinul, el şi-a întocmit planul de lucru: cum să adune 
satele, cum să plece și pe unde, cum să dea de ştire lui Horia despre tot ce 
se întâmplă... În sfârşit rămaseră înţeleşi că duminecă, adică 31 octomvrie, 
să înceapă negreşit şi în aceeași zi să-i trimită veste despre ce și cum s-a 
împlinit. 

Toată săptămâna, Horia își văzu de treburi liniștit parcă nimic nu s-ar 
petrece. Numai câteodată i se încleșta brusc inima și atunci, într-o 
străfulgerare de lumină dureroasă, simţea rostogoliri de mulțimi înfuriate 
care se sfărâmau toate peste sufletul său. Încolo însă se scălda într-o bucurie 
limpede. Odată ce se aruncase zarul, soarta lui şi a tuturor era hotărâtă. S-a 
isprăvit vremea şovăirilor și a vorbelor. Faptele se închegau acuma în aer 
spre a coborî apoi pe pământ subt forma unui uragan care să smulgă din 
rădăcini toate nedreptăţile și suferințele trecutului și să netezească sau 
măcar să întredeschidă calea cea nouă. 

Totuşi simţea nevoie neîncetat să umble, să vadă oameni, să se uite 
adânc în ochii lor, să le spună tainic că se pregătesc lucruri mari, să 
surprindă nădejdea pe fața lor. Vechilor prieteni din sat le povesti 
întrevederea cu împăratul şi le vesti ascunsele porunci împărăteşti, ca astfel 
să-şi mai uşureze inima și să-și apropie mai mult sufletele pe care va trebui 
să se sprijine mâine. Miercuri se repezi până la Cloşca să-i comunice cum a 
poruncit lui Crişan să înceapă duminecă negreșit hora cea mare. Vineri se 


găsi tocmai sus, prin Arada, unde intră în vorbă cu gornicul Ștefan Trifu, cel 
cu ochi înțepători ca sulițele. Se aveau bine şi, mai cu seamă în anii din 
urmă, i s-a arătat tare binevoitor, vestindu-l când să se păzească de haidăii 
stăpânirii, ba chiar ascunzându-l o dată în podul casei sale fiindcă doi 
panduri se luaseră pe urma lui și se înverşunau să-l prindă. Deşi Trifu nu se 
schimbase deloc, deşi toată lumea îl ţinea om de omenie, Horia acuma 
parcă se temea de dânsul și, vorbind, nu ştia cum să se depărteze mai 
curând fără să-l supere. Pe seară se întâlni cu feciorul său Ion care, neștiind 
că şi bătrânul umbla pe-aici, venise să mai dea târcoale lIlinei lui Ion 
Mătieșu. De altfel Mătieșu îi și zise, mai în glumă mai înadins: 

— Măi Ursule, mi se pare că noi curând de tot ne-om încuscri? 

— D-apoi numai să dea Dumnezeu să ieşim sănătoşi din postul 
Crăciunului! răspunse Horia cu un zâmbet. 

Venind spre casă cu Ion, îi spuse şi lui despre câte se pun la cale, că e şi 
dânsul mare şi trebuie să cunoască strădaniile oamenilor şi să intre şi el în 
rândul lor. Feciorul era cu trup şi suflet pentru luptă şi se ruga să-l facă și pe 
dânsul măcar căprar. 

— Na, căprar ori căpitan, tot una-i, numai să ne ajute Dumnezeu să 
izbutim! murmură Horia. 

A doua zi, pe când Ion îşi făurea o suliță din coasa cu care muncise 
toată vara numai pe moşiile domeniale, Horia, privindu-l cum lucra, îşi 
aduse aminte din senin, fără să vrea, de o ţeapă văzută demult, cu vreo 
douăzeci de ani în urmă, într-un sat unguresc de pe câmpie, având înfipt în 
vârf un sfert de cadavru omenesc, înnegrit, putrezit și ciugulit de ciori, 
rămășițele unui iobagiu român care ucisese pe copiii stăpânului său şi apoi 
dăduse foc curților. Amintirea aceasta îl supără toată ziua şi-i înnegri 
gândurile, încât după-amiază fu cuprins de o bănuială neroadă, că Crișan, în 
loc să-i împlinească voia, s-a dus cu poruncile împărătești şi cu crucile la 
fisolgăbirăul din Brad. şi i-a dezvăluit toate planurile. Ar fi trebuit să aibă 
un. Om al lui, cunoscut vechi și de încredere, pe lângă Crișan, pentru 
legătură și ca să-i cunoască toate mișcările. Degeaba se revolta în sine 
împotriva acestor bănuieli nevrednice, ele stăruiau în creierii lui şi nici nu-l 
slăbiră până ce chemă pe Iacob Topa şi-i porunci să plece chiar acuma, să ia 
urmele lui Crișan şi să-i aducă știri despre el şi despre tot ce se va întâmpla. 

Noaptea o petrecu ca iepurele, ascultând și așteptând, deși ştia bine că 
în zadar. În somnul mai mult aţipit avu crâmpeie de visuri, toate în jurul 
căpitanului de iobagi despre care vorbise deunăzi cu Cloșca. Parcă-l vedea 


legat cu lanţuri pe tronul de fier înroșit şi-i auzea carnea sfârâind. Se trezi 
scăldat în sudori reci şi având încă în nări mirosul cărnii arse. 

Duminecă se duse la biserică și, cât ţinu slujba, se rugă fierbinte, în 
rândul întâi, lângă icoană, cu ochii mereu la chipul Mântuitorului răstignit 
pe cruce. Rugăciunile îi întăriră iar inima. Socotise să mai îndemne puţin pe 
oameni după biserică, dar nu mai avu răbdare. Simţea nevoie de singurătate. 
Urcă spre căsuţa lui în Crângul Feregetului. Şi după-amiazi se aşeză pe 
prispă afară, singur. Sufletul îi era atât de plin că trebui să facă acuma ce nu 
mai făcuse de mulți ani: prinse a hori niște cântece vechi în care plângea și 
se mângăia jalea moţilor. Glasul lui dulce, cald, tremura prelung în 
văzduhul posomorit de toamnă şi se ducea departe ca o chemare și un 
îndemn, amestecându-se cu freamătul înfrigurat al codrilor ruginiţi. Vecinii 
din crâng ascultară mirați cântecele lui Ursu Nicula: erau doar atâția ani de 
când se lăsase de horit. Un bătrân, trecând prin ograda lui ca să ajungă mai 
drept acasă, îi şi zise: 

— Horești, horești, Ursule, parcă te-ai pregăti de nuntă mare”! 

— Apoi că tocmai așa e, moșule, bine zici! făcu Horia cu atâta voie 
bună că păru întinerit cu douăzeci de ani. 

Noaptea vru să vegheze întru aşteptarea veștilor care nu se poate să nu 
sosească. ÎI năpădi însă un somn de plumb, fără visuri. După miezul nopţii 
niște bătăi grăbite răsunară în ușa tinzii. Nu le auzi. Se deșşteptă întâi 
feciorul, cu toate că jucase la horă până târziu şi venise rupt de oboseală. 
Ion trebui să-l zgâlțâie ca pe un buştean ca să-l trezească. 

— Ce-i, ce-i? îşi frecă dânsul ochii ca de pe altă lume. 

— Scoală că bate cineva la tindă și o fi veste pentru dumneata! 

— Cine-i? întrebă Horia în tindă. 

— Vasile Sgârciu, trimis cu veşti de la căpitanul George Marcu Crişan! 

Horia îmbrăţișă lăcrimând pe nepotul lui Cloșcuţ. Va să zică pe el l-a 
luat Crişan ca om de legătură? Atunci de ce-a mai mânat el aseară pe lacob 
Topa în zadar? Acuma nu face nimic. O ștafetă mai mult nu strică. 

— Întâi, Vasilică, de unde vii şi cum vii? îl descusu Horia, aşezându-l 
pe laviţă, prin întunerec, nevrând înadins să aprindă opaițul. 

Flăcăul răspunse că a sosit într-o goană, călare, peste munţi, tocmai din 
satul Mesteacăn de lângă Brad. 

— Să-mi spui tot, tot! stărui Horia. 

— Doar numai de-aceea am venit! zise Vasile cu oarecare mândrie. 


Crișan îl ceruse pe Vasile Sgârciu de la Cloşca, spre a avea om de 
credință pe lângă dânsul. Astfel joi, dis-de-dimineaţă, au plecat împreună la 
Brad, la târg. Ca să nu-l cunoască cine nu trebuie, s-a îmbrăcat în straiele 
cele mai rele și s-a ascuns subt podul cel mare de peste Criș. Acolo i-a 
trimis Vasile în taină câţi oameni a putut din câte sate erau prin târg. Crişan, 
în numele lui Horia, i-a poftit să vie duminecă la biserica din Mesteacăn, să 
audă acolo poruncile pe care le-a adus Horia de la împăratul și să se 
sfătuiască cu toţii ce să facă. Apoi vineri şi sâmbătă au colindat satele 
îndemnând cât mai mulți oameni să meargă la Mesteacăn. Au mas sâmbătă 
noaptea în comuna Vaca, de unde e însuși Crișan, iar duminecă, pe la 
prânzul cel mic, au sosit și ei la biserica din Mesteacăn, găsind adunaţi vreo 
cinci sute de oameni veniţi din tot Zarandul, ba chiar de prin Hunedoara şi 
din munţii Abrudului. Crișan îndată a arătat mulțimii crucea cu chipul 
împăratului și poruncile şi le-a spus că Horia n-a mai putut veni dar le-a 
trimes semnele acestea ca să vadă și să ştie că înălţatul împărat poruncește 
tuturor românilor să se facă grăniceri și să nu mai slujească de-aci înainte 
decât împăratului, iar nemeșilor numai cine are poftă și numai pe bani buni. 
Ca să se împlinească poruncile împăratului trebuie să meargă cu toţii îndată 
la Bălgrad să li se dea arme, că de pe valea Mureșului au și plecat din fiece 
casă câte-un om, iar Horia îi aşteaptă pe toţi la Zlatna. Ici-colo câte unul 
mai puse vreo întrebare, apoi îndată se învoiră toţi să pornească degrabă la 
Bălgrad, să nu li-o ia alţii înainte. N-ar fi bine însă să treacă prin Brad, nu 
cumva să aibă necazuri cu domnii și să-i oprească, ci s-o ia peste Vaca şi 
Zdrapţi până la Curechi, unde să se întâlnească toată lumea, așteptându-se 
unii pe alţii. Totuşi, spre mai mare încredere, Crișan îi puse pe toți să jure pe 
sfânta cruce că vor cinsti făgăduinţa dată aci, iar popa făcu o slujbă întru 
binecuvântarea norodului și izbânda tuturor planurilor. Crişan mai porunci 
gloatelor să-și ia merinde pentru trei-patru zile şi mâine să fie negreşit cu 
toţii în Curechi, nimeni să nu lipsească, ci mai vârtos să cheme și oameni 
din satele care n-au fost la adunarea de azi. După ce s-a împrăștiat poporul, 
el s-a dus cu Crișan iarăși în satul Vaca unde căpitanul a şi rămas până 
mâine, iar pe dânsul l-a trimis în mare grabă să dea de știre lui Horia și lui 
Cloşca, să adune și dânșii satele fără zăbavă ca să fie gata când vor sosi 
crişenii... 

Horia nu-l întrerupse deloc, dar la sfârşit vru să-i mai ceară amănunte. 
Vasile însă nu mai vru să stea. Trebuie să ajungă, înainte de-a se face ziuă, 
la Cărpeniş, la unchiul său Cloşca, să-i povestească și lui, să-și ia niţică 


merinde şi să fie după-amiazi înapoi la Curechi unde-l așteaptă Crișan. Își 
luă rămas bun și se făcu nevăzut. 

Fiindcă mai era mult până să se mijească de ziuă, Horia se trânti iar pe 
pat, socotind să ațipească, să mai prindă puteri pentru mâine. Dar nu mai fu 
chip să închidă ochii. Plănuia fel şi fel cum să facă să iasă toate bine. 
Mulțimea de oameni trebuieşte comandată, călăuzită, învățată, că altfel 
nimeni nu o mai poate stăpâni. Se gândi pe rând la sate, pe cine ar putea 
face primari în locul celor domnești care vor trebui trași la răspundere și 
pedepsiţi pentru fărădelegile săvârșite... Apoi i se păru că se cam grăbeşte a 
împărţi pielea ursului din pădure. Întâi să vadă cum se vor întoarce lucrurile 
şi întâmplările. 

Se sculă cu noaptea în cap şi sculă și pe Ion care, de trudit ce fusese de 
la horă, nici nu putuse asculta până la capăt povestirea lui Vasile, că-l 
copleșise somnul mai tare decât toate aventurile războinice. 

— la scoală, scoală, măi căprare! îl zgândări bătrânul batjocoritor. Ehei, 
cu cătane ca tine nu scoatem noi până-i lume pe Dumitru Todea din 
temniţă! 

După ce-l dezmeteci, îi porunci să meargă la George al lui Nistor şi la 
Anghel al Manciului și la cel al lui Ţiloș, și la Lupu Coroiu și la văru-său 
Petre Coroiu, apoi la Petre Manciu și la Florea Nicula, pe rând, şi să le 
spuie tuturor să dea de veste oamenilor că s-au sculat crişenii pentru 
dreptate și vor să pornească la Bălgrad să-i facă grăniceri, deci și moţii să 
fie toți gata, să nu rămâie mai prejos şi când vor auzi buciumul pe munți și 
tulnicele să vie degrabă la Păltinişul din hotarul Blăjenilor unde se vor 
strânge toate satele la sfat mare. 

Înainte de prânzul cel mic se pomeni cu o ștafetă de la Ponor: primarul 
îi trimetea de știre că au prins un om străin care adulmeca prin sate cine ştie 
ce, pus pare-se de stăpânirea domnească să afle gândurile şi planurile 
iobagilor. Întreabă ce să facă cu omul acesta? 

De astă dată Horia se bucură de întrebare, căci cu răspunsul poate să 
cheme şi satele de pe Arieşul mare până pe Ompoiu la marea adunare 
plănuită. Ca să fie timp să meargă vestea peste tot, chibzui că pe joi ar fi 
nemerit să hotărască ziua. Dacă vor sosi crișenii până atunci și vor face 
tămbălău, se vor strânge şi satele singure mai curând. Fiindcă solul din 
Ponor nu i se părea prea isteţ, se aşeză şi, cu slova lui bătrânească, scrise 
aşa: 


„Sănătate dumitale, jude din Ponor! Vină cu satele dumitale la Câmpeni 
şi cu omul pe care l-aţi prins, după porunca împărătească. Și să aduceţi 
acolo şi pe oamenii care au prins pe omul acela, pentru că am să vă arăt 
porunca împărătească. Afară de celea pe care vi le-am spus au mai sosit 
altele nouă. Dacă nu veniţi cu toţii, vina pe voi cade că aţi călcat porunca 
împărătească. Noi vă chemăm din porunca împăratului ca să se citească 
toate în faţa voastră. Dacă nu veniţi, așa să știți, călcaţi porunca împăratului. 
Și cartea să fie trimeasă iute la Bucium, la Ioniță Dandea ca să vie și dânsul 
la Câmpeni să audă porunca împărătească şi tot satul cu voi împreună, 
Ioniță să trimeată cartea la Lupșa la popa Simion şi de acolo să plece 
degrabă la Mujina ca să aibă de ştire să audă poruncile împărătești. Și eu, 
Ursu Nicula, de asemenea poruncesc acestea la satele de sus și cine nu va 
asculta de porunca împăratului cu mare pedeapsă va fi pedepsit. Cartea să 
meargă iute ca să dea de știre tuturor, că domnii nu vin la Câmpeni să facă 
pace cu satele.” 

Îndată ce slobozi pe trimisul din Ponor, Horia îşi adună toate hârtiile în 
traistă şi cobori în sat de-a dreptul la popa cel tânăr Gheorghiţă Nicula. 

— Domnule părinte, iacă, a sosit vremea să ne ridicăm! îi zise Horia 
fără niciun înconjur, parcă ar fi vorbit cu un vechi tovarăș. 

Faţa suptă, cu bărbuţa gălbuie și ochii aprinşi dădeau preotului o 
înfățișare tulburătoare. Drept răspuns acuma își făcu o cruce mare, 
bolborosind ceva fără zgomot, numai din buze. 

Horia venise în realitate să se spovedească și să se cuminece, ca şi când 
ar fi plecat la nuntă sau la război sau la un drum lung cu multe primejdii de 
unde nu se poate şti dacă se va mai întoarce, şi când. În faţa preotului însă 
se simți curat și înălțat și, în același timp, atât de sigur de biruință ca și 
când, dacă ar fi întins mâna, ar fi putut-o culege ca pe o fructă coaptă îi 
spuse totuși tânărului preot tot ce ştia și ce plănuia fără a-i cere vreun sfat 
sau vreun ajutor, ci numai pentru bucuria de-a se destăinui în deplină inimă 
unui om de care nu ţi-e teamă că va şopti mai departe ce a auzit. Şi într- 
adevăr popa Gheorghiţă, ca și când nu i-ar fi spus nimica, murmură doar ca 
pentru sine: 

— Doamne ajută-ne și mântuieşte-ne! 

Horia îi sărută mâna şi plecă cu inima oțelită. Îi trecuse ca prin farmec 
orice grijă și orice îndoială. Gândurile lui toate se înșirau ca pe o aţă, 
limpezi și albe, asemenea unor mărgele lucitoare, Nu mai vru să ia nicio 


hotărâre până ce nu va afla lămurit ce a isprăvit Crișan în Zarand. Şi orice 
ar isprăvi, în adunarea de la Păltiniş trebuie să se ridice toți moţii, joi. 

Rămase în sat. În miez de toamnă, oamenii erau mai mult pe-acasă. 
Împrejurul lui se strânseră câţiva bătrâni. Zvonurile despre adunarea de la 
Mesteacăn se împrăştiaseră peste tot, umflate. Se spunea că creştinii au 
început „rebelia” împotriva domnilor și că au dat foc orașului Brad. Alţii 
povesteau că de la Mesteacăn norodul a pornit îndată spre Bălgrad, peste 
munţi, și că acuma ar fi ajuns pe la Zlatna unde însă cătanele au închis 
drumul. Horia asculta veştile și nu zicea nici da, nici ba, oricât îl descoseau 
oamenii. Numai ca să scape de întrebări spuse la urmă: 

— Apoi n-om sta nici noi ca bolovanii, măi fraților! Că poruncile 
împărătești cele nouă la mine sunt și trebuie să le împlinim! Mai după prânz 
târziu sosi de la Câmpeni, cu căruţa, primarul Macavei Bota. Părea cam 
opărit, deşi, trecând pe lângă Horia, îi zise cu glas glumeţ, ca şi când ar fi 
fost cei mai buni prieteni: 

— Da ce, măi Ursule, crișenii tăi s-au apucat de rebelie? 

— Poate că tu știi mai bine, că noi n-avem nicio știre! răspunse Horia 
rece şi aproape dispreţuitor. 

— Treaba voastră, Ursule, numai să ştii de la mine că ponosul tot tu ai 
să-l porţi! făcu primarul ridicând din umeri. 

— Na, lasă, nu-mi mai purta de grije! Mai bine vezi de pielea ta! sfârşi 
Horia şi mai ascuţit, întorcându-se cu spatele, parcă nici n-ar mai fi vrut să-l 
vadă. 

Închipuindu-și că o să-i sosească veşti, se întoarse acasă spre seară. 
Fecioru-său dăduse poruncile tuturor, ba cu Petre Coroiu s-a înțeles să 
recruteze vreo douăzeci de călăreţi, tot bărbaţi unul și unul, care să umble 
mereu după Horia, cum se cuvine după căpitanul cel mare al oștilor. 

Se trânti pe pat, îmbrăcat, să fie gata pentru orice întâmplare. Povesti cu 
Ion până pe la miezul nopţii, apoi adormiră amândoi și nici nu se treziră 
până ce se făcu ziua mare. Feciorul se miră că n-a mai venit nicio ştire. 
Bătrânul observă însă liniştit: 

— Nu e nicio grabă. Toate la vremea lor. Totuși nu plecă de-acasă şi pe 
la amiazi se pomeni cu Cloșca, venit călare, aprins la faţă. Un om sosit de la 
Abrud i-a adus vestea că azi-noapte s-a întâmplat o poznă mare la Curechi, 
unde se întâlniseră oamenii ca să pornească la Bălgrad. Zice că nu se ştie 
din ce pricină, mulțimea a omorât doi solgăbirăi şi vreo zece panduri și acu 


nu mai vrea să meargă la Bălgrad ci s-a apucat să omoare pe domni prin 
toate satele. 

— Apoi ce te sperii, Cloşcuţ? zise Horia. Că doar tocmai aşa am vrut 
noi să se întâmple! 

Nu mai lăsă pe Cloşca să se întoarcă acasă până ce vor primi veşti 
adevărate de la Crișan, căci zvonurile umblă mai repede, ce-i drept, dar şi 
mai mincinoase, în sfârşit, noaptea sosi Iacob Topa. 

— Sănătate şi voie bună, Crăișorule! strigă către Horia vesel și 
mulțumit. 

Povesti pe îndelete cum și-a îndeplinit însărcinarea ce i-a dat-o Horia. 
S-a dus întâi să ia urmele căpitanului Crişan, chiar de-acasă. Era plecat de 
joi la târg, la Brad, şi de-atunci nu se mai întorsese. Poate s-o fi abătut prin 
satul lui, prin Vaca, să-şi vadă neamurile. Muierea luicrişan nu știa deloc şi 
nimica unde și pentru ce plecase bărbatul. Iacob a mas acolo și duminecă 
dimineaţa a pornit spre Vaca, peste munţi, să ajungă mai degrabă. Totuşi de- 
abia pe la amiază a putut sosi, căci drumul e lung și greu. Acolo a aflat că 
oamenii au fost chemaţi cu poruncă împărătească la Mesteacăn și căpitanul 
Crişan i-a jurat să se ducă la Bălgrad. A venit mai pe urmă și Crișan, chiar 
de la Mesteacăn. A rămas cu el și ieri au pornit împreună peste Zdrapți și 
prin Criştior şi Bucureşti, la Curechi unde trebuiau să se întâlnească toţi 
oamenii. Venea lumea într-acolo ca la veselie, și alta nu. Și se bucura Crișan 
de parcă vedeai cum îi creşte inima, măcar că nu zicea nimica. Cine a sosit 
mai târziu, nici n-a mai găsit unde să se adăpostească în sat peste noapte, 
încât mulţi au trebuit să doarmă pe-afară, pe câmp, care cum au apucat și s- 
a nimerit. Crişan însuși se aciuiase, împreună cu Toma Berna, consătean de- 
al lui din Vaca, la un biet iobagiu cu o droaie de copii; de-aceea nici nu s-a 
culcat în casă, ci într-un şopron pe niște ogrinji. El, Iacob, s-a ţinut tot după 
dumnealui, cum îi poruncise Horia şi cum de altfel îi ceruse şi Crișan. Dar 
înspre miezul nopţii, muierea gazdei se apropie tiptil de şopron și îi scoală 
şi le spune speriată să fugă c-au venit cătanele să prindă pe Crişan. Ei n-au 
crezut şi au ieșit în ogradă, să vadă ce s-a întâmplat. Uliţa plină de oameni 
şi la poartă doi domni și cu patru panduri. Crișan, niciuna nici două, sare 
peste gard în grădina vecinului, unde erau câteva clăi de fân, și-și pierde 
urma. Dar domnii, cum văzură una ca asta, porunciră cătanelor să tragă cu 
pușca după Crișan și să-l omoare dacă nu stă pe loc. Tot satul s-a umplut de 
spaimă şi de zgomot. Oamenii năpădiseră în uliţă. Nimeni nu știa ce-i, doar 
atâta se spunea din gură în gură că nişte solgăbirăi s-au pus să omoare pe 


Crişan. Alţii adăogau că, după Crișan, au să omoare toată lumea şi că de 
aceea au venit pandurii cu puştile. Începu să tragă cineva clopotul bisericii 
în dungă, a primejdie. Solgăbirăii cu pandurii s-au pomenit înconjurați de 
iobagi speriaţi și furioși care în curând au început să amenințe, să suduie. 
Apoi deodată s-a auzit glasul lui Crișan, aspru, tăios, ca o bardă: „Pe ei, 
copii!” Un solgăbirău înjură pe ungurește și porunci cătanelor să tragă în 
oameni. Cellalt striga cât îl ţinea gura: „înapoi! înapoi!” Pandurii încearcă 
să tragă, ridică arma la ochi, dar cocoșul ţăcănea în zadar, căci capsele nu 
luau foc, parcă ar fi fost muiate în apă. Încercarea asta şi mai ales răcnetele 
ungurești ale solgăbirăilor scoaseră din sărite pe oamenii și altfel destul de 
amărâţi. Cineva din mulțime ridică bâta și plezni în cap pe un solgăbirău. 
Atâta a trebuit. În clipa următoare zeci de ciomege se năpustiră asupra 
slujbașilor, apoi bolovani, apoi topoare. Într-un sfert de ceas, poate şi mai 
puţin, din cei doi solgăbirăi rămăsese o grămadă de carne însângerată. În 
aceeași vreme pandurii îngroziți căutau 5-0 ia la sănătoasa, dar nu puteau 
străbate prin mulțimea vânzolită. Unii îşi amintiră și de ei şi prinseră a-i 
snopi cu pumnii, cu bâtele, cum le venea mai la îndemână. „Jos pușca!” urlă 
cineva şi îndată alții le smulseră armele, le descinseră săbiile. Apoi bătaia 
urmă înainte până ce pandurii, cu hainele sfâşiate, cu capetele goale, 
zdrobiţi şi plini de vânătăi şi de zgârieturi, izbutiră să se facă nevăzuţi în 
întunerec. Când vălmășagul era mai în toi, sosi la faţa locului preotul 
Costan Turciu din Criștior, de mână cu copilul birăului din Curechi. Se făcu 
anevoie tăcere încât popa să poată povesti revoltat norodului cum a fost 
chinuit sărmanul băiat de către gornicul Petre Cara din Criştior, venit cu cei 
doi solgăbirăi să omoare în ascuns pe Crișan ca pe urmă să poată împrăștia 
mai lesne mulțimea rămasă fără conducător. Îndată ce s-a înnoptat, gornicul 
din Criştior, trimis înainte de către solgăbirăi, a venit drept la casa 
primarului. În casă era numai copilul, căci primarul văduv de șase luni, 
umbla prin sat din pricina mulţimii de oameni care sosise şi nu-și găsea 
adăpost. Gornicul, cum a intrat, a cerut pâine, că, zicea, e flămând. Copilul 
i-a dat o bucată, dar gomicul a azvârlit-o în foc. Apoi i-a cerut rachiu, că i-e 
sete. I-a dat, dar și sticla cu rachiu a aruncat-o. „Unde-i crăişorul vostru, că 
pe el vreau să-l mănânc și de sângele lui mi-e sete!” Copilul nu pricepu: 
„Care crăişor?” Gornicul l-a plesnit atunci peste cap și i-a zis: „Horia!... 
Ori vrei să te prefaci că nu ştii?” Pe urmă a început să-l întrebe că unde a 
tras cellalt tâlhar, adică Crișan. Şi fiindcă băiatul, fraged și neştiutor, n-a 
putut răspunde, gornicul a luat vătraiul din foc şi i-a ars cu vătraiul fața şi 


mâinile până ce l-a făcut numai o rană. Nici nu apucă popa să sfârșească și 
trei oameni aduseră pe gomicul vinovat, îl dibuiseră undeva şi-l 
recunoscuseră după cum umbla să se pitească. Gornicul zicea neîncetat: 
„Oameni buni, iertați-mă, nu-s eu vinovat, că am avut porunci!“ Crişan însă 
strigă furios: „S-a isprăvit vremea iertărilor! Acu e vremea pedepselor! 
Câinii și vânzătorii trebuiesc omorâţi fără cruţare!” Și în clipa următoare 
Toma Berna, care se afla tocmai lângă dânsul, fără a zice o vorbă, izbi cu 
toporul drept în numele tatălui pe gornicul Petre Cara, încât acesta se 
prăvăli ca un bușştean. Ce s-a mai ales din noaptea aceea, numai Dumnezeu 
ştie. A dormit cine a putut, dar vălmășagul nu s-a mai potolit deloc. De cu 
seară rămăsese vorba ca toată lumea să se adune a doua zi în capul satului, 
la cruce, ca de-acolo să pornească spre Zlatna. S-au și adunat ei oamenii, s- 
a dus şi Crișan, dar, după câte se întâmplaseră în cursul nopţii, nimănui nu-i 
mai ardea să plece mai departe. Se băgase frica în oameni că, în lipsa lor, 
domnii au să se răzbune pentru uciderea solgăbirăilor și când s-or întoarce 
dânșii vor găsi numai jale şi durere pe la casele lor. Atunci Crişan, cu glas 
mare, a poruncit să plece toți după dânsul la biserica din sat, să le vestească 
acolo, în faţa altarului, poruncile împărăteşti. Popa din Curechi, bătrân şi 
slăbănog, n-a avut încotro și a trebuit să deschidă biserica. Aici Crișan, cu 
crucea împărătească în mână, cea adusă de Horia, a arătat oamenilor în 
puţine cuvinte că domnii se împotrivesc ca românii să capete arme și, 
făcându-se grăniceri, să scape de iobăgie. Cele ce s-au întâmplat azi-noapte 
trebuie să fie de învățătură. De-aceea el, căpitan pus de Horia după porunca 
înălțatului împărat, poruncește tuturor să-l urmeze pe el şi să stingă pe toţi 
nemeșii și pe toţi ungurii, căci numai astfel vor putea scăpa de robie. Frică 
să nu-i fie nimănui, deoarece uite, aici este porunca împărătească prin care 
neamul românesc e îndreptăţit să stârpească pe unguri de pe fața pământului 
ardelenesc, iar moșiile și toate averile lor să le împartă între dânşii din a 
căror sudoare și caznă s-au făcut toate bogăţiile... Și au pornit toţi, poate 
opt sute de oameni dacă nu și mai bine, cu Crişan în frunte. Mergea lumea 
chiuind parc-ar fi mers la nuntă. Au luat-o drept, pe cărare prin pădure, 
lăsând la o parte satul Șesuri. Au trecut prin Bucureşti. Câţiva mai inimoși 
au împrumutat coase și topoare de la oamenii de-aici, ca să aibă ceva în 
mână. Pe la prânzul cel mic toată ceata cobora în valea Crișului Alb, în satul 
Criștior. lobagii din sat ieșiră în uliţă ca și când de mult ar fi așteptat sosirea 
răzvrătiţilor. De la dânșii află căpitanul că la curţile cele mari ale neamului 
Kristsori e adunată boierime mai multă, chiar şi un solgăbirău de la Brad, 


anume Pakot. Acuma mulțimea începu să alerge, sporită cu iobagii satului 
care luau furci şi coase şi securi. Ș-apoi deodată ceata întreagă s-a năpustit 
asupra curților, care pe porţi, care peste garduri, din toate părţile, cu nişte 
răcnete de să se dărâme zidurile. N-a mai fost nicio poruncă și nicio cruţare. 
Oamenii izbeau unde nemereau: ferestrele se făceau țăndări, ușile erau 
smulse din țâţâni, mobilele sfărâmate, domnii găsiți prin casă ori prin 
ogradă uciși cu topoarele, cu furcile, cu coasele, ca guzganii. În câteva 
minute vreo cinsprezece nemeşi zăceau care cu ţeasta crăpată, care cu coșul 
spintecat, care cu beregata sfâșiată, prin diferite colţuri. Năvala venise aşa 
de fulgerător că domnii nici n-avuseseră vreme să se gândească la apărare. 
Puţini se zice că s-au strecurat de au putut fugi prin păduri. Vreo trei 
bătrâni, mai multe femei și câţiva copii fură cruţaţi, fiindcă iobagii din sat s- 
au pus chezași pentru dânşii. Căpitanul i-a iertat, dar a poruncit popii 
Costan să-i boteze îndată în legea românească, să se vadă că nu mai e 
îngăduit să rămâie decât români. Intrară cu toţii în bisericuţa de piatră, 
foarte veche, unde preotul făcu rugăciunile legiuite și-i boteză. În semn că 
se face pace deplină, căpitanul Crişan mai porunci ca fata solgăbirăului să 
se mărite cu un iobagiu român, care-i place ei. Fata slăbuţă, înfricoșată, 
drăgălașă, s-a uitat împrejur ca o căprioară speriată şi, în cele din urmă, 
după ce i-a făcut semn şi maică-sa, a zis către preotul Costan: „Dacă trebuie 
neapărat să mă cununi, atunci îl aleg Ion Sârbu, că ne-a slujit totdeauna cu 
credință”. Ion Sârbu fu adus degrabă în biserică. Un băietan de vreo 
douăzeci de ani, frumuşel, cuviincios. Când i se spuse că va fi bărbatul 
domniţei, a îngălbenit. Popa însă i-a cununat repede, căci nu era vreme de 
pierdut. Facă tinerii pe urmă ce-or vrea și înțeleagă-se... într-adevăr, în 
acest timp ţăranii spărgeau şi sfărâmau să nu rămâie piatră pe piatră din 
curțile domnești, iar iobagii din sat își împărțeau hambarele și începeau a 
căra bucatele acasă. Apoi cineva răzbi în pivnițe şi îndată chemă şi pe alţii 
la băutură. Când văzu însă căpitanul Crișan asta, de teamă să nu se înfunde 
oamenii la bunătăţile pivniţelor, porunci cu glas mare să se scoale toată 
lumea să plece la Brad, unde e cuibul domnilor, să dea foc orașului și să 
stingă pe toţi ungurii de-acolo. Micula Bibarţ, un bărbat voinic ca un steag, 
ceru voie lui Crișan să meargă cu o ceată de oameni la Mihăileni, să 
isprăvească şi cu nemeșşii de pe Valea Crişului în sus. Crișan fu mulțumit, îl 
făcu în faţa tuturor căpitan şi, i dădu drumul. Apoi înainte de-a porni spre 
Brad, i-a poruncit lui Iacob Topa să însoţească pe căpitanul Bibarţ la 
Mihăileni, să-i dea ajutor dacă va avea nevoie, şi după ce se va sfârşi treaba 


pe-acolo, să ia un cal domnesc și să gonească la Horia să-i raporteze ce-a 
văzut şi să-i spuie din partea lui numai atâta: „Merge bine!” Veşti îi va mai 
trimite prin Vasile Sgârciu care sosise înapoi și se întâlnise cu Crişan pe 
drum spre Criştior. Poate să-i mai spuie marelui căpitan că joi va fi şi dânsul 
negreșit la Păltiniș, căci până joi nădăjduieşte să nu mai fie nevoie de el pe- 
aici... Aşa apoi Iacob a pornit cu ceata căpitanului Bibarţ pe Criş în sus, 
prin Zdrapţi, şi pe la amiază au ajuns la Mihăileni. Curtea domnească însă o 
găsiră părăsită. Se auzise aici, nu se știe cum, ce s-a întâmplat la Criştior și 
nemeșşul, împreună cu copiii şi un frate al său, fugise prin păduri. Căpitanul 
Bibarţ porunci iobagilor din sat să-i scoată din pământ pe domnii fugiţi că 
altfel va aprinde toate casele să se aleagă scrum și cenușă din ele, iar zece 
bărbaţi, cei mai de frunte, vor fi trași în ţeapă numaidecât. Peste o jumătate 
de ceas fugarii, legaţi, erau în ograda primăriei. Bibarţ era din Blăjeni și a 
suferit multe nedreptăți de la domnii din Mihăileni care, acum trei ani, 
făcuseră să fie spânzurat un frate al său numai pe bănuiala că ar fi avut de 
gând să omoare pe un gomic al curţii. „Na, domnule, să ne răfuim!” Atât i-a 
zis Bibart boierului cel mare, apoi a strigat pe Toader Cleșu, care fusese 
catană împărătească, şi i-a poruncit să le taie capul. Și Toader, cu o bardă 
grea, a retezat capetele tuturor, proptindu-i ca niște butuci, pe un tăietor. Din 
toată familia numai doamna lipsea. O ţigancă de la curte, luată la zor, 
mărturisi că doamna s-a îmbrăcat ţărănește şi a fugit în pădure împreună cu 
domnii. „Nu face nimica! Și doamna pe-aici trebuie să fie! Are să se 
găsească!” 

— Asta s-a petrecut azi pe la prânzul cel mare — sfârşi Iacob. N-am 
mai stat, că nici nu mai aveam de ce. Oamenii începuseră să care acasă de la 
curte ce aflau mai de preţ, iar unii umblau să dea foc caselor. Căpitanul 
Bibarţ e om cu socoteală și îndrăzneţ. El face ispravă. Mi-a şi dat un cal din 
grajdurile nemeșului, să pot veni mai repede, să aduc raport despre toate. 

Horia şi Cloşca au ascultat fără a-i pune vreo întrebare, parcă, auzind ce 
spunea lacob, gândurile lor ar fi urmărit alte întâmplări asemănătoare în 
viitor. 

— Bine, lacobe! zise Horia la urmă. 

Se uită la Cloşca. Și Cloşca se ridică îndată, murmurând: 

— Na, frate Horia, eu mă duc şi să ne vedem sănătoși la Păltiniș! 

— Du-te, frate Cloșcuţ, şi ia seama la toate! 

Pe urmă, după ce plecă Cloșca, Horia mai stătu de vorbă cu lacob. Pe 
când ascultase întâmplările din Criștior, pe el începu să-l roadă o înfricoșare 


pe care nu știa cum să o stăpânească. Acuma vorbiră de una şi de alta până 
ce zise: 

— Da câţi domni spui c-aţi ucis la Criştior? 

— Apoi or fi vreo cincisprezece, dacă nu şi mai mulți — răspunse 
Iacob. 

— Şi nicio femeie? 

— Ba mi se pare c-a fost și o muiere... 

Horia, fără să vrea, avu o strângere de inimă. 

— Eu n-am văzut-o, dar am auzit c-ar fi fost o preoteasă ungurească. Se 
luase de piept cu un om și-i căra la pumni în cap de să-l omoare și alta nu. 
Atunci apoi a sărit alt om și a trăznit-o cu securea în ceafă... 

Nu mai întrebă nimica Horia, ci se mulțumi să-i dea porunci pentru a 
doua zi: să umble prin sat, să cheme oamenii la Păltiniș, să găsească doi 
bucinători buni care mâine noapte să dea de știre tuturor să vie negreșit să 
afle noile porunci împărăteşti. La Crișan să nu se mai întoarne, căci e 
nevoie de dânsul aici. Oamenii din Albac și cei din împrejurimi să se adune 
aici, la biserică şi să pornească cu toţii împreună. 

Ion încă nu venise acasă din sat. Feciorul zburda de bucurie și de 
mândrie şi-şi pusese în gând, împreună cu alți flăcăi de seama lui, să umble 
din casă-n casă şi să scoată la Păltiniş pe toţi bărbaţii din Albac. 

Până să se întoarcă băiatul, Horia, singur, mai chibzui cele povestite de 
lacob şi iarăși se opri la întâmplările din Criștior. Cum au venit 
împrejurările de tocmai la Criștior a trebuit să înceapă prăpădul și tocmai cu 
neamurile domniţei pe care atât o visase el odinioară! De ani mulţi de zile 
nu se mai gândise la ea, până când s-a întors de la Viena cu poruncile cele 
mari în traistă. I-a fost frică mare să nu fi căzut și domniţa jertfă răzbunării 
drepte. Acuma îşi dădea seama că s-a speriat degeaba. Domnița era măritată 
undeva pe lângă Cluj, așa că e departe de primejdiile de-aici. Apoi domniţa 
o fi acuma femeie bătrâioară cu copii mari. Visurile au trecut demult. A 
rămas numai amintirea ca un abur de ameţeală... 

A doua zi dimineaţa îi fu rușine că s-a putut opri la asemenea gânduri 
slăbănoage. Cobori în sat să cheme și pe popa Gheorghiţă la adunarea de 
mâine, că poate va fi trebuință de slujitorul Domnului. De alte porunci 
pentru oameni nu mai era nevoie: toată lumea ştia cele de lipsă. A intrat însă 
în cancelarie să dea bineţe primarului. Străjile îi spuseră că Macavei Bota a 
plecat la Câmpeni cu căruţa încărcată, fiindcă l-au speriat unii că are să fie 
spânzurat îndată după ce se va întoarce Horia de la Păltiniș. 


— Apoi de ce i-e frică tot n-are să scape! mormăi Horia întunecat. 

Până seara mai veniră şi alte ştafete cu veşti din Zarand. Auzi că încă de 
ieri după-amiazi Crişan, cu o oaste de ţărani, s-a repezit asupra orașului 
Brad, au ucis acolo pe cine s-a împotrivit, au dat foc câtorva curți domnești, 
iar pe nemeşii care s-au închis în biserica reformată i-au tras jos chiar din 
turn şi i-au omorât pe toţi. Apoi de la Brad ţăranii s-au împărţit în mai multe 
cete şi au pornit să stingă pe domnii de prin sate pe rând. Crișan însuși se 
spunea că s-a îndreptat spre Ribiţa unde mai mulţi nobili înarmaţi îl 
așteptau gata de luptă. 

În sfârşit, joi dimineaţa Horia se rase frumos, se îmbrăcă în straiele cele 
mai bune și se găti ca la o sărbătoare mare. lacob Topa veni şi-i aduse calul 
pe care-l luase de la Mihăileni. Împreună cu dânsul mai sosiră unsprezece 
călăreți. 

— Crăișorul nostru trebuie să fie păzit ca şi domnii! zise Iacob în vreme 
ce călăreţii îl întâmpinau cu niște „trăiască? de clocotea Crângul 
Feregetului. 

În fruntea cetei de albăceni, Horia coborî pe Arieş până la Secătura, 
apoi urcă până la Negura şi de-acolo trecu la Vidra, ca să adune de peste tot 
oamenii. Sosiră după-amiazi la Păltiniş. Într-o poiană largă mulțime mare 
de ţărani aștepta şi pe cărări mai veneau mereu. Cloşca era acolo de mult. 
Norodul, când zări pe Horia în fruntea moţilor, izbucni în strigăte de 
bucurie parcă le-ar fi adus toate bunătăţile lumii. Horia se sfătui puţin cu 
Cloşca şi cu bătrânii şi hotărâră să aştepte pe Crișan cu zărăndenii. Până 
atunci oamenii nu mai vorbiră decât despre isprăvile rebeliștilor de pe 
Crişuri, povestindu-se multe minunăţii, adăogând fiecare ce știa sau măcar 
ce auzise. Apoi sosi şi Crișan însoțit numai de vreo cincizeci de oameni, dar 
toți călări şi toți înarmaţi, care cu puşti, care cu lănci, ca o adevărată oştire 
ce vine din război. Un răstimp lung trecu până ce se potoli lumea, căci 
întreaga ceată fu înconjurată și asaltată de întrebări. Crişan isprăvise treaba 
la Ribiţa, încă de ieri, iar azi-dimineaţă, trecând prin Mihăileni, a mai avut 
să facă nişte judecăţi şi de-aceea a întârziat, mai ales că iobagii din Blăjeni, 
ca şi cei de-aici, au vrut să audă toate întâmplările rebeliei. 

Pe urmă, când se făcu linişte, Horia vorbi mulţimii. Nu mai avea nevoie 
să convingă pe nimeni. Porunca împărătească despre omorârea ungurilor 
era acuma cunoscută. Le porunci doar să fie dârji şi necruțători, cum au fost 
şi ungurii de atâția amar de ani cu dânșii, și să asculte poruncile căpitanilor 
pe care-i va pune el ori pe care îi vor alege satele. Apoi ceru să jure terţi pe 


sfânta cruce cu chipul împăratului că vor ucide tot ce e unguresc, fie domn 
ori slujbaș, dăruind viața numai celor ce vor primi pe loc legea şi credinţa 
românească. Popa din Albac, cu crucea în mână, rosti cuvintele 
jurământului şi mulțimea, cu capetele goale, le repetă într-un glas care părea 
mugetul unei vijelii. Se înserase. Umbre mari se întindeau peste poiana albă 
de oameni. În liniştea munţilor numai murmurul gloatelor se ridica spre cer 
ca o ameninţare înăbușită. Apoi, peste capetele tuturor trecu scurt, aspru ca 
o săgeată de oţel, porunca crăişorului: 

— Hai, feciori! 

Și oastea albă se urni. 


6 - A NOASTRĂ-I LUMEA! 


Oastea ţărănească înnoptă, pâlcuri-pâlcuri, din Vidra şi Poeni şi Fântâna 
Lină şi Pescuţi și Ponorel și Sohondol, dar la răsăritul soarelui, vineri, toată 
lumea trebuia să se întâlnească la împreunarea celor două Arieșuri căci 
acolo, pe-aproape, în satul Bogdănești se retrăsese și Horia să se odihnească 
şi să mai sfătuiască cu căpitanii cei mari Cloşca şi Crişan. 

Noaptea o burniță urâtă şi rece porni să ceamă, mohorâtoare de suflete. 
Până să se adune toată mulțimea şi să se rânduiască, se făcu prânzul cel mic 
şi ploaia încetă parcă înadins să ușureze mişcarea cetelor. 

Apoi norodul din treizeci și trei de sate se sculă și într-un ceas fu la 
marginea orășelului Câmpeni. Uliţa de sus se umplu repede de ţărani care se 
îmbulzeau, chiuiau, amenințau. În capul lor, călare pe un armăsar roib, 
Crişan, cu o cruce mare galbenă, drept steag de luptă, striga cât îl ţineau 
plămânii că oamenii cei de treabă vin să nimicească pe unguri, ori să-i 
boteze în legea creștinească, precum a orânduit Dumnezeu și înălțatul 
împărat. Mai înapoi, înconjurat de călăreţi, Horia, cu suman alb ca o mantie 
crăiască şi cu o puşcă pe oblâncul șelei, mergea tăcut, uitându-se în dreapta 
şi în stânga, ca și când ar fi vrut să cerceteze inimile mulțimii. După dânsul 
venea Cloșca, tot călare, cu pene albe și roșii la căciulă, răcnind în 
răstimpuri câte-o sudalmă pe care cei dimprejur o reluau chiuind și 
adăogând, ca la nuntă: 

— Hai, feciori, hai, c-a noastră-i lumea! 

În piaţa oraşului, mare, pătrată, aştepta altă mulțime țărănească, în 
frunte cu feciorul lui Horia. Nu s-au mai dus la Păltinișul Blăjenilor, că le 
venea prea departe ș-apoi tot trebuiau să se întoarcă înapoi aci. Mai bine Ion 
s-a repezit prin satele dimprejur și, mai cu sfatul, mai cu ameninţarea, a 
poruncit oamenilor să nu lipsească nimeni a afla poruncile cele împărăteşti. 
Aseară, prin piaţă, în faţa curților ișpanului, s-a întâlnit cu gomicul Ursu 
Uibaru. I-a dat bineţe, ca totdeauna, și gornicul l-a oprit: 

— Da ce, Ioane, s-aude că începe rebelie mare? 

— Apoi ce-om face noi, nu ştiu — răspunse feciorul batjocoritor. Poate 
că ştie mai bine domnul ișpan dacă i-ai spus d-ta! 

Ursu Uibaru era galben și chiar mustaţa i se pleoști, zicând: 

— Cu domnul ișpan nu-ţi face voi nicio treabă că adineaori dânsul s-a 
pus în brişcă cu trei cai şi poate tocmai la Aiud să-l mai prindeţi! 


Ion Horia ridică din umeri şi trecu înainte. Gornicul însă, spăimântat de 
plecarea lui bruscă, strigă după el: 

— Pe mine n-a veţi de ce să fiți supăraţi, Ioane, că eu, ştii bine, cât mi-a 
îngăduit slujba totdeauna am... 

Flăcăul nici nu se întoarse, nici nu răspunse, aşa că gornicul rămase cu 
vorba în vânt. Auzise pe la oameni cum s-au sculat zărăndenii şi că şi moţii 
au de gând să nu cruţe pe nimeni. El se rugase de ișpanul Intze, din pricina 
căruia şi-a câștigat ura și scârba oamenilor, să-l ia cu dânsul, că poate să-l și 
omoare rebeliştii când or ajunge pe aici; dar işpanul l-a împins la o parte și 
nici măcar nu i-a răspuns. 

— Așa-mi trebuie, dacă am fost om de credinţă în slujba domnilor! 
mormăi amărât, cu ochii după feciorul lui Horia. 

Toată piaţa era acum plină de ţărani şi tot orașul fierbea ca un stup în 
care a pătruns un roi tânăr și gata de luptă. 

— Faceţi loc crăișorului nostru! La o parte! Loc! strigau călăreţii 
deschizând o pârtie prin mulțime. 

Horia cu ceilalți căpitani trecură până în faţa curţii ișpanului şi acolo se 
opriră. Crişan făcu semn cu crucea mulțimii că vrea să vorbească marele 
căpitan. Dar nu se putu face atâta tăcere ca să audă toată lumea. Cuvintele 
lui Horia fură purtate din gură în gură și tălmăcite după priceperea 
ascultătorilor. 

— Eu Ursu Nicula vă spun, oameni buni, în numele înălțatului împărat, 
că înălţatul împărat mi-a poruncit să vă spun şi să vă arăt... 

Nici nu ascultă toată lumea până la sfârșit, ci prinse a se răzleți în 
pilcuri prin oraș, repezindu-se să împlinească poruncile auzite. Vidrenii şi 
albăcenii, care se aflau împrejurul crăișorului, năvăliră în curtea işpanului și 
începură a sparge și a sfărâma tot ce găsiră, în cancelarie, unde erau 
documentele şi toate hârţoagele de pe urma cărora se trăgeau toate 
fărădelegile, răvășiră dulapurile şi rafturile, ba unii scoaseră în ogradă 
vrafuri de hârtii şi le dădură foc. În aceeaşi vreme alte cete se năpustiră 
asupra caselor din piață în care locuiau alţi slujbași și unguri, pe când 
crișenii, mai învăţaţi cu rebelia, fiindcă prin satele lor prădaseră cu nădejde 
tot ce fusese de prădat, se grăbiră să pună mâna pe lada cu bani a 
domeniului. O grămadă de băieși, spălători de aur de pe Arieșuri, năpădi 
cancelaria schimbătorului de aur ca să se răzbune pentru batjocurile ce le 
suferiseră cu prețurile muncii lor. Alţii sparseră ușile bisericii papistașe, 
pătrunseră înlăuntru şi sfărâmară băncile, stranele, icoanele, sfeşnicele, 


cruțând numai altarul. Buciumanii, după porunca lui Ionuț Dandea și pentru 
că nici nu aveau clopot la biserica lor, se suiră în turn și se siliră să dea jos 
clopotul papistăşesc ca să-l ducă acasă. 

Pe când oastea de iobagi, împrăștiată prin oraş, se răcorea cum putea, 
Horia rămase în piață, înconjurat de călăreţii lui, la sfat cu Cloșca şi Crișan. 
Era mulțumit de avântul oamenilor, dar socotea că, pentru a ajunge la 
izbândă, trebuie negreşit hotărâtă o rânduială. Dacă fiecare va face după 
capul său, curând de tot şi chiar înainte de-a fi putut dobândi ceva, curajul 
se va stinge şi sufletele ostenite în zadar vor fi lesne întoarse la jugul 
suferinței. Este nevoie deci ca unii, puţini, să poruncească și ceilalți să 
asculte orbeşte poruncile. Mai ales Crişan, cu duhul ostăşesc rămas într- 
însul, se bucură auzindu-l. Îi și zise îndată: 

— Dumneata eşti căpitanul cel mare, alege-ţi că pitani câţi pofteşti și 
mai dă-ne și căprari peste cetele cele mai mici de oameni! Sus, prin părțile 
mele, am și pus câţiva oameni de încredere căpitani peste sate și aşa i-am 
putut lăsa pe dânșii să dregătorească! 

Horia dădu din cap. Înainte de-a merge mai de parte rânduiala trebuie 
făcută. Să puie dânșii căpitani, neapărat, dar să îngăduie şi satelor să-și 
aleagă ele pe cei mai destoinici, pe care ei doar să-i întărească în slujbă. De 
altfel el însuși tocmai cu treburile acestea va avea să se îndeletnicească mai 
mult. Satele nu pot rămâne fără conducători, căci slujbașii domneşti și mai 
cu seamă primarii trebuiesc scoși şi judecaţi pentru nelegiuirile ce le-au 
făptuit împotriva norodului. Mai este apoi de lipsă să se îngrijească şi de 
arme, că mâine-poimâine vor da piept cu nemeşii înarmaţi bine, și 
împotriva lor nu se poate lupta numai cu toporul și cu coasa prefăcută în 
suliță. Și iarăși trebuiesc trimise cărți și prin celelalte comitate, să afle 
iobagii de pretutindeni că a început rebelia pentru răpunerea domnilor. 

Hotărî apoi, că chiar după-amiazi Cloşca şi Crişan să pornească cu 
întreaga oaste de ţărani, alcătuită acum din douăzeci și nouă sate zărăndene 
şi şaisprezece ale domeniului Zlatna, să lovească orașul Abrud, cuibul 
ungurimei de pe-aici. Să fie însă cu multă băgare de seamă și să nu se lase 
amăgiţi nici de făgăduieli deșarte, nici de amenințări neputincioase. El 
însuși va pleca să prindă pe primarii și gomicii de pe cele două Arieșuri și 
să-i judece fără zăbavă şi să le ia socotelile pe care n-au vrut să le dea până 
acuma. 

Din ograda ișpanului atunci ieși un grup gălăgios, aducând patru gornici 
legaţi cu mâinile la spate şi bătuţi de li se cunoşteau pe față urmele. Un 


țăran negricios şi uscat, care conducea pe cei zgomotoșşi, păşi cătăneşte 
înaintea lui Horia şi raportă: 

— Domnule căpitan, am prins patru tâlhari de gornici, uite-i colea! I- 
am găsit ascunși în pivniţă, printre butoaiele cele cu vinuri scumpe, i-am 
dobzăluit bine şi i-am adus să te întrebăm de n-ar fi bine să le tăiem 
capetele ca să nu mai poată face rău nimănui pe lumea asta! 

Horia văzu pe Ursu Uibaru între cei prinși. Răspunse: 

— Ba lăsaţi-i, măi frate, să-i judecăm cum se cu vine! Dar patru oameni 
să rămâie lângă dânşii să-i păzească! 

— Prea bine, domnule căpitane mare! făcu ţăranul cu un rânjet prostesc 
şi salutând cu mâna la căciulă ca o cătană bătrână. 

Era cam cherchelit ca și ceilalți paznici, fiindcă făceau parte din gloata 
norocoasă care alergase prin pivnițele domeniului, să spargă butoaiele şi să 
verse toate băuturile. Au și stricat ei câteva vase, dar au avut grije să guste 
întâi ce strică. 

— Da procopsitul de birău din Albac pe unde se ascunde, măi Ursule? 
întrebă Horia deodată pe Uibaru care se tot uita la dânsul cu nişte ochi plini 
de groază. 

— Macavei Bota? zise gomicul cu o lucire de nădejde. D-apoi mi se 
pare c-a fugit spre Aiud ori chiar către Cluj, că pe-aici nu l-am mai zărit de 
ieri-dimineaţă... 

— Na, lasă că-l găsim noi și-n fundul pământului! 

Pe la amiazi, oamenii sătui de stricăciuni începură să se adune iarăși în 
piaţa mare. De altfel căpitanii mai trimiseră şi câţiva călăreţi, să grăbească 
adunarea. Ion Horia sosi cu o ceată mai rânduită, în care toți aveau sulițe și 
toți căutau să se poarte întocmai ca și cătanele. Ion însuși era călare şi avea 
pene roșii la căciulă. Aşa se înfățișă la tatăl său și-l rugă să-l lase şi pe el 
căpitan, căci trupa asta el şi-a întocmit-o acum şi cu ea e în stare să 
cucerească o ţară întreagă. 

— Apoi dacă ai fost vrednic să-ţi aduni oameni, vrednic eşti să le fii şi 
căpitan şi să le porunceşti! zise Horia uitându-se însă la Cloşca şi la Crișan, 
parcă i-ar fi întrebat de a făcut bine ori nu. 

— Aşa-i! aprobară amândoi într-un glas. Și când mulţimea fu în plin, 
Horia dădu lozinca pe care o repetară mii de guri: 

— La Abrud cu Dumnezeu înainte! 

Marele căpitan își mai opri, în afară de călăreţii săi, o ceată de vidreni şi 
albăceni. După ce se scurse norodul, numi căpitani pe 'Toaderberindei şi pe 


Toader Scoica, poruncindu-le strașnic să-şi caute degrabă un mănunchi de 
oameni cu care să ţină ordinea și chibzuiala în Câmpeni și să nu îngăduie 
cumva ca ungurii să ridice iar capul. Apoi, înainte de-a pleca, trimise câţiva 
călăreți să prindă pe toţi primarii ce-i vor găsi prin satele Arieșului mare şi 
să-i adune la Albac unde dânsul va veni mâine, căci astă-seară vrea să 
ajungă la Vidra să isprăvească niște socoteli. Sfârşind, aruncă o privire spre 
Ursu Uibaru care plecă repede capul. 

Sosi noaptea târziu la Vidra. Era ostenit rău și voia să se culce îndată, să 
se odihnească. Dar la cancelarie găsi lume multă şi vălmășag mare de 
glasuri. David Avram împreună cu alți oameni prinseseră pe primarul Vasile 
Goia tocmai când, călare, cu o dăsagă de bani, încerca să fugă în Bihor, 
peste munţi. "Țăranii îl legaseră și-l aduseseră în sat, să fie judecat de popor. 
De multe ceasuri însă se hărțuiau fără a ajunge la o înțelegere. Prinsul şedea 
grămădit şi îngrozit în mijlocul cancelariei, iar David Avram, bătrân și 
slăbănog, suduia și ameninţa și, din când în când, pleznea peste ceafă pe 
Vasile Goia. Unii ziceau că să-i ia banii, să-i împartă între oameni, iar 
primarului să-i dăruiască viața, pedepsindu-l doar cu o bătaie soră cu 
moartea; alții, şi mai ales David, ţineau morţiş să-l suie sus la Piatra şi de- 
acolo să-l zvârle în prăpastie, să nu se mai aleagă dintr-însul niciun ciolan 
întreg. Acuma toată lumea ceru lui Horia să-l judece. Prinsul însuşi gemu 
rugător: 

— Măi Ursule, şi eu te-am ferit pe tine de multe ori... 

— Mi-aduc aminte, vezi-bine, cum ai venit să mă întrebi de sănătate 
tocmai în casa lui Petre Nicula, aci de faţă! zise Horia fără măcar să se uite 
la dânsul. De altfel uite că ţi-am mai adus un ortac, pe dumnealui Ursu 
Uibaru care de asemenea numai bine ne-a făcut tuturor! Na, apoi nici nu-i 
trebuință să stricăm atâta vorbă pe niște oameni așa de netrebnici! 

Câţiva săteni voiră să spună ceva. Îi opri cu o mişcare hotărâtă şi urmă: 

—Nici o vorbă, nimeni!... Acu noaptea însă nu-i vreme de judecată nici 
pentru tâlhari ca dânșii. Fiindcă trebuie socoteală în toate, iacă să vă pun 
căpitani peste sat, care să aibă grije și să judece unde trebuiește. Am să pun 
pe Iacob Todea întâi, apoi pe Pavel Bocu și pe Petre Nicula și pe Toma 
Gligor și pe Petre Goia şi pe Tulia Nicula, că sunt toți oameni pe care i-aţi 
ales și voi de câte ori aţi avut lipsă de apărare ori de plângere. Ei să judece 
şi pe birău împreună cu mine, după dreptate, mâine dimineaţă, ca să aibă 
vreme până atunci să chibzuiască bine! 


A doua zi, Vasile Goia fu osândit dimpreună cu Ursu Uibaru. Primarul 
fu îndată târât la Piatra. Da vid Avram ceruse și dobândise favoarea să-l 
poată împinge el de pe marginea stâncii jos în prăpastie. Spuse tuturor că 
astfel vrea să-și răzbune toate umilințele ce le-a îndurat de la Goia fără să 
crâcnească. 

Ursu Uibaru însă căzu la genunchii lui Horia și-l rugă atât de fierbinte 
să-i cruţe viaţa că în cele din urmă căpitanul se înmuie. 

— Măi omule, nici tu n-ai fost mai de omenie ca birăul — îi zise Horia. 
Dar n-ai făcut atâtea rele ca dânsul pentru că n-ai putut. Totuşi, iacă, te iert, 
dacă vrei să dovedeşti că te faci om de treabă! 

Gornicul începu să se jure. Horia îl întrerupse: 

— Nu aşa, voinice! Dovada s-o faci cu fapte!... Uite, eu te pun căprar 
lângă feciorul meu! Să mergi și să împlinești poruncile mele și pe-ale lui și 
să fii credincios în toate! Jură aci pe sfânta cruce! 

Scoase crucea de aur cu chipul împăratului și Ursu Uibaru jură: 

— Aşa să-mi ajute Dumnezeu Tatăl și Fiul şi Duhul Sfânt și Maica 
Precista şi toţi sfinţii! 

Horia îl luă cu dânsul și la Albac, unde ajunse după-amiazi și unde găsi 
prinși pe primarii domneşti din Câmpeni, Faţa Albacului, Gură-Neagră și 
alte câteva sate. Dar socotelile cu dânșii erau lungi şi încurcate, iar ei 
înfricoşaţi, mai ales când li se spuse soarta celui din Vidra, nici glas nu mai 
avură să vorbească. Ca să nu piardă vremea de pomană cu ei, Horia îi 
închise într-o pivniţă a primăriei, le puse pază bună și sâmbătă noaptea se 
întoarse la Câmpeni. Poposi câteva ceasuri la Toader Berindei de la care 
află că de azi-dimineață Abrudul a fost cuprins de 25 ţărani, că au fost ucişi 
mulțime de unguri și mai mulți botezați, că din toate casele ungurești n-au 
mai rămas decât ziduri şi acoperişe. 

Duminecă de dimineaţă porni şi el spre Abrud peste Cărpiniş. De-abia 
ieșit din Câmpeni, pe drum îi spuseră oamenii că mulțimea cea mare de 
români se află încă tot în Abrud unde mai este mult de stricat, dar că Cloșca, 
cu o ceată mai mică, a trecut de aseară spre Roșia. Atunci își schimbă și el 
planul cu Abrudul, ca să se întâlnească cu Cloșca. Trecând pe lângă casa lui 
Cloșcuţ, trimise un călăreț sus pe coastă să vadă dacă nu e cumva acasă ori 
dacă nu i-a lăsat vreo veste. Nu era. N-a mai fost pe-acasă de-alaltăieri, 
când a mers contra Abrudului, dar și atunci doar a îmbucat ceva, că 
mulțimea de oameni nu l-a lăsat să zăbovească. Mărinaași întrebat acuma 
pe călăreț: când s-o isprăvi oare rebelia asta, că, Doamne, greu mai e fără 


bărbat la casă şi tare se prăpădeşte și bruma de avere dacă omul nu-i poartă 
de grije, că fânul lor de la Mogoș acolo l-a bătut Dumnezeu... 

— Apoi dacă s-ar lua bărbaţii după capul muierilor... murmură Horia 
cam încruntat. Ehei, de-abia începe hora! 

În Cărpeniş, pe la mijlocul satului, aproape de biserică, înainte de-a coti 
la stânga spre Roşia, întâlniră un car tras de doi boi urmat de câțiva ţărani 
cu capetele goale. În car, pe loitră, şedea popa Moise cu ochii roșii. Când 
văzu pe Horia, popa opri carul, se dădu jos și ridică cearceaful alb 
descoperind cadavrul unui preot cu ţeasta sfărâmată. 

— Dacă îngăduiţi nelegiuiri d-astea, Dumnezeu n-are să vă ajute, măi 
Ursule! zise popa Moise cu aspră imputare. 

Îi povesti apoi cum alaltăieri, când a trecut mulțimea ţărănească pe-aici 
spre Abrud, Crişan a poruncit să meargă şi popa Avram Șuluţu, ca să 
citească din nou poruncile împărăteşti, fiindcă el ştie mai multă carte şi aşa 
oamenii vor crede mai tare în vorba împăratului. Popa Avram, om bătrân și 
cu frica lui Dumnezeu, nu putea să-și lase biserica fără slujitor tocmai 
dumineca. Crişan s-a înfuriat că „ce, eşti popă de unguri?” și „dacă nu vii 
de bună voie, ai să vii de nevoie!” Și a poruncit de l-au pus pe un cal şi l-au 
dus cu sila între dânşii. Apoi cum a ajuns la Gura Cornii, deasupra 
Abrudului, l-a coborât de pe cal și i-a dat să citească niște cărţi pe care le 
avea dânsul în traistă. Popa Avram a început să le tălmăcească, dar ce 
spunea el din cărți nu-i plăcea deloc lui Crișan și nici oamenilor, că spunea 
altfel decât știau ei că este scris în ele. Atunci norodul a prins a răcni și a 
ocărî pe popa Avram că ţine cu ungurii și cu domnii și că-i popă papistaș. Și 
deodată a sărit un crişan şi l-a izbit în cap cu toporul, strigând: „Nu mai 
vrem să ascultăm minciunile hoţului de popă, că-i cumpărat de unguri să ne 
înșele!” Cloşcuţ s-a repezit să-l apere, că-l știa om cucernic şi de omenie, 
dar oamenii întărâtaţi și înnebuniţi, erau cât pe-aci să se supere şi pe dânsul 
că se mai întrepune pentru un vânzător. 

— Na, părinte, apoi ce s-a făcut bine s-a făcut î zise Horia. Că lupta 
noastră-i pe viață şi pe moarte, şi nu putem lăsa să ne amăgească până şi 
popii noştri! Aşa să ştii, părinte, şi să ştie şi alţii! 

Popa Moise văzu ochii îndârjiți şi nu mai spuse nimic. Acoperi iar 
mortul din car, îşi făcu cruce şi bolborosi rugăciuni, în vreme ce Horia cu 
călăreţii lui se îndepărtau cotind pe drumul spre Roşia. 

Pe ulițele orașului era o furnicare de țărani, unii înarmaţi, alții încărcaţi 
cu felurite lucruri strânse de prin casele ungureşti. Toți păreau mai mult 


veseli, decât mânioșşi, deși răcneau mereu, amenințau şi suduiau din 
răsputeri. Dar ceea ce izbea mai cu seamă pe Horia era că nu se simţea nicio 
rânduială, ca și când fiecare ar fi fost de sinea lui, fără stăpân, fără nicio 
țintă. 

— Măi feciori, da voi ce faceţi pe-aici? întrebă dânsul un grup de flăcăi 
care veneau cuprinși pe după cap şi chiuind, ca dumineca, acasă în sat, după 
horă. 

— Stingem pe unguri și ne veselim, c-a noastră-i lumea! răspunse unul 
cu faţa îmbujorată şi cu glas chefliu. 

— Venit-aţi de capul vostru aci ori aveţi vreun stăpân? stărui Horia. 

— Ba ne-a trimis d-aseară căpitanul Cloşca şi acum a sosit și 
dumnealui! zise altul, desprinzându-se dintre ceilalți, căci înţelesese că 
omul acesta, înconjurat de atâția călăreţi, trebuie să fie Horia. 

După ce Horia trecu mai departe, flăcăii pomiră să strige mai 
înflăcăraţi: 

— Vivat crăişorul nostru!.. Vivat Maria Terezia! 

Pe Cloșca îl găsi la gura minei Lorinez unde se aflau ascunși vreo sută 
de unguri și dregători de frica ţăranilor și după ce auziseră ce s-a întâmplat 
la Abrudieri. Cloşca fierbea şi afurisea și suduia. Descălecase şi alerga de 
colo până colo, poruncind oamenilor când una şi când alta, el însuși neştiind 
ce-ar fi de făcut. Căci cetăţenii unguri nu puteau fi scoși din gangurile 
subterane cu luptă om la om, care cine ştie cât ar putea ţine şi în orice caz ar 
cere mari jertfe; în gangurile minei cei furișaţi acolo se pot lesne apăra chiar 
numai stând la gura intrării și pocnind pe oricine ar încerca să pătrundă 
înlăuntru. 

— Dumnezeul şi toți sfinţii lor! se cătrăni Cloșcuţ văzând pe Horia. 
Cum să-i scoatem de subt pământ? 

Horia îi potoli. Trimise pe Ursu Uibaru cu steag alb la gura minei să 
spuie celor de-acolo că el, Horia, marele căpitan, le făgăduiește că nu se va 
atinge nimeni nici de viaţa şi nici de averea lor, dacă vor ieși de bună voie și 
se vor boteza în legea românească; altfel să ştie că vor fi afumaţi şi arşi de 
vii acolo, subt pământ, căci Horia nu se va clinti de-aci până nu-i va vedea 
sau morți sau supuşi poruncilor împărăteşti. Așteaptă răspunsul lor până la 
sfinţitul soarelui. Ursu Uibaru, căprar, porni repede să împlinească porunca 
crăişorului. 

— Na, hai să ne hodinim, frate Cloşcuţ — zise Horia cu un zâmbet 
liniştit — că răspunsul are să se găsească şi, dacă n-ar fi bun, om mai 


chibzui noi pe urmă ce-i de zis şi de făcut! 

Se retraseră în căsuţa lui Ion Biro, pus căpitan peste Roșia de către 
Cloşca numai adineaori. Noul căpitan porunci muierei sale să le pregătească 
degrabă mâncare și băutură şi să alunge copiii din casă ca nu cumva să 
tulbure odihna şi sfatul marilor căpitani. Apoi Cloșca, izbucnind deodată, 
îmbrăţișă pe Horia: 

— Crăișorule, crăișorule, a noastră-i lumea de-aici încolo! 

Horia prea auzise de multe ori vorbele acestea care i se păreau pripite. 
Auzindu-le acuma și din gura lui, mormăi puţin mohorât: 

— Stai, frate Cloşcuţ, că de-abia am pornit la drum! 

— D-apoi că orice ar mai veni, baremi i-am învăţat minte şi omenie! 
zise Cloşca trântind căciula pe laviţă. 

Îi povesti cu însufleţire cum s-a repezit ieri asupra Abrudului, după ce 
respinsese propunerea primăriei de-a cădea la pace. N-a fost casă 
ungurească necercetată, dar aşa fel că nici cercevelele la ferestre şi blănile 
uşilor să nu rămână întregi. Care s-au nimerit dintre domni au fost uciși, dar 
mulți nu, căci se supuneau ca găinile. Numai clădirile împărătești le-au 
cruțat. De altfel azi-dimineaţă au venit de la Zlatna vreo. Patruzeci de 
cătane cu un ofițer şi s-au așezat în casa birurilor împărătești. Cloșca, însoțit 
de câţiva căpitani, toţi în arme, s-au dus îndată la dânsul și i-au spus că şi ei 
sunt cătane împărăteşti şi au pornit să pedepsească pe unguri pentru că nu 
vor să asculte poruncile împăratului, dar că oamenii și averile împărăteşti 
nu vor fi atinse de ei nici de-aici înainte. 

— Şi el ce ţi-a răspuns? întrebă Horia cu ochii mari. 

— Apoi dânsul nu știa românește tocmai bine şi a dat din cap că a 
înțeles și că adică să facem cum avem porunci, că doar îi spusesem că 
înălțatul împărat ţi-a dat porunca să-i stingem! 

Din toate câte au fost până acuma, vestea aceasta frământă cel mai mult 
pe Horia. Vreun ceas îl descusu pe Cloșca numai despre cătanele acestea 
parc-ar fi vrut să cunoască fiece cuvânt şi chiar fiece gând al lor. Apoi când 
înţelese bine că ofițerul și cătanele nu s-au amestecat deloc să oprească pe 
oameni ori să apere pe unguri, strigă şi el uşurat: 

— Acuma da, frate Cloșcuţ, putem spune c-a noastră-i lumea! 

Și îndată, înviorat, orândui planul şi poruncile pentru viitor. Cloşca, cu 
cetele lui, să coboare pe Arieş în jos, să ridice toate satele și să se 
întâlnească la Mogoş cu oamenii lui Crișan care vor merge într-acolo de la 
Abrud peste Corna și Muntari. Feciorul său Ion, ajutat de căprarul Ursu 


Uibaru, va porni cu altă ceată peste muntele Negrileasa spre Ighiu. Apoi 
toate trei oştile se vor aduna și vor năvăli asupra Galdei ca să dărâme curțile 
fișpanului și să sloboadă din temniță pe Dumitru Todea şi pe ceilalți moti, 
iar după aceea, împreună cu toate satele răsculate vor merge la Aiud, unde e 
cuibul ungurilor, şi-l vor face una cu pământul. Dar, ca să nu aibă domnii 
vreme să se întărească, trebuie făptuit repede. Prin urmare chiar mâine, luni 
dimineaţa, toate trei trupele vor pleca la drum, încât până joi să ajungă 
lângă Galda şi joi noaptea să și cuprindă curţile fișpanului. 

— Of, de-am avea norocul să prindem și pe măria sa fişpanul în Galda, 
eu, cu mâinile astea, l-aẹ beli de viu, că prea ne-a batjocorit rău! suspină 
Cloşca cu amărăciune. 

— Pe cei de-aici lăsaţi-i în seama mea! adăogă Horia. Am să-i judec eu 
să mă ţie minte multă vreme! 

Înainte de sfinţitul soarelui veni Ursu Uibaru, ţanţoş ca un strajameşter 
de husari, bătu din călcâie şi așa raportă: 

— Domnule căpitan, înştiinţez cu supunere, am dus la baie porunca 
dumitale şi le-am spus-o tare s-o audă bine și am stat până acuma după 
răspuns. Dar ungurii nu vreau să asculte porunca și popa reformat mi-a spus 
în numele tuturor că li-e frică să nu-i omorâm și să-i chinuim și de aceea nu 
vreau să iasă măcar de-am face cu dânșii orice. Pe urmă totuşi stăpânul 
băilor, cel care-i zice Lorinez, a ieşit împreună cu muierea și copiii şi cu 
toate neamurile și mi-a spus că ei se botează în legea noastră și că îndată 
trimite după popa românesc! 

Horia stătu pe gânduri, uitându-se însă mereu la Uibaru, apoi strigă pe 
gazda casei și-l trimise la Lorinez, să vadă dacă s-a botezat și dacă da, să-i 
spuie sănătate din partea lui și să ştie că niciun fir de păr n-are să-i fie atins. 
După ce plecă Biro, se mai uită puţin la Uibaru şi zise: 

— Na, Ursule, văd că ești om de omenie şi de credință şi-mi place de 
tine! 

— D-apoi, domnule căpitane, cum să nu fiu, dacă d-tale ţi-a fost milă 
de mine și m-ai iertat, măcar că îţi greșisem de multe ori şi te amărâsem 
după poruncile domnilor, iar ei nici n-au vrut să mă cunoască, și m-au lăsat 
de pripas tocmai când a venit primejdia și după ce îi slujisem cum am știut 
mai bine. Asta însă mi-a fost de învățătură pe toată viaţa, ca să nu te bizui 
niciodată pe inima străinilor, că numai sângele 15 tău te ocroteşte și te 
miluiește. Dar nici nu m-oi lăsa până n-oi băga cuțitul în beregata lor, să 
ştiu de bine că pe urmă voi fi tras în ţeapă! 


Căpitanul Ion Biro sosi îndată cu răspunsul că Lorinez și cu ai lui s-au 
botezat într-adevăr și mulțumesc lui Horia pentru toate făgăduinţele. Apoi 
Horia porunci ca, subt conducerea căpitanilor, să fie prădate casele şi 
locuinţele tuturor celor ce se află în gangurile băilor. Aceasta numaidecât și 
drept pedeapsă că n-au încredere în cuvântul lui. Iar de ieşit din băi tot vor 
ieşi curând de tot, vii sau morţi. 

Cu Cloşca în frunte mulțimea de ţărani purcese la devastarea orașului 
până seara târziu, când veniră de la Abrud și Crișan cu feciorul lui Horia. 

A doua zi, după ce cele trei cete țărănești porniră precum li se 
poruncise, Horia însuși, însoţit de doisprezece călăreţi, merse în comuna 
Bucium să ia măsuri să se aducă paie şi fân la Roşia, trebuincioase pentru 
afumarea ungurilor neascultători. Trecând prin cătunul Muntari se duse 
drept în Şasa, reședința comunei, şi chemă pe oameni la o adunare în Poeni, 
să le dea porunci. În Şasa se întâlni cu primarul domnesc George Suciu, 
mic, gros și cu ochi de viezure, care, văzând că e chiar Horia, îi făgădui că 
va aduna el oamenii și-i va duce la Poeni. Umblă într-adevăr după oameni, 
înfricoşat întâi de sosirea crăişorului. Dar apoi se gândi ce mai răsplată i-ar 
veni lui dacă ar putea să puie mâna pe dânsul și să-l ducă plocon cătanelor 
din Zlatna. 

După-amiazi vreo două sute de buciumani erau strânși pe coasta de la 
Poeni. Când se ivi Horiaţ întovărășit de paznicii lui, ţăranii făcură roată 
împrejur și George Suciu, primarul, înainte chiar de-a începe Horia să 
vorbească, strigă să-i arate și lui poruncile împărăteşti care-l îndreptăţesc să 
ucidă pe ungurii şi pe dregătorii din Ardeal, să vadă cu ochii lui iscălitura 
împăratului. Horia se supără și zise: 

— D-apoi că nu eşti vrednic tu, birău unguresc, să pui mâna pe 
scrisoarea înălțatului împărat, niciodată! 

— Adică cum? se burzului Suciu. Dacă ai porunci, de ce să nu le arăţi 
oricui, şi unui ţigan? Numai dacă ești înșelător ţi-e frică! 

— Ba eu n-am înșelat pe nimeni în lume! Numai voi birăii înşelaţi pe 
oameni și-i furați! 

— Na, oameni buni, să iasă afară pe care l-am înşelat ori l-am furat eu! 
strigă primarul cu mândrie. leșiţi, măi oameni, n-a veţi frică!... Nu iese 
nimeni! Vezi, Ursule Nicula? 

Iacob Topa nu se putu stăpâni și se răsti la dânsul: 

— Nu ţi-e rușine d-tale, slugă ungurească, să te răţoieşti la crăișorul 
nostru? Ei, ia seama și strânge-ți limba c-apoi... 


Mai mulţi țărani însă luară apărarea primarului, e a are dreptate, că de 
nu-i înșelăciune pentru ce nu arată oamenilor slova împăratului, că birăul 
bine zice: să arate poruncile și să spuie verde ce vrea să facă și unde vrea să 
ajungă, ca să ştim cu toţii și să nu ne căim pe urmă în zadar... Horia își dete 
seama că aici n-are decât protivnici, învăţaţi desigur de către primar, că 
garda lui de călăreţi ar fi neputincioasă în fața mulțimii — de aceea căută 
să-i ia cu binișorul. Se miră că numai ei nu vor să-l creadă după ce peste 
cincizeci de sate s-au ridicat şi au prăpădit pe unguri şi acuma chiar au 
pornit trei oştiri de țărani spre Aiud. Trebuie să fi auzit și ei ce se întâmplă, 
că doar mulți dintre buciumam îl cunosc mai de mult și știu că de patru ori a 
fost la Viena şi a vorbit cu împăratul înălţat. Poruncile sunt în traista lui, 
înfășurate frumos cum se cuvine unor porunci mult mai sfinte decât să le 
poată arăta oricui, mai ales că ei nici nu sunt în stare să le citească, fiindcă 
nu ştiu carte, și sunt doar scrise nemţește. Deci să nu aibă nicio şovăire a 
crede că are poruncile împăratului, căci de-aici trebuie să meargă la Galda 
şi apoi la Aiud să nimicească toată sămânţa de domni unguri și bogăţiile lor 
să le lase pe seama oamenilor nevoiaşi care se luptă acuma pentru 
dreptate... 

Dar țăranii se arătau bănuitori, mereu îi puneau întrebări și răspunsurile 
le întrerupeau cu râsete neîncrezătoare, ori batjocoritoare. 

— Astea-s vorbe de clacă! zise apoi un bătrân drept încheiere. 

— Ba-s minciuni, oameni buni! strigă iar primaru George Suciu, mai 
aprig. Dumnealui umblă cu porunci mincinoase ca să înşele pe oameni și 
să-i nefericească! Toată rebelia asta cu minciuni a stârnit-o!... Dar dacă d- 
voastră sunteţi cuminţi să puneţi mâna pe dumnealui să-l ducem în sat şi ori 
ne arată scrisul împăratului adevărat ori să-l dăm în seama cătanelor 
împărătești, să facă cu dumnealui ce-or face, numai să nu mai înnebunească 
pe oamenii noştri cu minciuni! 

Tovarăşii lui Horia începură să strige că ei nici morţi nu vor îngădui să 
puie cineva mâna pe crăişorul lor. Unii ţărani protestară că nimeni nu vrea 
să-i facă vreun rău, că în sat poate să arate poruncile cui vrea și să se ducă 
cu Dumnezeu... Discutând însă mereu, întreaga adunare se puse în mișcare 
şi, tot vorbind, mai cu glume, mai cu sfada, ajunse în Bucium-Șasa. Aici 
cearta se aprinse din nou, când mai liniștită, când mai îndârjită și ţinu până 
pe înserate. Parte din oameni se împrăștiaseră și acum rămăseseră față-n 
față Horia cu ai lui şi primarul cu vreo şaizeci de oameni credincioşi. În cele 
din urmă, simțindu-se superior, primarul George Suciu porunci unui gomic: 


— Hai, Trifoane, închideţi-i peste drum, în casa lui Macovei Băieșan 
că-i aproape, numai colea, și luaţi seama să-i păziți până om vedea mai bine 
ce-i cu dumnealor! 

— Ia lăsaţi, feciori, nu vă iuţiţi — zise Horia, potolindu-şi călăreții — 
că ne-om răfui noi cu dânşii curând de tot! 

Țăranii râseră cu dispreţ, numai gomicul, un bătrânel sfios, cu mustăţi 
rare şi ninse, rosti aproape spăimântat, ca şi când ar fi împlinit o fărădelege: 

— Na, faceţi bine şi veniţi şi nu vă mai împotriviţi, că dumneavoastră 
sunteţi puţini și dumnealor sunt mulți și nu-i bine să... 

Intrară toți treisprezece într-o căsuță aproape părăsită. Încuind zăvorul 
tinzii pe dinafară, gornicul mai zise: 

— De cai să n-a veţi grije, că-i bag în grajd şi le umplu ieslele. 

Un răstimp toţi tăcură uluiţi. Mai ales Iacob Topa nu-și credea ochilor, 
parc-ar fi fost un vis urât. Regreta că n-a înfipt lancea în burta birăului ca 
baremi să se încingă o bătaie. Și deodată zise: 

— Apoi tare frumos ne şade, măi feciori, dac-am îngăduit noi să fie 
batjocorit aşa fel crăişorul nostru de față cu noi, parcă am fi niște zdrenţe! 

— Lasă, lacobe, că-i mai bine aşa! oftă Horia. Dacă n-om pătimi de la 
ai noştri, apoi de la cine? Cel puţin să afle toată suflarea că pe Horia 
buciumanii l-au vândut ungurilor! 

Călăreții totuși mormăiau aci indignaţi, aci înfricoșaţi. Iacob Topa 
propuse să spargă ușa şi să năvălească afară. Nimeni nu-l aprobă, căci pe 
ferestruicile casei se vedeau vreo treizeci de oameni, înarmaţi care cu 
topoare, care cu furci, puşi de primar să păzească pe cei prinşi până ce vor 
sosi de la Zlatna cătanele după care a trimis un gormnic. 

Horia însuși şedea pe laviță, cu ochii pe fereastră, privind dus în 
noaptea ce cobora. Gândurile îl chinuiau. Ieri, când a aflat despre purtarea 
cătanelor față de Cloşca, a crezut că izbânda e aproape. Și azi iată-l prins și 
amenințat să fie dat pe mâna domnilor tocmai de buciumanii în care-şi 
pusese mai multă nădejde, căci doar avea aici pe Ionuț Dandea, pe care-l 
făcuse căpitan îndată după adunarea de la Păltiniș. Unde să fie Ionuț? Să fi 
rămas la Abrud? El, dacă ar afla că oamenii din satul lui au săvârşit ruşinea 
asta, ar zbura şi ar împiedeca vânzarea. Apoi iar îşi zise că, de va fi predat 
cătanelor, poate va păţi și el ca Cloșcuţ și va fi lăsat în pace... 

Peste toate acestea însă o amărăciune grea îi sfâșia sufletul. Întâmplarea 
aceasta poate să fie o prevestire. Dacă de la început, cei ce ar trebui să fie 
tovarășii lui, îndrăznesc a face una ca asta chiar când iobagii sunt stăpânii 


munţilor şi domnii nici nu cutează a se împotrivi, atunci ce va fi mai târziu 
când vor veni greutăţile, când se vor ivi ispitele, când lupta va fi înverşunată 
şi va trebui poate să dea piept cu cătanele? 

Tovarăşii lui prinși, zdrobiţi de ostenelile și zbuciumările zilei, 
adormiră care pe unde apucase. El singur veghea și auzea de-afară vorbele 
oamenilor, fraţii lui de sânge, batjocorindu-l şi ocărându-l între dânşii. În 
gândurile şi planurile lui toate le-a socotit, numai aceasta nu. 

Auzi cântecul cocoșilor de miezul nopţii. Şi iar îl cuprinseră nădejdi ca 
nişte leacuri peste rănile inimii. Așa aţipi apoi spre ziuă, șezând pe laviţă, cu 
coatele răzimate de colțul mesei și cu ochii pe ferestruica ce începea a se 
desprinde cenuşie din bezna nopţii. Şi atunci avu iarăși visul de odinioară, 
cu căpitanul ţăranilor răzvrătiți aşezat pe tron de fier înroșşit, cu mirosul 
cărnii smulse din trupul lui cu cleşte înroșit în foc. Dar acuma în locul 
căpitanului de demult se afla el însuși, pe tronul roşu sfârâia chiar carnea lui 
şi mirosul de carne arsă îi gâdila nările. Se mira numai că nu simte nicio 
durere și vru să strige cu glas izbânditor că nu-i pasă de tortură, că nu-l 
doare nimic... Atunci însă izbucni un vuiet de glasuri furioase ce-l copleșiră 
ca o revărsare de ape. 

În clipa aceea, deschizând ochii, văzu pe geam lumină de ziuă, deşi în 
urechi viitoarea de zgomote din vis continua mai vie. Apoi desluşi foarte 
bine glasul lui Ionuț Dandea tocmai sub fereastră: 

— Trăzneşte-l, Pavele, mama mamei lui de tâlhar!... Pe Horia, mă, să-l 
prindeţi voi? Pe Horia? Dumnezeii io şi toţi sfinţii care v-au făcut! 

— Na, c-a venit Ionuț! zise Horia către tovarășii lui care, încurajați, se 
aruncară asupra uşii și o smulseră din țâţâni. 

Afară, o ceată de câteva sute de țărani snopea în bătăi pe cei ce au păzit 
casa unde fusese închis Horia. Ionut Dandea se repezi la el şi? 1 îmbrăţișă, 
mormăind: 

— Doamne, Doamne, cum s-a putut întâmpla una ca asta? 

Apoi, fără să aştepte răspuns, adăogă către însoțitorii care tocmai ieșeau 
din casă: 

— Da şi voi bărbaţi sunteţi ori mămăligă? Că trebuia să băgaţi sulițele 
în tâlhari, nu să vă lăsaţi ca nişte muieri! D-apoi dacă nu prindeam noi de 
veste şi veneau cătanele? 

Vreo patruzeci de ţărani erau legaţi cobză în ogradă. 

Văzându-i, Ionuț Dandea uită pe tovarășii crăișorului și porunci 
deodată: 


— Haideţi, feciori, care aveţi bâte mai zdravene?... Acu să mi-i 
întindeţi pe jos şi să le trageţi câte cincizeci la spinare, dar ştii colea, cum 
puteţi voi mai ţeapăn, să ţie minte câte zile-or trăi! lar până-i muștruluiţi voi 
aci, alții să meargă să le aprindă casele!... Tată, du-te dumneata cu oamenii 
să nu greșească și să aprindă alte case! 

Pe când vinovaţii primeau urlând vergile, un fecior sosi în goană 
vestind că vine o patrulă de cătane în sat. lon Dandea strigă: 

— Lasă-i să vie că nu ne pasă de toate cătanele din lume! Noi ce 
suntem? Nu suntem oare cătane împărăteşti? 

Totuşi Horia porunci să iasă mai bine fratele lui Ionuț cu o ceată de 
oameni și să-i întâmpine pe soldaţi, spunându-le că aici nu e lipsă de ei și să 
se întoarcă liniștiți înapoi de unde au venit. Numai dacă cumva primarul 
George Suciu e cu dânșii, să-l prindă şi să-l aducă încoace la judecată. 
Oamenii plecară însă în zadar, căci patrula, văzând de departe mulțimea 
mare de țărani, nici n-a mai intrat în sat. 

Până la amiazi avură de lucru cu cei care ieri se împotriviseră 
crăișorului, căci Ionuț voia negreșit să dea o pildă tuturor cum vor fi 
pedepsiţi neascultătorii de poruncile împărătești. Dar Horia socotise ca ziua 
de marți să fie în Musca și întâmplarea de-aici îi zădărnicise planul. De 
aceea după-amiazi plecă peste satul Muntari lăsând în grija lui Ionuț să 
isprăvească şi cu ungurii ascunși în băile de la Roşia. Ca să-l ferească de 
vreo nouă poznă, Ionuț Dandea îi mai dădu optsprezece călăreţi, să aibă 
laolaltă treizeci de bărbaţi care să-l poată apăra de orice primejdie. 

În aceeași seară, târziu, Horia ajunse în hotarul comunei Musca. Nu 
intră în sat, ci bătu la poarta unei case de la margine. leşi un bătrân în ușa 
tinzii. 

— Auzit-ai dumneata despre Horia? întrebă crăișorul din ogradă. 

— De auzit am auzit, cum nu, dar nu-l cunosc, că nu l-am văzut 
niciodată! răspunse ţăranul cam uimit de întrebare. 

— Na, eu sunt Horia, şi să faci bine să ne dai să cinăm ceva şi apoi să 
ne laşi să ne odihnim cu feciorii, c-am umblat mult şi suntem osteniţi tare! 

— Apoi să vă dăm, cum să nu, numai să iertaţi cu ce-om putea, că 
suntem săraci — murmură ţăranul. la scoală, babă, nu dormi, că uite, au 
venit nişte oameni de omenie și-s flămânzi! 

Miercuri, ziua următoare, Horia se duse de dimineaţă la primărie şi 
trimise străjile să cheme degrabă pe săteni la porunci. Află că alaltăieri pe la 
amiazi a trecut pe-aici Cloşca şi Crișan cu mulțime de rebelişti şi că au 


plecat cu dânșii mulţi bărbaţi şi flăcăi din sat. Horia se arătă mulţumit și le 
ceru să-și aleagă un căpitan care să aibă grije să nu pătrundă ungurii în sat și 
să fie gata la poruncă să meargă unde va trebui. Mai cu seamă îi îndemnă să 
împlinească fără zăbavă toate poruncile lui, căci cine va şovăi va pieri în 
ţeapă, iar casa îi va fi aprinsă şi prefăcută în cenuşe. Căpitanul satului 
răspunde cu capul de toate şi prin urmare să fie cu ochii în patru. 

A doua zi trecu în Lupșa și apoi seara se întoarse la Bistra unde petrecu 
şi noaptea în casa căpitanului Ion lobagiu care era plecat cu Cloșca spre 
Galda. Vineri dimineaţa merse şi aici la primărie, să adune poporul. Acolo 
însă dădu peste Toader Cătană, căpitan pus chiar de dânsul, împărțind 
dreptate, fiindcă primarul domnesc era fugit ori ascuns de frica țăranilor. 

— Na, Ioadere, cum merg treburile pe la voi? întrebă Horia. 

— Tot numai bine, domnule căpitan! răspunse 

Toader Cătană cu mândrie. Am botezat pe unguri și acu e linişte și pace. 
Dar se mai găsesc unii ascunși pe care trebuie să-i judecăm. Și apoi alte 
pricini, câte au oamenii... lacă şi dumnealor! 

Îi arătă trei femei îmbrăcate româneşte, înfricoşate parcă şi-ar fi văzut 
moartea. Cea mai bătrână, văduvă, româncă, ascunsese pe celelalte două, 
străine, venite de prin părțile Clujului şi mergând la Criştior. Au sosit în 
Bistra tocmai duminecă şi, aflând despre rebelie, au tras la văduva aceasta, 
pe care o cunoșteau mai de mult, şi s-au îmbrăcat româneşte spre a scăpa de 
vreo primejdie din partea țăranilor. Un vecin le-a pârât și aşa au fost aduse 
acuma la judecată pentru că au umblat cu înșelăciune. 

Pe când Toader îi povestea pricina, Horia se uita la cele două străine şi 
inima îi tresări încleştată de uimire. Din părţile Clujului, la Criştior! Una 
putea să aibă vreo cincizeci de ani și era încă frumoasă. Cealaltă, desigur 
fata ei, nu era mai mare de optsprezece. Și amândurora le stăteau aşa de 
bine straiele românești! Ochii lui se opriră în ochii plânși ai femeii și 
recunoscu pe domniţa de la Criștior de acum vreo treizeci de ani. Subt 
privirea ei se simți înviorat ca și când s-ar fi întors înapoi, în vremea aceea 
depărtată care a fost plină de visuri. Sufletul îi pâlpâia ca şi atunci încât îi 
stătu pe buze să-i spuie: „Domniţă eu sunt cel care ţi-am făcut vase 
românești odinioară și care te-am purtat în inimă ca o icoană sfântă...” 
Alături de ea însă fetiţa întruchipa trecerea şi schimbarea timpurilor. Era 
întocmai ca și maică-sa atunci, demult, şi poate că și de dragul ei se 
zbuciumă inima vreunui iobagiu undeva... 


— Ce să facem cu ele, domnule căpitan? întrebă Toader respectuos. Le 
pedepsim, le botezăm, le... 

Horia se cutremură parcă l-ar fi trezit din somn. Repetă bâiguind: 

— Ce să facem? Apoi da, ce să... 

Se gândi că ele nici nu ştiu, încă n-au de unde, că la Criştior nu vor mai 
găsi decât ziduri ruinate și morminte proaspete. Şi zise brusc, cu glasul 
blând ca o mângâiere, adresându-se lor, parcă numai ele ar fi fost acolo: 

— Duceţi-vă cu Dumnezeu... Noi nu ne războim cu muierile!... 
Duceţi-vă... 

Apoi către Toader, aproape rugător: 

— Lasă-le în pace, căpitane! Ce ne punem noi cu niște biete femei, 
Toadere? 

— Prea bine, domnule căpitan! făcu 'Toader Cătană. De altfel chiar așa 
socoteam şi eu... 

Horia se uită iar în ochii domniţei lui de odinioară. Ochii ei păreau a-l 
recunoaște. Citi în ei o întrebare pe care gura ei nu cuteza s-o rostească. 
Apoi auzi glasul ei, aproape neschimbat, doar puțin umbrit de plâns: 

— Mulţumim... Şi Dumnezeu să te răsplătească... crăișorule! 

În vorbele ei era o părere de rău sau poate numai lui i s-a năzărit. Dar 
nu mai întoarse ochii spre ea. Așteptă până ce ieșiră și apoi, trântindu-se pe 
un scaun, strigă mânios: 

— Na, Ioadere, să-mi aduni oamenii din sat la porunci! 


7 - CUMPĂNA 


Focul se întindea mai iute decât puteau să ajungă veştile până la Horia. 
Pe când îi raporta Crişan, la Păltiniş ce-a isprăvit el, căpitanii lui prăpădeau 
Baia de Criș, iar cete mai mici dădeau foc curților domnești din Trestia, și 
Lunca, şi cele două Luncoiuri, și Hălmagiu şi Hălmăgel, şi Ociu și altele. Pe 
urmă de-abia sâmbătă seara, la Câmpeni, o ștafetă trimisă de către popa 
Costan din Criștior, l-a înștiințat că Zarandul întreg e în mâinile românilor 
şi că două oştiri de țărani au pornit mai departe și au coborât în valea 
Mureșului una luând-o în jos spre Zam şi cealaltă în sus spre Bălgrad, că 
cetele aceste au cuprins Brănisca, Bretea și Ilia, Lesnic, Dobra şi Zam, apoi 
în sus Hârău şi Bârsău* Chemindia, Banpătaca și Uroiu, Rapolt, Bobâlna, 
Foit, Geoagiu, Băcăinţi, Binţinţi, Tișchinţi, că au trimis oameni să răscoale 


şi Valea Streiului și Ţara Hațegului, ba se pregătesc să cucerească negreșit 
şi cetatea Deva... 

Acuma însă, în Bistra, a primit veste că vreo trei sute de țărani au 
încercat într-adevăr să cuprindă Deva și au ajuns duminecă, adică la 7 
noiemvrie, până la marginea orașului, sub cetate, dar au fost întâmpinați de 
cătane împărăteşti şi aşa au pierit mai bine de şaptezeci de oameni, iar 
patruzeci şi patru au căzut prinşi în mâinile cătanelor. Cei prinși au fost 
predaţi comitatului să-i judece ori să facă cu dânșii ce vor crede de cuviinţă. 
În aceeaşi zi toţi au fost osândiţi la moarte, fără nicio cercetare, şi în 
dimineața următoare douăzeci au fost scoşi în dosul cetăţii, lângă drumul 
spre Dobra, unde se săpase un şanţ mare şi călăul le-a tăiat capul cu paloșul, 
pe rând, împingând în groapă și trupul după ce cădea capul. Se aude că 
marți și ceilalți douăzeci şi patru au fost tăiați la fel. Căpitanul George 
Marcu întrebă: ce să mai facă? 

Horia ar fi vrut cel puţin să ştie unde se află oastea ţăranilor și cât de 
tare este. Dar ștafeta, un flăcău crișan, nu-i putu spune decât că l-a trimis de 
la Şoimuş căpitanul și că a schimbat trei cai numai ca să vie mai repede. 
Atâta mai adăogă că a fost și dânsul printre cei ce au încercat să cuprindă 
cetatea și că numai Dumnezeu l-a ajutat de a scăpat ca prin urechile acului 
de săbiile grănicerilor secui şi norocul că ştie înota că altfel s-ar fi prăpădit 
în Mureş cum s-au înecat și alţii, mulţi de tot... 

Îşi cam dădea seama Horia că mişcarea a ajuns azi la o răspântie. 
Pomită pe neașteptate și urmărită cu iuțeală, a izbutit a speria pe domni şi a- 
i încurca. De aceea n-a fost nicăiri vreo împotrivire serioasă. Dar lucrurile 
nu vor putea merge așa la nesfârşit. Oastea împărătească nu va sta mereu cu 
pușca la picior privind cum se dă foc ţării. Încât, înainte de-a avea vreme 
domnii să se dezmeticească, ar trebui smulsă consimţirea lor întru nimicirea 
privilegiilor, ca pe urmă împăratul să n-aibă decât a lua cunoştinţă. 

Socotind astfel, porunci căpitanului George Marcu la Șoimuș, pe 
Mureş, să puie pe vreun slujbaș din partea locului să facă o scrisoare 
ungurească pentru fișpanul de la Deva, spuindu-i dorințele norodului 
românesc precum i le trimite dânsul scrise de mina lui. Dacă domnii 
primesc cererile, va fi pace şi liniște îndată, iar dacă nu, atunci va merge 
chiar el, Horia, cu jurământ mare şi nu se va odihni până ce nu va face una 
cu pământul şi orașul şi cetatea. Răspunsul să sosească repede, până 
duminecă seara, la popa Dănilă din Criştior şi să nu fie cu înşelăciune. 


Apoi însemnă cererile pe hârtie ca să nu greşească feciorul: comitatul 
dimpreună cu toți domnii și toate neamurile lor să jure pe sfânta cruce: să 
nu mai fie domni ci fiecare să trăiască din slujba pe care o va dobândi de la 
înălțatul împărat; nemeșii cu moşii să părăsească de îndată pământurile; să 
plătească şi nemeșii biruri deopotrivă cu iobagii; pământurile nemeșşești să 
fie împărţite iobagilor cum va orândui înălțatul împărat... 

În aceeași vineri seara şi tot în Bistra, un călăreț trimis de la Cricău de 
către feciorul său, îl înştiinţă că joi dimineaţa s-au întâlnit acolo şi ceata lui 
de oameni, şi a lui Crișan și a lui Cloșca, și că împreună au prăpădit curțile 
domnești din Cricău, iar după aceasta au de gând să lovească la noapte 
curtea fişpanului din Galda și să scoată din temniță pe Dumitru Todea și pe 
Cianu Pascu. Să mai afle de asemenea că el a umblat peste tot bine cu 
oastea lui și că Ursu Uibaru e tare credincios și viteaz, că marţi au făcut praf 
curțile domneşti din Ompoiţa, în Ighiel, în Ighiu, în 'Ţelna, în Bucerdea- 
Vinoasă, iar căpitanul Cloşca i-a spus că şi dânsul a făcut ispravă bună, 
numai că la Ofenbaia a trebuit să împuște pe protopopul care a vrut să 
afurisească pe oameni pentru că asculta poruncile lui Horia. De altfel 
Cloşca a pus miercuri pe toţi oamenii lui, peste o mie și cinci sute, să jure 
pe cruce că nu se vor împrăștia până ce nu le va porunci dânsul, şi 
jurământul l-a luat popa Petre Iancu din Lupșa în valea Pârâul Turcului. 
Acolo pe urmă a venit un ofițer de husari și a vorbit cu Cloșca și i-a spus că 
e trimis pentru pace şi că are să se întoarcă joi cu un domn mai mare ca să 
facă pace cu oamenii. Dacă va veni — bine, ori să caute şi pacea; dacă însă 
nu vine domnul cel mare, se vor duce neapărat asupra Galdei cu toţii 
împreună, că sunt cam la cinci mii de suflete... 

Ziua de sâmbătă Horia o petrecu parte la Câmpeni, parte la Vidra, 
sfătuindu-se cu bătrânii despre mersul treburilor. Înţelese de la mulți că s-ar 
bucura dacă s-ar cădea la o pace bună, mai cu seamă că și vremea a început 
să se înăsprească şi e greu să bată oamenii drumurile dacă nici măcar n-au 
cele trebuincioase. Sâmbătă seara, în Vidra, David Avram îl întrebă de-i 
adevărat că s-a pus pacea, că aşa s-aude c-ar fi adus vestea niște feciori 
sosiți la Ponorel... 

În Albac nici nu apucă bine să răsufle că se și pomeni cu George 
Nicula, amărât şi posomorit. 

— Da ce-i, măi nepoate? îi zise Horia. Ce-ai păţit de eşti așa de 
supărat? 

— D-apoi am aflat c-ai mai venit pe-acasă... Și tăcu. 


— Am sosit cu necazuri şi cu griji, măi George! făcu Horia. Că azi nu e 
vreme de altele, fără numai să cătăm să isprăvim cu bine ce-am început. 

— Da eu nu zic tot aşa, unchieşule? întrebă George jicnit. Așa zic, dar 
văd că pe mine nici nu mă iei în seamă de parcă-s fleandura satului, zău 
cruce!.. Că pe George a lui Nistor l-ai pus căpitan, şi pe popa Gheorghiţă şi 
pe Nuţu Todea a lui Țilă, și pe Toader Lazăr, iar pe Anghel al Manciului şi 
pe al lui Ţiloș i-ai făcut căprari, numai eu nu-s bun nici măcar de bucinător! 

Horia se încruntă puţin. Totdeauna se ferise de omul acesta, cu toate că 
nu-i făcuse niciodată rău. Acuma însă îi era și mai silă văzându-i ochii 
întunecați, cu o privire piezișă de subt gene parc-ar fi stat la pândă. Ca să-și 
alunge neplăcerea răspunse glumind: 

— Aşa-i, nepoate George, drept vorbeşti, dar vezi că tu stai acasă în 
vreme ce alții aleargă pe drumuri și înfruntă primejdiile... Doară n-o să te 
fac căpitan peste muieri, omule! 

Râse cu poftă pân” ce întâlni iar ochii nepotului. Atunci își curmă brusc 
veselia şi adăogă gânditor: 

— Ehei, George, roata norocului e cu toane! Mâine- poimâine cine ştie 
cum se învârteşte! 

— Chiar aşa-i! făcu George deodată cu o străfulgerare aspră pe toată 
faţa. Tare înţelept grăişi. Nu știe omul ce-aduce ceasul. 

— N-apoi vezi bine! încheie Horia cu o silă parcă ar fi atins o piele de 
şarpe. 

Când îl văzu ieşind, simţi o ușurare ca după o spaimă apăsătoare. 

Spre amiază sosiră în Crângul Feregetului Cloşca cu Crişan și un pâlc 
de căpetenii de-ale cetelor de țărani care fuseseră la Cricău. Căsuţa se 
umplu de oameni, și tinda, ba mai rămaseră mulți și pe-afară. 

— Da v-aţi întors cu toţii? îi întâmpină Horia mirat şi nedumerit. 

— Ne-am întors! răspunse Cloșca. Am cumpănit și ne-am sfătuit ş-am 
socotit că-i bine aşa! 

— Apoi dacă aţi hotărât împreună, trebuie să fie bine! zise Horia mai 
apăsat. Numai să-mi spuneţi şi mie ca să ştiu! 

— Cum să nu-ţi spunem, Doamne fereşte! Că doară tu ești crăișorul și 
mai marele nostru și fără tine noi nu suntem buni de nimic! 

Cloşca porni să-i povestească ce şi cum s-a întâmplat. Ceilalţi se 
amestecau mereu, îndreptându-l sau completându-l. Crișan în sfârşit nu-i 
mai putu suferi și zise aspru: 


— la lăsaţi, măi oameni, să vorbească unul singur că almintrelea nu mai 
alege dumnealui nimica nici până mâine dimineaţă! 

Pe urmă Cloşcuţ o luă de la început, povestind cum a venit la dânsul 
miercuri spre seară un ofițer de husari, tânăr și tare de treabă, vorbind 
românește mai bine ca un român, și l-a întrebat care este pricina rebeliei şi 
care sunt jalbele oamenilor, căci e trimis de mai-marii lui să caute pacea. 
Cloşca i-a spus că ei vor săbii și puști și să scape de domnii unguri și i-a 
arătat şi o poruncă împărătească despre care însă ofițerul a zis că nu-i bună 
pentru că nu îndreptățește pe nimeni să ucidă și să aprindă. Totuşi făgădui 
că are să raporteze mai-marilor săi și că va veni cât de curând din nou, ori 
dânsul ori vreun domn mai mare, să puie pace, iar până atunci să meargă a 
doua zi popa Petre să-l caute, ca să vorbească mai de-aproape despre toate, 
să n-aibă nicio teamă că stă bun chiar el cu parola lui de cătană cum că n- 
are să i se întâmple nicio răutate popii. 

Au mas în noaptea aceea unde se aflau, căci a doua zi trebuia să 
sosească şi ceata lui Ion Horia dinspre Ighiu. A şi sosit şi după ce au prădat 
bine Cricăul, au poposit împreună pe dealul viilor dintre Tibru și Cricău. S- 
au sfătuit joi seara toţi trei căpitanii și s-au înţeles că vineri dimineața o 
parte să pornească spre Aiud peste Benic, iar cealaltă să lovească Galda, dar 
ocolind-o, ca să nu se întâlnească cu cătanele împărăteşti care mişunau prin 
Cricău acuma. Și într-adevăr, vineri, pe la prânzul cel mic, s-a ridicat 
mulțimea și a pornit precum se înțeleseseră. Tocmai când toată lumea era 
umită, nişte oameni strigară din urmă să se oprească fiindcă un ofiţer mare 
vrea să vorbească cu căpitanii. Cloșca pricepu că trebuie să fie cel despre 
care-i spusese alaltăieri ofițerul de husari și porunci să se întoarcă înapoi 
oamenii care nu trecuseră încă valea, iar ceilalți să aştepte pe coasta dinspre 
Benic. Apoi Cloșca alese şase feciori voinici și se duse înaintea ofițerului 
care era călare ca şi dânsul și însoţit de doi husari şi de ofițerul de alaltăieri. 
Cloşca a întrebat dacă domnul e trimis de înălțatul împărat ori de către 
nemeși, iar ofițerul, om frumos dar vorbind tare stricat românește, i-a spus 
că el e colonel al împăratului și deci nu poate fi decât prieten al ţăranilor și 
că vrea să ştie cu cine vorbește și cine e mai mare peste oamenii aceia. 
Când a auzit că mai mare este Ion, feciorul lui Horia, a cerut să vie dânsul 
la sfat. Cloşca i-a răspuns că el şi cu Horia sunt totuna și că de altfel 
feciorul nici nu este aici acuma, dar, răzgândindu-se, adăogă că se duce 
totuși să-l caute. Au chibzuit puţin cu Crişan şi cu Ion Horia şi s-au gândit 
că nu e bine să iasă feciorul, că-i prea tinerel şi apoi cine ştie ce se poate 


întâmpla. Fiindcă ofiţerul tot nu-i cunoaște, au pus pe Ursu Uibaru să se 
prefacă a fi Ion Horia şi aşa s-a întors Cloșca împreună cu Ursul Uibaru și 
cu toată ceata de oameni. Când a văzut însă ofițerul atâta mulțime, s-a cam 
speriat și a strigat să se oprească mulțimea și să se apropie numai căpitanii. 
Atunci oamenii s-au oprit şi au ieșit înainte Cloşca cu Ursu Uibaru, care 
închipuia pe Ion Horia, și cu căpitanii Ion Mămăligă din Mogoş și Avram 
Vasile din Lupșa şi David Onu Surdu din Muşca, aducând şi crucea de aur 
cu chipul împăratului. Au dat mâna cu colonelul și l-au asigurat că se supun 
cu plecăciune înaintea înălțatului împărat pentru că și ei sunt cătane 
împărătești şi slujesc poruncile împăratului. 

Și a prins apoi ofiţerul a-i descoase despre toate împrejurările și 
întâmplările, iar ei i-au spus toate precum sunt și s-au jeluit și au cerut să 
scape de iobăgie, să fie primiţi toţi cătane și să fie sloboziţi acasă oamenii 
osândiţi pe nedrept şi închiși în temniţă la Galda. 

După ce a auzit toate, colonelul le-a spus că plângerile lor sunt drepte, 
dar că nu e bună calea pe care au apucat și dacă voiesc să li se facă dreptate, 
atunci să-i tăgăduiască pe sfânta cruce că vor asculta poruncile lui, pentru 
că dânsul va face raport la comanda cea mare din Sibiu şi va aduce răspuns 
negreșit. Ei făgăduiră că vor asculta, numai să le spuie ce trebuie să facă. Și 
ofițerul le porunci să se împrăștie îndată pe la casele lor şi să aştepte cu 
încredere şi răbdare cele ce vor urma, iar lui Ursu Uibaru, socotindu-l Ion 
Horia, îi mai porunci osebit să caute pe tatăl său, adică pe Horia, şi să aibă 
de grije ca nici celelalte trupe de rebelişti să nu mai săvârşească alte rele, iar 
el cu tatăl său de asemenea să meargă acasă de bună voie şi să primească 
mila împărătească. Cloşca spuse atunci colonelului că, dacă dumnealui se 
leagă pe cruce să le împlinească jalbele, el va asculta porunca și oamenii lor 
se vor împrăștia până ce va veni răspunsul în scris, dară răspunsul să fie 
peste o săptămână; pentru răspuns vor veni tot aici cu toți oamenii ca să 
audă toţi răspunsul şi să se liniștească. Ofiţerul însă zise că el nu vrea şi nu 
poate să aibă tocmeli și învoieli cu asemenea mulțime de oameni, căci 
oamenii trebuie să stea pe-acasă, să-și vadă de treburi și de muncă, ci 
învoiala are s-o facă numai cu căpitanii şi cu bătrânii şi mai ales cu Horia, 
dacă el este mai-marele tuturor. Atunci Cloşca spuse că e bine și așa și că 
deci să se întâlnească vinerea viitoare la Câmpeni, iar ca o dovadă că nu e la 
mijloc amăgire, dumnealui să sloboade îndată pe popa Petre şi pe cei trei 
oameni ce-au fost cu dânsul, fiindcă ei s-au dus chemaţi de către domnul 
ofițer aci de față şi nu s-au mai întors, încât trebuie să se afle în prinsoarea 


cătanelor. Colonelul răspunse că nu știe nimica despre oamenii aceștia, dar 
că-i va trimite neapărat acasă dacă cumva au fost prinși de cătanele lui. Pe 
urmă Cloșca și cu ceilalți căpitani au jurat pe cruce că-și vor ţine făgăduinţa 
şi se vor împrăștia și vor sta liniștiți şi vor înștiinţa despre învoiala aceasta 
şi pe Horia, iar colonelul a jurat de asemenea și a sărutat crucea cum că va 
umbla să se împlinească dorinţele ţăranilor și va merge la întâlnire la 
Câmpeni. 

Apoi dânşii s-au întors la oamenii lor și le-au vestit porunca să se 
împrăștie și să aibă răbdare o săptămână că domnul ofiţer va aduce pacea la 
Câmpeni. Colonelul a venit și dânsul în mijlocul oamenilor și oamenii s-au 
descoperit cuviincios, iar spre întărire a spus și dumnealui: „Noi credem ce 
zic oamenii aceştia de omenie, căpitanii voştri, căci sunt oameni drepți. Și 
vedem că chipul acesta pe cruce e chipul împăratului și eu mă plec înaintea 
chipului împăratului, dar până la a opta zi să fie pace şi linişte și a opta zi 
vom merge la Câmpeni și vom vedea ce-a fi!” Apoi oamenii s-au împrăștiat 
îndată și colonelul a plecat, lăsând în urmă o cătană până va vedea ce e cu 
cei prinşi. Şi peste vreun ceas au sosit într-adevăr cei trei oameni, pe care-i 
prinseseră cătanele la Mesentea, dar popa Petre nu, căci colonelul a trimis 
vorbă că nu se află acolo, în Galda, la dânsul... 

— Uite aşa am umblat — încheie Cloșca — și aşa ne-am despărțit și 
am pornit încoace, iar feciorul tău a rămas în Mogoș, să se mai sfătuiască cu 
oamenii, şi va veni mai pe urmă. Acu, dac-ai auzit toate, ai să ne spui de-am 
făcut bine ori rău! 

Horia ascultase liniştit, uitându-se în gura lui Cloșca și numai uneori 
spre ceilalți care oftau, mai aruncau câte-un cuvânt de completare și astfel 
tăceau cu ochii când la Horia şi când la Cloşca. Ascultând însă cu mare 
luare-aminte, observă fără să vrea că Cloşca niciodată n-a vorbit atât de 
peltic ca azi, şi se întreba oare de ce vorbeşte așa? Când însă isprăvi 
povestea, el stătu pe gânduri îndelung, uitându-se drept în ochii lui Cloşca 
unde vedea îndrăzneală şi încredere, şi aşteptare. 

— Şi zici că a jurat şi el pe cruce? întrebă apoi. 

— A jurat şi a sărutat crucea! întări Cloșca, sprijinit zgomotos de 
ceilalți. 

Horia iar tăcu un răstimp și apoi iar întrebă: 

— Şi a spus că vineri aduce răspunsul la Câmpeni? 

Acuma vorbiră toţi deodată, mărturisind cu toţii că aşa s-a legat 
colonelul cu jurământ mare. 


— Apoi numai să nu ne fi amăgit — zise Horia făcând astfel îndată 
tăcere — că vorbe și făgăduieli multe am avut noi şi nu ne-am ales după ele 
cu niciun folos! 

Câţiva aprobară, devenind brusc neîncrezători. Crişan însă zise foarte 
hotărât: 

— Cuvântul de cătană e cuvânt drept, aşa să știți, oameni buni, că doar 
eu am fost cătană, iar ofiţerul nu minte niciodată! Dacă ar fi fost vreun 
dregător ţivil, m-aş fi temut de înșelăciune, dar când am auzit cu urechile 
mele pe domnul colonel că „peste opt zile om merge la Câmpeni”, îmi pun 
capul că vineri are să fie la Câmpeni! 

Horia se uită lung la dânsul şi zise numai atâta: 

— Na, bine! 

— Vineri, la Câmpeni, să vorbeşti tu cu dânsul și ai să înţelegi dacă 
umblă cu înșelăciune! adăogă Cloșca, simțind că Horia tot are îndoieli. Și 
dacă om vedea că a cătat numai să ne amăgească, apoi nici noi nu ne-om 
lăsa de batjocură și ne-om ridica iară cu mic și mare. 

Dar Horia zâmbi. Adevărat că războiul se face pentru pace. În război 
totuși nu se poate vorbi despre pace până ce nu ești sigur că se poate face o 
pace bună. Că luptătorul, când s-a întors odată acasă, anevoie îl mai urnești 
a doua oară la război. Dacă ofițerul nu a fost de bună-credinţă, apoi vineri, 
chiar dacă va veni, are să amâie din nou răspunsul și în vremea asta domnii 
şi dregătorii şi cătanele vor începe să sperie pe oameni şi să-i amenințe și 
poate chiar să-i schingiuiască, încât să le treacă pofta şi curajul de a se mai 
scula. Și atunci nu va mai rămâne decât să-i prindă pe dânşii, căpeteniile 
răzmeriţei, să-i tragă în ţeapă ori să-i spânzure și s-a sfârşit toată povestea... 
De aceea bine au făcut ce-au făcut, numai să dea Dumnezeu să nu fie la 
mijloc amăgire şi înşelăciune. 

George Crișan plecă cel dintâi, să treacă pe-acasă puţin şi apoi să se 
repeadă în Zarand să vadă ce s-a mai petrecut pe-acolo în lipsa lui. De altfel 
ceilalți crişeni, care fuseseră cu dânsul până la Cricău, acuma trebuia să fi 
ajuns prin satele lor. 

lar când se împrăștiară şi ceilalți de rămase cu dânsul numai Cloşca, 
între patru ochi, în odăița săracă, întunecoasă şi plină de mirosuri grele, 
Horia zise încet, şoptit şi cu o tristeţe în glas parcă ar fi vorbit din 
străfundurile trecutului: 

— Cloşcuţ, frate de cruce și tovarăș credincios în toate, iacă începe 
sfârşitul visului nostru! 


Cloșca se spăimântă şi de glasul lui şi de înţelesul vorbelor. El nu putea 
pricepe deloc îngrijorarea lui Horia. Dimpotrivă, era puternic convins că 
vinerea viitoare va începe negreşit fericirea pe pământ, adusă de către 
ofițerul împărătesc. 

— Tu eşti om de omenie și nu cunoşti toate relele oamenilor — urmă 
Horia. Eu însă am păţit mai multe şi-mi dau bine seama, că-s şi mai bătrân. 
Din clipa când aţi făcut voi învoiala cu mai-marele cătanelor, s-au schimbat 
deodată din temelii împrejurările. Până atunci noi eram deasupra și izbeam 
unde socoteam mai nimerit și ne simțeam puternici. Acuma am ajuns noi 
dedesubt, să suferim loviturile și să ne apărăm numai, în loc să mai putem 
lovi. Şi asta e mare deosebire, frate Cloșcuţ! Până azi iobăgimea întreagă 
din toată ţara a avut încredere şi nădejde în noi; de-aci încolo Dumnezeu 
ştie ce-om mai putea face... Acu, degeaba, s-a isprăvit! Om vedea vineri ce- 
o mai fi, dar eu încredere în domni n-am! Că acolo, la Cricău, voi aţi pus 
pace, iar ieri popa Gheorghiţă a primit aci poruncă aspră de la vlădica din 
Sibiu să oprească pe oameni de la orice rebelie şi să ne afurisească pe noi, 
adică pe mine, că-s căpetenia fărădelegilor împotriva stăpânirii domnești. 
Uite-așa, măi frate Cloșcuţ! Umblă cu momeli de pace ca să ne despartă pe 
noi de oameni și apoi să ne nimicească pe rând!... Poate-om mai trăi şi-om 
vedea mai lămurit curând de tot!... Mai du-te dar pe-acasă să-ți vezi de 
nevastă şi de moşie, numai ia seama bine să nu pici în mâinile domnilor c- 
apoi nu ştiu zău dacă ne-om mai întâlni vreodată! 

În aceeași zi Horia plecă la Mărişel, peste munţi, în comitatul Clujului, 
să ducă şi acolo poruncile împărăteşti. Apoi marţi seara se întoarse acasă. 
Încerca să se arate mulțumit, să se prefacă plin de nădejdi, i nu izbutea 
deloc. De altfel şi veştile ce i le aduceau oamenii nu prevesteau nimic bun. 
Pretutindeni unde iobagii s-au potolit și au revenit, domnii ori dregătorii 
guvernului începeau schingiuirile şi uciderile celor bănuiți măcar că ar fi 
avut vreo parte în mişcarea împotriva ungurilor. În același timp cârmuirea 
dăduse o poruncă prin care sfătuia pe ţăranii răzvrătiți să se împrăștie şi să 
se întoarcă pe-acasă, făgăduind iertare celor ascultători, iar pe rebeliști 
amenințându-i cu grele pedepse. Porunca umbla din sat în sat, se comunica 
oamenilor prin bâlciuri și în biserici, răspândind în suflete temere și 
descurajare, mai ales că şi preoţii vesteau porunci vlădiceşti ca nu cumva 
iobagii să asculte amăgirile şi înșelăciunile lui Horia şi ale tovarășilor lui de 
nelegiuiri... 


Împotriva acestor porniri concentrice asupra sufletului poporului, la 
care se mai adăoga sosirea armatei împărătești din toate părţile, el era 
osândit să stea cu mâinile în sân, neputincios, legat de jurământul 
căpitanilor. Vedea bine că pentru potrivnicii lor jurământul n-a fost decât o 
comedie prin care să potolească furia mulțimii răsculate și totuşi el nu putea 
să-l calce și să poruncească să meargă înainte cu pârjolul. Numai în inima 
lui clocotea înverşunarea şi scârba că bieţii lui tovarăși și fraţi au putut fi 
înșelați cu atâta neruşinare de către chiar domnii și cârmuitorii care-i 
învinovăţeau pe dânşii de sălbătăcie. 

O singură nădejde îl mângâia: că toate acestea s-ar putea să stârnească, 
dacă nu în toţi, cel puţin în sufletele mai tari, o îndârjire mai aspră 
împotriva schingiuitorilor. De aceea toate veştile ce-i veneau le împărtășea 
îndată celor dimprejurul lui ca să se poată duce mai departe. 

Joi dimineaţa primi de la George Crișan ştirea că un domn român, 
anume Molnar, trimis de către cârmuire, a fost ieri şi s-a întâlnit cu dânsul 
la Valea Bradului și au încheiat o înțelegere să fie pace și în Zarand până va 
veni răspunsul stăpânirii de la Sibiu asupra durerilor românești. Adăoga însă 
că el, ce-i drept, a poruncit oamenilor să se împrăștie pe-acasă, dar 
încredere multă n-are în făgăduielile domnului tivil și de aceea în taină a 
trimis porunci în toate satele să fie toți gata să se ridice când va fi 
trebuinţă... Horia primi cu mare mâhnire vestea dar la sfârşit tristeţea 
înflori un zâmbet. Neîncrederea lui Crișan în domnul tivil i se părea tot atât 
de glumeaţă ca și încrederea lui zgomotoasă de deunăzi în cuvântul de 
cătană. 

Pe la amiazi sosi iar Cloșca în Crângul Feregetului. Era tot încrezător, 
mai cu seamă pentru că de luni până acuma, deşi a stat mereu pe acasă, în 
Cărpiniș, n-a venit nimeni din partea stăpânirii nici măcar să-l cerceteze, 
necum să-l prindă. El a fost totuși cu ochii în patru, pentru brice 
împrejurare. Crede că ofițerul va pica mâine la Câmpeni și va aduce 
dreptatea. 

— Apoi chiar bine-i să crezi baremi tu, Cloșcuţ — îi zise Horia — că 
altfel numai Domnul din cer ştie ce are să se întâmple! 

Ca să împlinească întocmai învoiala de la Tibru, se aleseseră câte doi 
bătrâni din fiece comună care, împreună cu căpitanii, să se întâlnească la 
Câmpeni cu ofițerul împărătesc. Horia cu Cloșca, cu popa Gheorghiţă și cu 
doi juraţi din Albac porniră joi seara în vale să ajungă la Bogdănești spre 
miezul nopţii, unde aveau să se adune şi ceilalți din satele dimprejur. 


Și vineri, spre prânzul cel mic, vreo patruzeci de oameni îmbrăcați în 
haine de sărbătoare, prin lapoviţa tomnatecă, pe jos, coborâră în Câmpeni, 
cu Horia și Cloşca în frunte, tăcuţi, cu inimile strânse aprig în cleştele 
aşteptării. Intrară pe ulița cea mare până aproape de piață unde fură 
întâmpinați de primarul comunei, speriat că iar are să se petreacă vreo 
poznă. 

— N-a sosit cumva aci un ofițer mare împărătesc ca să ne caute pe noi? 
întrebă Cloșca grăbit, aproape cu înfrigurare, ca şi când ar fi fost vorba de 
mântuirea sufletului său. Că așa ne-a făgăduit că are să vie vineri, adică 
cum ar fi azi, să se întâlnească cu noi şi să ne aducă un răspuns. 

— N-a sosit, oameni buni — făcu primarul. Poate să pice mai târziu, 
dar până acuma n-a sosit niciun ofiţer şi nici măcar vreo cătană proastă. 
Numai domnul protopop Adamovici din Abrud a venit de-aseară și a chemat 
oamenii să le vestească poruncile stăpânirii... 

Horia nu se arătă triumfător, deşi vedea că i se împlineşte proorocirea, 
dar îi sfătui să se întoarcă acasă şi să nu mai piardă vremea pe-aci, că 
ofițerul, de n-a venit până acuma, nici nu mar vine. Cloșca, însă, 
încăpățânat, stărui să mai aştepte măcar până la amiazi, să nu zică ofițerul 
că ei n-au venit, şi să se odihnească puţin că drumul a fost lung și greu. 

— Bine, să mai așteptăm — murmură Horia nu tocmai mulțumit, dar 
dorind să facă pe placul lui Cloşca, deşi ştia că e în zadar. 

În vreme ce Cloşca împreună cu Ursu Uibaru și alții mai tineri intrară 
mai în oraș, să mai întrebe şi pe oameni despre ofițerul împărătesc, nevrând 
să se încreadă numai în vorbele birăului, Horia cu bătrânii se retrase la 
Toader Berindei unde aveau să se întoarcă şi ceilalți. 

Spre amiazi se adunară iarăși cu toţii. Cloşca fierbea și stăruia să mai 
aştepte şi după-amiazi, că nu se poate să mintă un domn așa de mare. Era 
cât p-aci să-i convingă, când Toader Topa sosi din piaţă cu o veste care-i 
ului pe toţi. Anume el cu Ursu Uibaru s-au oprit în piaţă unde tocmai 
protopopul din Abrud vorbea oamenilor adunaţi acolo şi-i sfătuia să se 
lepede de Horia şi de toţi rebeliştii şi să fie supuși și ascultători de stăpânire 
că altminteri mânia împăratului are să-i ajungă negreșit. Ei au ajuns în piaţă 
când protopopul citea norodului o nouă poruncă a cârmuirii cum că cine va 
prinde pe căpeteniile răzmeriţei va primi drept răsplată cinzeci de zloți, iar 
din comuna care-i va ascunde și oploși trei bătrâni dimpreună cu primarul 
vor fi traşi în ţeapă. Toată lumea asculta cu capul gol cuvintele 
protopopului, numai Uibaru stătea cu căciula pe-o ureche, ca totdeauna. 


Când l-a văzut preotul, i-a poruncit să scoată căciula, ori de nu să plece și 
să-şi vadă de drum. Ursu Uibaru însă i-a răspuns ţanţoş, cum i-e obiceiul, că 
el e căpitanul crăişorului şi nu scoate căciula decât înaintea lui Horia şi a 
împăratului. Protopopul s-a umplut de mânie și a început a se plânge 
mulțumii că uite cum a ajuns să fie batjocorit el, om bătrân și slujitorul 
sfintei biserici, și a cerut oamenilor să prindă pe Uibaru şi să-l lege și să-l 
dea pe mina cătanelor, să-l mai înveţe omenie. Oamenii nu ştiau ce să facă, 
să asculte ori să n-asculte porunca protopopului. În sfârșit vreo zece lupşeni 
l-au legat pe Ursu Uibaru şi l-au pus în căruţa protopopului și l-au trimis la 
Abrud să-l judece cătanele. 

— D-apoi tot umblând după ofiţerul vostru să nu ne pomenim prinși cu 
toții și în lanţuri, măi oameni, c-ar fi păcat! strigă deodată Petre Nicula din 
Vidra. 

— Am mai trăsnit eu pe cel din Lupșa, dar pare-mi-se că nici ăsta n-are 
să scape teafăr! scrâșni Cloşca mai furios ca toţi. 

Se cărăbăniră înapoi. Horia, îngândurat, spuse și celorlalţi că el se duce 
acasă, la Albac, și nici nu mai vrea să știe de ofiţeri şi de pace şi niciun alt 
soi de domni, ci va face tot ce va putea ca să continuie mişcarea iobagilor și 
s-o întindă în toată ţara. Soarta lui Ursu Uibaru e soarta tuturor. Se vede 
prea bine că domnii, cu cătanele dimpreună, nu caută decât să descurajeze 
pe oameni şi să prindă pe căpitani ca astfel, despărțindu-i, să isprăvească cu 
toți mai repede şi să înăbușe avântul oamenilor spre dezrobire. Numai 
Cloșca nu se putea hotărî a crede că un ofițer mare ar fi în stare să-și calce 
jurământul. Plecă şi el cu Horia la Albac, dar hotărât a trimite şi mâine 
câţiva oameni la Câmpeni să întrebe dacă n-a venit cumva ofiţerul cu pacea. 

— Apoi dacă vine, bine de bine, iar dacă nu, ne-om bate și cu cătanele 
şi nu ne-om lăsa batjocoriţi aşa de rău! încheie dânsul cu un oftat. 

Şi lăsă pe Iacob Topa în Bogdănești, să mâie acolo, să mai ia vreo zece 
feciori şi să mai întrebe mâine, prin Câmpeni, despre mai-marele cătanelor. 

Iacob Topa nu era bucuros de însărcinarea aceasta. lubea atât de mult 
pe Horia că era fericit să fie mereu în preajma lui și să împlinească numai 
poruncile lui. Apoi, după ce a văzut cum a fost prins şi legat Ursu Uibaru, îi 
era frică, în sinea lui, să nu pată și el la fel din partea ofițerului în care 
Horia, cel mai înţelept dintre toţi, nu avea nicio încredere. Totuși a doua zi, 
sâmbătă, însoţit de vreo doisprezece oameni, toţi călări, se întoarse la 
Câmpeni. Pe când coborau dealul agale, Iacob zări la marginea comunei un 
pâlc de husari, poate vreo patruzeci de oameni. Se opri încurcat. Poate să fie 


ofițerul căutat, dar poate să fie și alte cătane care să fi venit înadins să 
prindă pe ţăranii bănuiţi de-a fi dintre cei răsculați. N-avu însă vreme multă 
de cugetat căci doi husari se şi apropiară de dânșii în galop mare și întrebară 
cine sunt și ce caută? 

— D-apoi noi căutam pe ofițerul împărătesc care ne-a făgăduit să vie la 
Câmpeni cu pacea și cu dumnealui am vrea să vorbim, dacă a venit! zise 
Iacob. 

În vreme ce husarii căutau să-i descoase, Iacob văzu înfricoşat că se 
apropie și ceilalţi, în frunte cu un ofiţer despre care un om din Secătura îi 
şopti că e chiar domnul de la Tibru, că el a fost acolo și l-a văzut. Cei doi 
husari se dădură la o parte, iar țăranii se descoperiră în faţa ofițerului care 
întrebă: 

— Pe mine mă căutaţi, oameni buni? 

Iacob prinse curaj şi răspunse că a fost trimis să întrebe dacă Horia şi cu 
ceilalți oameni pot veni să se întâlnească cu dumnealui, precum s-au înţeles, 
că au umblat și ieri pe-aici și l-au căutat și, negăsindu-l, s-au întors acasă. 
Ofiţerul îi spuse apoi cu blândeţe ca să vie fără nicio grije Horia şi bătrânii 
mâine duminecă, să afle răspunsul ce l-au adus, că el îi va aştepta în 
Câmpeni. 

Mai mult în galop a mers Iacob Topa până la Albac, să ducă știrea 
despre sosirea ofițerului împărătesc. Cloşca se înveseli și mereu zicea: 

— Na vezi, frate Ursule, că n-a minţit? 

Toată noaptea bucinătorii, de la Scărișoara] până la Sălciua, dădură 
semnul de adunare, să-l afle toate satele și toți oamenii. Munţii și codrii 
clocoteau ca în ajunul unei mari bătălii hotărâtoare. 

Și duminecă pe la amiazi vreo mie de oameni erau adunaţi tot în 
Bogdănești, aproape de Câmpeni. Horia trimise pe primarii și juraţii 
comunelor să vestească pe ofițerul împărătesc că a sosit şi că îl așteaptă să 
vie dumnealui. Peste vreo două ceasuri aceştia aduseră răspunsul că 
întâlnirea va fi pe şesul cel mic din sus de Câmpeni... Porniră cu toţii. Fiind 
şi zi de sărbătoare, şi vreme bună, toți erau primeniţi curat, încât se înălbi 
câmpul de dânşii. Nici nu apucară bine să se oprească şi să răsufle, că şi 
sosi în fuga calului ofițerul împărătesc, întovărășit de unul mai tânăr 
(Cloșca spuse că e tot cel de la Părâul Turcului) şi de vreo doisprezece 
husari. 

Din gloata de ţărani se alese atunci Horia și Cloşca şi popa Gheorghiţă 
cu zece bătrâni, să întâmpine pe solul împăratului. În faţa lui îşi scoaseră 


căciulile şi aşteptară să deschidă el vorba. 

Locotenent-colonelul Schultz, om de vreo patruzeci și cinci de ani, 
chipeş, puţin cărunt dar cu mustaţa neagră voinicească, îşi aruncă ochii 
scăpărători peste mulțimea de oameni, ca şi când ar fi vrut să-și dea seama 
de gândurile lor. Călare pe un roib neastâmpărat, cu cișmele strimte și 
pantalonii roşii, cu atila roşie peste care-i atârna în spate ledunca îmblănită, 
cu boneta mică de husari dată puţin pe-o ureche, făcu ţăranilor impresia ca 
şi când s-ar fi aflat chiar în faţa împăratului. El însuși simţi aceasta și 
întrebă: 

— Horia e aici?... Care e Horia? 

— Eu! răspunse crăişorul, făcând un pas înainte și uitându-se drept în 
ochii ofițerului. 

Se priviră lung. Horia, în cojoc lung, alb, cu figura cuminte și energică, 
cu părul scurt, nins, deși nu era înalt, păru colonelului într-adevăr capul 
mulțimii. Totuşi repetă: 

— Dumneata eşti Horia? 

— Eu, măria ta! zise Horia neclintit, în vreme ce ceilalți întăriră că da, 
el este. 

— Pentru că... 

Ofiţerul vroia să spună: pentru că rândul trecut în loc de Ion Horia i s-a 
înfățișat altul pe care alaltăieri i l-au adus arestat la Abrud. Dar se 
întrerupse, căci acuma avea altă însărcinare şi nu putea să-i compromită 
reuşita stârnind bănuieli iobagilor. Schimbând repede vorba, spuse celor din 
faţa lui, cu glas tare însă, ca să audă cât mai mulți din ceată, că a raportat 
mai-marilor săi plângerile şi aduce acuma porunca celor mai mari ca 
bătrânii şi căpitanii lor să meargă miercuri tot acolo unde s-au întâlnit întâia 
oară ca să afle poruncile împărătești din chiar gura gheneralului neamţ care 
va veni negreşit la Cricău. 

— Apoi noi singuri până la Cricău nu mai putem merge — răspunse 
Cloșca, parcă amânarea aceasta nouă l-ar fi jicnit mai ales pe dânsul. Că 
drumurile-s rele şi vremea începe să se strice şi dacă ne-am duce toţi câţi 
suntem aici, noi nu chezăşuim că n-au să se întâmple pozne, că atâta amar 
de om ce să mănânce pe drum și unde să se găzduiască... 

Locotenent-colonelul ascultă liniştit, rotindu-şi mereu privirile asupra 
tuturor, şi apoi zise deodată aspru: 

— Dacă n-aveţi încredere să mergeţi singuri, înseamnă că nu vi-e 
sufletul curat. De-aceea să-mi spuneţi drept şi fără zăbavă dacă vă daţi 


seama că aţi păcătuit prin fărădelegile ce le-aţi săvârșit și prin care aţi 
stârnit mânia înălțatului împărat? 

Mulțimea, impresionată de cuvintele ofițerului, căzu în genunchi, iar un 
bătrân strigă tare cu glas plângător: 

— Am greșit, măria ta, vedem prea bine, dar ne rugăm de prea înălțatul 
împărat să ne ierte, că noi ne supunem cu credinţă poruncilor împărătești şi 
așteptăm mereu să ni se facă dreptate și nouă, amărâților de iobagi! 

Când se potoli puţin zgomotul mulțimii, Horia adăogă: 

— Am fost siliți să facem ce-am făcut că numai astfel mai puteau să 
ajungă până la urechile maiestăţii sale rugăminţile noastre și soarta amară 
ce-o îndurăm de atâta vreme fără nicio încercare de îndreptare! 

— Dacă recunoașteţi că aţi greșit, să-mi spuneţi îndată cine v-a amăgit 
să faceţi toate relele ce le-aţi făcut? întrebă iar ofiţerul. 

— Țara întreagă a făcut ce-a făcut! răspunse popa Gheorghiţă repede. 
Că noi ne-am tot jeluit și ne-am rugat să ni se facă dreptate și înălțatul 
împărat a dat mereu poruncă, dar nimeni n-a vrut să asculte şi tot mai rău 
ne-au năpăstuit și domnii, și dregătorii, și... 

Horia şi Cloşca scoaseră din traistă niște vrafuri de hârtii, tot porunci 
împărătești, și le întinseră colonelului, să se convingă că ajunsese cuțitul la 
os când s-a pornit răzmerița. Ofiţerul răsfoi hârtiile, dădu din cap 
mormăind, apoi le trecu celui tânăr, care ştia mai bine româneşte, să explice 
oamenilor că niciuna din poruncile acestea nu i-a îndrituit să-și facă singuri 
dreptate, omorând, aprinzând și jefuind pe unguri şi pe domni. 

— Numai nişte oameni răi și fără suflet au putut să vă amăgească să 
păcătuiţi astfel! urmă colonelul. Acuma ce veţi pătimi, numai acelora să le 
imputaţi şi nu altora. Pentru orice întâmplare însă puteţi alege câţiva oameni 
care să meargă miercuri la Sebeş unde e scaunul comisiunii ce s-a trimis 
anume pe seama voastră, ca să asculte acolo porunca înălțatului împărat! 

Când auzi poporul numele împăratului iar căzu în genunchi și diferite 
glasuri făgăduiră că vor trimite pe bătrâni la Sebeș. 

— Fiindcă recunoașteţi că ați greşit — reluă ofițerul — trebuie să vă 
daţi seama de asemenea că aţi fost amăgiţi și înșelaţi de către căpitanii 
voştri. Prin urmare, dacă vreţi să dobândiţi ușurarea și poate chiar iertarea 
înălțatului împărat, eu vă sfătuiesc şi vă poruncesc să predaţi fără întârziere 
cătanelor toate puştile şi alte arme ce aveţi, și apoi să-mi daţi mie prinși, aci 
pe loc, pe căpitanii care v-au amăgit şi v-au înșelat ca să-și poată lua 
pedeapsa ce li se cuvine! 


— Ce arme s-avem noi, măria ta? răspunseră mai mulți deodată. Vai de 
păcatele noastre! Că doară măria ta vezi că numai bâtele noastre obișnuite 
le avem în mână, ca să ne ferim de câini și să ne sprijinim bătrâneţele în ele. 
Și când s-au sculat oamenii deunăzi, cu furci și cu topoare și cu coase s-au 
sculat, numai ici-colo a avut cineva vreo pușcă de vânătoare... 

Și toată lumea aprobă iar unii îşi arătau bâtele ridicându-le deasupra 
capetelor, până ce colonelul făcu semn cu mâna să se liniștească și zise: 

— Să răspundă numai bătrânii că altfel nu pricep nimica! 

— Aşa, măria ta adăogă David Avram care se afla între cei de faţă. N- 
avem arme precum n-avem nici căpitani, fiindcă toate câte s-au întâmplat 
țara întreagă le-a făcut și focul a venit peste noi de pe Criș şi noi numai cât 
ne-am unit cu crişenii şi ne-am dus cu dânșii până la Galda, dar dacă ai 
venit acolo măria ta și ne-ai vestit porunca împărătească precum ca să ne 
ostoim, apoi ne-am întors cu toţii acasă şi am stat mereu pe-acasă și am 
așteptat iertarea înălțatului împărat și împlinirea dreptăţii și pentru noi cei 
oropsiți de Dumnezeu și de oameni! 

Alţi bătrâni se jurară de asemenea că poporul n-are arme şi că nu poate 
să-i predea niciun căpitan pentru că n-a fost între dânșii niciun căpitan. 

Atunci colonelul se ridică în scări şi prinse a vorbi foarte repede şi 
poruncitor ca în faţa soldaților pedepsiţi: 

— Eu sunt cătană și nu știu vorbă multă! Deoarece toate hârțoagele 
voastre se află în mâinile acestor doi oameni, Horia şi Cloșca, aci, în faţa 
mea, și cred că şi voi îi socotiți oameni de omenie, eu îi iau cu mine pe 
amândoi să-i duc cu mine la gheneralul cel mare, să vorbească acolo în 
numele vostru și să vă apere plângerile! 

Arătă pe Horia și pe Cloşca cu mâna întinsă, uitându-se cercetător la 
norod. În clipa aceea însă toată mulțimea începu să strige și să se frământe: 

— Nu-i dăm, domnule!.. Nu-i lăsaţi, feciori!... Nu-i daţi că-i 
omoară!... 

Se împingeau unii pe alţii înainte, se îmbulzeau și se vălmăşeau, 
apropiindu-se de ofițerul împărătesc. Pe de lături mulțimea se întindea 
strigând mereu, tot mai amenințător şi căutând parcă să împresoare pe 
colonelul călare şi pe cei câţiva husari. lar din vuietul mânios se deslușea 
tot mai aspru: 

— Nu se poate batjocura asta! Nu-i dăm!... Nu-i daţi! 

în toiul vălmășşagului Horia, liniştit, îşi strânse cojocul pe umeri și se 
retrase în mulțimea furioasă care-l înghiți. Colonelul simţi că situaţia devine 


primejdioasă şi strigă dominând toate glasurile: 

— Faceţi tăcere!... Linişte!... Nimeni nu mișcă din loc! 

Mişcarea de înconjurare se opri îndată, dar zgomotul mai ţinu un 
răstimp. Când ici, când colo glasuri mânioase protestau, ba pe alocuri 
sudălmi se ridicau și ajungeau până la urechile ofițerului care, după ce se 
restabili liniștea, se retrase câțiva pași și întrebă dacă li s-a publicat porunca 
împărătească cea mai nouă. 

— Da, da, s-a publicat! răspunse mulțimea într-un glas. 

Totuşi colonelul porunci ofițerului tânăr să le-o mai citească o dată, 
dădu câte-o foaie tipărită lui Cloşca și preotului Gheorghiţă, zicând iarăşi cu 
glas tare: 

— Aţi auzit ce vă aşteaptă dacă nu vă liniștiți, oameni buni! De aceea v- 
am publicat-o, ca s-o cunoaşteţi mai bine și să nu trebuiască să vă căiţi 
amarnic pe urmă și prea târziu! Acuma duceţi-vă acasă, sfătuiți-vă în liniște 
şi ascultați cu sfințenie poruncile ce le primiţi! 

Glasuri răzlețe făgăduiră că așa vor face, dar în același timp mulțimea 
se umi spre munţi, înapoi, încet ca o apă mare ce se retrage în albia sa. 
Sufletele erau mai apăsate, mai împovărate. Toți înţeleseră că nu se schimbă 
nimic, că nu-i nădejde de dreptate, că domnii umblă numai să-i pedepsească 
unul câte unul. 

— laca pacea domnilor, frate Cloşcuţ! zise Horia mohorât. 

— lartă-mă, crăişorule, că amarnic am greşit! răspunse Cloșca trist, cu 
ochii în pământ, parc-ar fi purtat o povară pe umeri. 


8 - VIN CĂTANELE! 


— Acu nu mai e vreme de vorbe şi de sfaturi, ci de supunere și de 
ascultare! zise Horia seara, ajuns în Albac, fruntașilor din comune cu care 
se adunase în casa preotului Gheorghiţă Nicula. Ne-am sfătuit mereu și văd 
că numai rău am umblat, că ne-am încrezut în minciunile tuturor și ne-au 
înșelat domnii şi ne-au slăbit de azi nici nu mai știu cum să dregem ce s-a 
stricat! Eu am să dau porunci, măi fraţilor, şi voi să le împliniţi şi să 
porunciţi tuturor să le împlinească, aşa să ne-ajute Dumnezeu! 

Erau atât de amărâţi toți că nimeni nu spuse un cuvânt. Cloșca însuși, 
de obicei mai guraliv, tăcea greu ca și când s-ar fi simţit mai vinovat ca 
ceilalți. 


Necrezător în răspunsul aşteptat al ofițerului, Horia chibzuise toată 
vremea în care tovarășii lui se mângâiaseră cu nădejdi de pace. Aflase de la 
oamenii de încredere că au început să se adune cătane mai multe care, 
desigur, de cumva răscoala nu se va stinge singură, vor veni s-o înăbușe cu 
puterea armelor. Dacă nu s-ar fi lăsat înșelaţi de făgăduieli acolo, la Tibru, 
dacă ar fi mers înainte focul, alta ar fi acum situaţia; iobagii, în toată ţara, 
numai atâta aşteptau, să le vie porunca de la Horia ca să se ridice şi să 
prăpădească pe domni. Azi focul ar putea fi aprins și dincolo de Mureș, și 
pe Someș, și în Sălaj, în tot Ardealul, încât n-ar ajunge să-l stingă nici toate 
cătanele împăratului. 

Totuşi le vesti şi lor gândul său întreg: că trebuie încercată întinderea 
rebeliei până la Cluj, Mureş, şi pe Arieş, și pe Someş... 

— Dar dacă vin cătanele? întrebă popa Gheorghiţă. 

— Ne-om bate şi cu cătanele, că și cătanele ne-au amăgit! sâsâi Cloșca. 

— Apoi acum n-avem alta fără cum zice fratele Cloșcuţ! întări Horia. 

—Da noi nu mergem cu porunca împăratului ca și cătanele? întrebă 
Petre Nicula, puţin înfricoşat. 

— Ba mergem, că doară înălțatul împărat mi-a dat poruncile — zise 
Horia. Dar împăratul e departe și domnii cine știe ce minciuni i-o fi spus și 
cum ne-or fi ponegrit până ce au ademenit cătanele să ne asuprească tot pe 
noi! 

— Dacă ne înșală și împăratul, apoi om găsi noi alt împărat mai drept, 
că trebuie să fie dreptate şi pentru noi pe lumea asta! mormăi iar Cloşca, tot 
cu capul în pământ. 

Vorbele lui spăimântară pe unii, dar cei mai mulţi ridicară frunțile 
bucuroși parcă le-ar fi luat vorba din gură și începură a sudui încât Horia 
de-abia îi putu linişti. 

— Întâi să dăm arme oamenilor şi pe urmă pornim iarăși asupra 
orașelor ungurești! continuă crăișorul. 

Și în amănunt că trebuie luat din nou Abrudul, să-l ardă până-n temelii, 
să plângă şi copiii în pântecele mamelor și să nu cruţe nici pe cătane și nici 
chiar pe românii ce-i vor găsi în oraş, că, de rândul trecut, ei au ascuns pe 
unguri și i-au ţinut şi i-au hrănit până ce a trecut pârjolul. Apoi va urma 
Zlatna, apoi Galda, apoi Aiudul și de-acolo spre Cluj... Iar dacă ar încerca 
să vie cătanele asupra lor, atunci să le ţie piept cu orice preţ, să nu-i lase să 
pătrundă în munţi, să taie pădurile şi să puie rânduri de piedeci pe toate 
drumurile... 


Deocamdată are să trimită poruncă lui Crișan să adune iar pe zărăndeni 
şi să răscoale pe mureşeni casă pornească din nou asupra cetății Deva, și din 
sus şi din jos. Poporul din munţii Abrudului însă va alcătui trei mari cete de 
luptători: la Ofenbaia va porunci Cloşca tuturor comunelor ce ţin de acest 
domeniu; la Mogoş, Ponor şi Râmeţi să poruncească Ion Horia care se află 
chiar acolo; iar pe Arieș și pe Neagra, de la Câmpeni în sus, va da poruncă 
însuși Horia. Despre orice mișcare însă trebuie să-i trimită lui veste 
numaidecât, fie prin ştafete călări, fie prin semne din munte în munte. Iacob 
Zafu va îngriji să se afle bucinători pe toți munții... Căpitanii sunt datori să 
găsească arme pentru toţi şi să adune la trebuinţă cel puţin câte-un bărbat 
din fiecare casă. De altfel chiar astă-seară trebuie să plece câte-un om cu 
porunci la fierarii din Lupșa, Dupăpiatră și Geoagiu ca să lase orice alt 
lucru deoparte şi să facă numai lănci pentru luptători. Fierarului din Albac îi 
va da poruncă el însuşi. 

— Mâine, poimâine poate să înceapă a ninge şi oamenii vor fi mai greu 
de urnit! sfârşi Horia. Voi să fiți pilde și de hotărâre şi de asprime ca orice 
poruncă să se îndeplinească fără șovăire! 

Rămase apoi singur cu popa Gheorghiţă să facă împreună poruncile 
către Crișan și către căpitanii comunelor care n-au fost acuma aici. Până 
când popa scrise lui Crişan, Horia întocmi cu mâna lui porunca pe care avea 
s-o trimită grabnic ținutului Geoagiu: 

„Tot bine rugând pe Dumnezeu de ajutor, acum mureșenii stau ziua- 
noaptea, străjuiesc și ungurii stau pe țărmurii Mureșului, nu mai pot. Ci 
acum dau înştiinţare câtu-i iaraşul aiesta să fie gata în noiemvrie 11 zile, în 
Geoagiu să se adune, să meargă de or trebui Homorodu, Mermezău, Băcâia, 
Ardeu, Cibu, Nădaști, Galda, Almașul din mijloc, Almașul de jos, Tecăreu, 
Poiana, Porcura, Voia, Balşa, Mada, Rândetiu, Bozeşu, Aceasta se 
poruncește. Care sat s-ar ispiti a nu veni sau din care casă n-ar veni la 
această poruncă, întor- cându-se să i se aprindă casa. Această carte să 
meargă ziua, noaptea. Glumă nu vă paie. De nu îţi veni, alţii or veni la voi.” 

Porunca lui Crişan o trimise prin Iacob Topa, dar să nu şadă acolo 
deloc, ci să se întoarcă repede și să treacă pe la fierarul din Dupăpiatră, să-i 
spuie şi din gură să se grăbească cu facerea sulițelor. 

— Na, părinte, rămâi sănătos! zise pe urmă preotului Gheorghiţă, când 
isprăviră toate poruncile. Ispita cea mare acum începe și greutățile cele 
multe. Dumnezeu să ne ajute să le biruim! 


— Amin! murmură preotul, petrecându-l până în uliţă, în noaptea 
înecăcioasă şi neagră ca iadul. 

Nu se mai duse acasă, ci la Lupu Coroiu, în faţa Albacului, să se 
odihnească numai câteva ceasuri. Parcă ar fi ştiut că de a doua zi înainte nu 
va mai avea multă vreme nici odihnă, nici stare. 

Întovărăşit numai de trei feciori călări începu să cutreiere satele, din 
casă în casă şi din om în om, ducând peste tot porunci și rugăminți și 
încurajări şi ameninţări. Nu făgăduia nimic, ci cerea tuturor răbdare și 
încredere în izbânda dreptăţii. 

Veștile îi veneau acuma mai dese de pretutindeni. Și din ele trebui să-și 
dea seama că planul cel mare nu se va putea împlini şi că nu rămâne decât o 
apărare dârză prin care să merite cel puţin recunoașterea şi îndeplinirea 
poruncilor împărăteşti şi slobozirea celor întemnițați la Galda. 

Aproape fiecare veste sfârșea cu: vin cătanele! Nici porunca lui Crișan 
către mureşeni, purtată din sat în sat de patru oameni înarmaţi și publicată 
în biserici, nici a lui Horia către plasa Geoagiului nu s-a mai putut asculta, 
căci pe tot cursul Mureşului, de la Bălgrad până la Zam, roiau cătanele 
pedestre şi călări. Patrule de soldați începură să cutreiere munţii, să se 
ciocnească cu grupuri de țărani. Horia poruncise tuturor să ţie piept cu orice 
preţ cătanelor și oricui ar încerca să pătrundă în munţi ca dușman. 

Pe urmă ştirile se răriră şi se limpeziră. De la Crişan sosi vestea că la 27 
novembre maiorul Stoianich a pornit de la Deva cu peste trei sute de cătane 
să cuprindă Zarandul. Crişan tocmai plecase din Brad, cu vreo cinci mii de 
oameni, spre Criştior, ca de-acolo să meargă înainte, peste Buceş, asupra 
Abrudului, cum primise poruncă de la Horia. Când a aflat despre venirea 
cătanelor la Brad, s-a întors înapoi și, ajungând în zorii zilei în marginea 
oraşului, s-a repezit cu mânie asupra trupelor. O bătălie crâncenă s-a încins. 
Au căzut mai bine de patruzeci de români, iar cătane nu se ştie câte au 
pierit. După vreo trei ceasuri de luptă, maiorul a fost silit să dea înapoi cu 
cătanele și să nici nu se oprească până la Hălmagiu. Crişan porni după el, 
mai ales că ţăranii veneau tot mai mulți în oastea lui din toate satele. A treia 
zi trupa iobăgească înconjură Hălmagiul și se pregătea să prindă pe maior 
cu pe cătane cu tot. Când a văzut maiorul primejdia, a cerut pace și au 
încheiat o învoială că țăranii se vor supune poruncilor împăratului, dar nu 
vor mai primi înapoi pe domnii unguri, iar dacă ar trebui totuși să aibă 
domni, apoi să fie români ori nemți, unguri însă nici în ruptul capului. 


Făcând astfel pace, maiorul cu cătanele au rămas pe loc, iar Crișan a trimis 
pe iobagi acasă, până la alte porunci. 

Horia îşi zise îndată că Crişan a fost înșelat de maiorul Stoianich, cum 
fusese înşelat și Cloşca de către colonelul Schultz dăunăzi, şi că pacea 
încheiată a fost numai o amăgire, ca să scape de primejdie. Îi și trimise 
degrabă poruncă să nu asculte minciunile ofiţerilor și mai curând să caute a- 
i prinde și a-i ţine ca ostateci până când va veni vremea păcii adevărate. 

Dar cătanele porniseră acuma din toate părțile asupra munţilor răsculați. 
În aceeași vreme Horia mai primi veşti despre lupte ce se dădeau cu armata 
şi la Lupşa, și la Remeţi. La 29 novembre colonelul Schultz, împreună cu 
vreo două sute de soldaţi, parte pedeștri, parte călăreţi, pornise de la Cricău 
să cuprindă Ponorul şi Remeţii. În strâmtorile munţilor însă vreo mie de 
țărani, sub poruncile lui Ion Horia, au năvălit asupra cătanelor și, într-o 
luptă de patru ceasuri, le-au pus pe fugă, încât tocmai la Cacova s-au 
oprit... Pe când se dădea aici bătălia, pe Arieș, la Lupșa, maiorul 
Dolcinengo cu șaptezeci de soldaţi, vru să meargă spre Bistra, dar fu 
aruncat înapoi de ceata țărănească a lui Cloșca. Locotenentul Mesterhazy, 
cu o patrulă, încercă să alerge în ajutorul maiorului. Un grup de ţărani, în 
frunte cu fraţii Ion şi Ștefan Ispas, îi ieși în cale la Valea Vinţii și-l nimici. 

Peste alte câteva zile o veste mai scurtă și nelămurită uimi pe Horia: 

— Vin cătanele cu vlădica! 

Chiar a doua zi, în 5 decembre, îi sosi şi lămurirea: fiindcă maiorul 
Stoianich, deşi se afla în Zarand, nu putuse face nimica împotriva ţăranilor 
lui Crişan cu care încheiase pace ca să nu fie strivit, îi veni acuma în ajutor 
o nouă trupă de patru sute de grăniceri secui, comandanţi de colonelul Kray. 
Înfricoşaţi însă de numărul și mânia ţăranilor răsculați şi spre a izbi mai 
sigur şi mai fără primejdii, domnii trimiseră împreună cu cătanele și pe 
episcopul român Nichitici de la Sibiu, să adune pe preoţi şi pe iobagi, să-i 
sfătuiască, să-i dojenească și să-i liniştească prin puterea credinţei 
creștinești. Și astfel ieri vlădica a sosit cu cătanele la Țebea, singurul sat 
care nu se mișcase deloc și nu ascultase poruncile lui Horia, și a îndemnat 
pe preoţi și pe ţăranii strânși acolo să se întoarcă pe-acasă și să se supună 
cârmuirii și cătanelor. 

Vestea aceasta izbi pe Horia drept în inimă și-i sfărâmă toată încrederea 
în sine și în izbândă. Cu toate cătanele şi cu toți domnii s-ar bate oamenii 
oricât, şi ar răbda orice necazuri, dar cu vlădica, omul lui Dumnezeu, nu se 
poate lupta. Dacă vine însuşi vlădica să povăţuiască poporul să se lepede de 


Horia şi să-l afurisească, s-a sfârșit tot, căci poporul pe vlădica are să-l 
asculte și nu pe Horia. A nu se supune vlădicii ar însemna să fii urgisit şi 
alungat din legea creştinească și să pierzi chiar viaţa de-apoi, singura 
nădejde a omului oropsit pe lumea aceasta. 

Era tocmai în Vidra când a aflat ştirea cu vlădica. Nu mai spuse 
nimănui nimic, ci porni îndată spre Albac, mai ales că același om îl vestise 
că vlădica va fi azi în Brad unde au fost chemaţi oamenii din douăzeci și 
cinci de comune. Asta însemna că Zarandul e pierdut şi că numai o minune 
ar putea opri prăbuşirea tuturor planurilor şi visurilor sale. 

Pe drum mai află că Ursu Uibaru, cel prins din porunca protopopului 
Adamovici, a fost tras de viu în ţeapă, la Bălgrad, de acum joi s-a împlinit o 
săptămână. 

— Na, lacobe, ai auzit cu bietul Ursu Uibaru? întrebă Horia amărât pe 
Iacob Topa care-l însoțea pretutindeni ca umbra. De viu în ţeapă, ai auzit?... 
Apoi, uite așa om isprăvi şi noi, că până şi vlădica s-a ridicat împotriva 
noastră! 

Ningea moale și fulgii i se topeau pe obraji și-i înmuiau parc-ar fi plâns. 
Iacob nu ştia ce să răspundă și se mulțumi să bâiguie o sudalmă foarte 
meşteșugită împotriva vlădicii. 

Horia nici nu-l mai auzi. Gândurile îl copleşeau. Auzise de la preoții 
care se ridicaseră de la început alături de dânsul că vlădica a dat porunci 
mari tuturor protopopilor să oprească pe ţărani de a da ascultare căpeteniei 
rebeliștilor. Dar le socotise mai mult ca nişte porunci silite, ca să nu creadă 
cârmuirea şi domnii că până și vlădica românesc e de partea lui. Nu-şi 
putuse închipui că tocmai slujitorii lui Dumnezeu să nu-i dea niciun sprijin 
lui care nu voia nimic pentru dânsul, ci doar dreptate pentru norodul 
românesc şi în rândul întâi pentru preoţii români care erau batjocoriţi şi 
umiliți ca şi iobagii. Și iată acuma trebuie să înţeleagă că a greşit, că şi 
preoţii cei mari sunt în tabăra dușmană. 

În Albac se duse de-a dreptul la popa Gheorghiţă, să-i spuie tot şi să se 
jeluiască. Popa ştia. Aflase şi el de la oameni, care veniseră speriaţi să-l 
întrebe ce-i de făcut, că doar n-o să se împotrivească și vlădicei? De altfel 
de câteva săptămâni primeşte mereu porunci să se ridice împotriva lui 
Horia. Îi citi o asemenea poruncă: „Cu adâncă mâhmre, cu destulă scârbă și 
simţitoare durere am înțeles că Horia, căpetenia rebeliștilor, nu încetează a 
face răutate şi minciuni care sunt împotriva lui Dumnezeu și împăratului și 
împotriva legii și bisericii și blagosloveniei vlădiceşti. Deci noi cu numele 


împăratului poruncim că niciun român să nu îndrăznească a asculta 
minciunile lui Horia, nici să meargă cu el, nici la adunarea lui, nici să dea 
ajutor lui, nici oamenilor lui, nici pre ascuns nici în arătare.” 

Popa Gheorghiţă însă căută să-l liniştească spunându-i că vlădica 
Nichitici nu e român, că chiar vorbeşte mai stricat românește decât ungurii, 
că a venit de curând la Sibiu din Croaţia şi deci trebuie să fie sârb ori 
sloven. 

— Dar e vlădică românesc şi norodul numai atâta ştie! observă Horia 
pe gânduri. 

Preotului i se părea mai grav un nou manifest al guvernului prin care, în 
numele împăratului, se dăruiește iertare şi uitare tuturor răsculaților ce se 
vor întoarce numaidecât acasă şi vor rămâne liniștiți. Horia cunoștea patenta 
aceasta de trei zile, dar era sigur că oamenii nu vor mai da crezământ unei 
astfel de porunci, fiindcă prea de multe ori au fost amăgiţi și numai amăgire 
e şi acuma la mijloc. 

— Dacă n-ar veni vlădica, toate hârțoagele domnești n-ar face o ceapă 
degerată! 

Peste două zile, într-o marţi, sosi în Albac domnul Chendi din Câmpeni, 
căutând pe Horia. Se cunoşteau de mult. Chendi, român nobil cu stare, 
îndrăgise pe Horia încă înainte de-a începe alergările pe la Viena. 

Horia îi ceruse de multe ori sfaturi şi, cu aceste prilejuri, au vorbit 
despre toate necazurile iobagilor români, iar Chendi a înţeles sufletul bogat 
al ţăranului acesta şi l-a ajutat să se înalțe. De-abia trecut de treizeci de ani, 
Chendi era bărbat frumos, cu niște ochi negri plini de sinceritate şi cu un 
glas veşnic fierbinte. 

— Apoi, bade Ursule, am venit în bârlogul dumitale, cale atât de lungă 
şi pe zăpada asta aspră, fiindcă am să-ţi aduc niște veşti pe care trebuie să le 
cumpănești bine de tot şi să-mi dai răspuns! zise Chendi îs îndată, parcă ar 
fi fost grăbit să isprăvească. 

Se întâlniseră tot în casa preotului, căci a lui Horia era prea departe și 
prea săracă spre a putea găzdui pe un domn. De aceea Chendi adăogă către 
popa Gheorghiţă care vru să iasă: 

— Poţi să stai şi d-ta, părinte, că ce am de spus nu-i taină și nici ruşine! 

Era trimis de comisarul guvernului, Mihail Bruckenthal, să tăgăduiască 
lui Horia amnistie întreagă dacă va linişti imediat poporul şi va porunci 
tuturor să se potolească și să se supună. Horia se uită cercetător în ochii 
domnului prieten, ca și când ar fi vrut să citească dacă e cinstit sau vrea să-l 


amăgească, şi văzu limpede că nu era nici-o înșelăciune din partea lui. 
Totuşi nu răspunse nimica. Chendi atunci urmă mai înfocat, ca să-l 
convingă: că Zarandul s-a potolit de tot, că toate părțile de la Ofenbaia 
încolo, când au aflat de patenta împărătească, au trimis deputaţi la Abrud că 
se supun, că au pătruns în munţi atâtea cătane încât nu mai poate fi vorba de 
o împotrivire lungă și că de altfel armata are porunci să înăbușe chiar în 
sânge, dar foarte repede, orice urmă de răscoală, că deci sfârşitul nu mai 
este îndoielnic pentru nimeni şi nu e vorba decât de-a împiedica vărsări de 
sânge fără niciun folos. 

— Iureșul de foc ce l-aţi făcut nu va rămâne fără urmare — mai zise 
Chendi. A ajuns la urechile împăratului, a ţării și a lumii întregi durerea grea 
din care au țâşnit săptămânile de sânge şi de flăcări. Îndreptarea trebuie să 
vie şi nu poate să întârzie. Jertfele n-au fost zadarnice. Dar trebuie să 
înţelegi și d-ta că întâi e nevoie să se facă pace și linişte și că numai după 
aceea împăratul și guvernul vor putea ușura viaţa românilor. Azi ai prilejul 
să faci o faptă bună poruncind să înceteze focul peste tot. Cuvântul d-tale va 
fi mai ascultat decât tunurile, asta o ştie şi cârmuirea. De aceea în schimb îţi 
propune iertare și uitare. Mâine poate să fie prea târziu. 

Se făcu o tăcere înăbușită. Chendi se uita aproape poruncitor la Horia 
parcă ar fi vrut şi prin privire să-l silească să asculte. Popa Gheorghiţă. Pe 
laviţă, ghemuit, nici nu sufla. Horia cu ochii de oțel înfipţi în faţa lui 
Chendi, tăcu un răstimp și apoi zise foarte simplu: 

— Nu pot, domnule! 

Chendi avu o mișcare de protestare pe care însă o stăpâni îndată, uluit 
de liniştea şi seninătatea ţăranului. 

— Nu-mi trebuie mila nimănui până ce nu vor ieși din temniţele din 
Galda și de la Zlatna oamenii închişi nevinovaţi de ani de zile şi până ce nu 
vom izbuti măcar ușurări de biruri pentru norodul nevoiaş! 

Adăogase aceasta mai mândru, mai sfătos, parcă, s-ar fi deşteptat într- 
însul deodată crăișorul care poruncește unei țări întregi. Dar cum Chendi 
stărui mereu, fu nevoit şi dânsul să-i dea explicaţii mai largi: că nu poate 
avea încredere în făgăduielile domnilor și ale cârmuirii, că pe el îl ştie om 
curat la suflet, dar cei ce l-au trimis nu l-au trimis cu gând bun, că de trei ori 
l-au înşelat până și ofiţerii cei mari... 

— Că pe mine m-or trage în ţeapă sau că m-or frânge cu roata îndată 
ce-oi fi în puterea lor, oricâte făgăduieli aş avea că n-are să mi se strâmbe 
niciun fir de păr, despre asta n-am nicio grije! zise dânsul cu un glas 


batjocoritor. Dar mai ştiu din păţanie că, în loc de uşurare ori îndreptare, 
toată iobăgimea românească are să fie mai oropsită și mai în afară de lege 
cum a fost. 

— Sfârşitul va fi acelaşi, ori că dai d-ta mână de ajutor şi te supui, ori 
că nu — răspunse Chendi. Numai că până să se sfârșească tot, vor mai pieri 
multe vieți românești chinuite! 

— Acuma fie cum o rândui Dumnezeu — murmură Horia. Noi facem 
ce putem! Și apoi ce-o mai fi, om vedea! 

Chendi nu vru să se dea bătut aşa ușor. Rămase în Albac, sperând că va 
obține mâine ce n-a obținut azi. 

A doua zi Horia se pomeni cu Crișan. Întreg Zarandul căzuse în mâinile 
cătanelor, mai ales prin cuvântul vlădicei. Noaptea trecută între Mihăileni și 
Blăjeni, cătanele au sfărâmat ultima ceată de crişeni, vreo mie de oameni. A 
căzut și căpitanul Mihai Bibarţ, cel mai viteaz şi mai înverșunat dintre toți. 
Popii trimiși de vlădică au ţinut pe români cu vorbe de pace şi cu predici 
până ce oastea împărătească i-a înconjurat din toate părțile ca pe urmă să-i 
poată tăia mai lesne. 

Ceva mai târziu, un om din Cărpiniş îi aduse o scrisoare de la Abrud, 
făcută în româneşte și iscălită cu numele românesc locotenent Petre Lupu, 
chemându-l la Câmpeni să tocmească pacea. Horia află chiar de la 
aducătorul ei că e ticluită şi trimisă de un ofiţer ungur care astfel ar vrea să-l 
amăgească spre a-l prinde şi a-l da pe mâinile domnilor. 

— Apoi poftim de vezi şi d-ta, domnule Alexandre, cum umblă domnii 
să facă pace și învoială cu noi! zise dânsul către Chendi arătându-i 
scrisoarea. 

Și-l rugă să-i facă un răspuns pe ungurește, frumos dar usturător, că 
încearcă astfel să amăgească pe niște bieți iobagi care nu cer decât dreptate. 

Seara veni vestea că oamenii din ţinutul Mogoş și Ponor, adică întreaga 
oaste de subt poruncile feciorului său, au trimis deputaţi la Sebeş, cum că se 
supun şi, întorcându-se pe la casele lor, vor depune armele. Apoi că vlădica 
a adunat în Abrud, în casa sigartăului Stan George, pe preoţi și câte şase 
oameni din comunele vecine şi le-a citit el însuși iertarea împărătească şi le- 
a poruncit să se lase de rebelie. Şi în sfârșit că şi ceata lui Cloșcuţ, strânsă 
peste tot de cătane multe, e silită să se îndrepte spre împrejurimile 
Câmpenilor şi acolo, adunându-se cu toţii, să cumpănească ce să mai facă. 

Toată noaptea, pe toți munţii, bucinătorii împrăștiau veşti rele: 

— Vin cătanele!... Vin cătanele!... 


Toată noaptea aceea Horia se zvârcoli ca peștele pe uscat, fript de 
gânduri. A rămas acuma numai cu moțţii lui în faţa cătanelor și a domnilor și 
a lumii întregi. Ce ar mai putea face ei împotriva atâtor vrăjmași? De unde a 
pornit și unde a ajuns? Când era ţara întreagă în picioare a putut cere 
dreptate pentru toți românii robiți domnilor și ungurilor. Azi nu se mai poate 
gândi decât la nevoile muntenilor: să fie sloboziţi cei din temnițe și să se 
ușureze birurile. Și nici măcar atâta nu vor să le dea. Numai făgăduieli 
deșarte, de care au avut mereu și prin care au ajuns să nu mai poată trăi... Și 
totuși în câteva zile trebuie să se aleagă sfârşitul. De şase săptămâni ţine 
răzmeriţa. Oamenii nu mai au casă, nici liniște, nici muncă. Frigul s-a lăsat 
mai aspru, și foamea. Până când să mai umble pe drumuri degeaba? Poate 
că mişcarea a început într-o vreme nepotrivită, asupra iernii. Pornită 
primăvara, ar fi putut ţine mai mult și ar fi avut mai mulți sorți de izbândă. 
Planul cel mare, de-a ridica pe toţi românii, atunci s-ar fi putut împlini chiar 
împotriva întregei oștiri împărăteşti. Acuma e prea târziu. Trebuie stinsă 
răscoala, ca să se odihnească oamenii. lar el cu Cloşca și cu alţi tovarăși vor 
trebui să se facă nevăzuţi până la primăvară, când, cu ajutorul lui 
Dumnezeu, se va putea începe o mișcare mai mare, să scape de robie pe toți 
românii... 

Era duminecă, 12 decembre. Se duse întâi la biserică, să asculte slujba 
dumnezeiască, să se închine și să se întărească. După slujbă, în faţa 
bisericii, porunci oamenilor să plece, din fiecare casă câte unul, la Câmpeni, 
şi să fie acolo mâine seară, că vor fi din toate satele. 

Chemă pe Iacob Zafu şi-l puse să bucine adunarea la Câmpeni, să o afle 
toți bucinătorii şi să o treacă mai departe până unde se mai poate. Apoi se 
întoarse acasă la popa Gheorghiţă. Chendi voia să plece şi aștepta răspunsul 
din urmă. Îi mulţumi că s-a ostenit până aci şi că a zăbovit atâtea zile în 
sărăcia asta jalnică. 

— Știu cât eşti d-ta de drept și de cinstit — adăogă dânsul. Ştiu că vrei 
numai bine și dreptate. Dar noi rămânem cum suntem și om face cum ne-o 
învăţa Dumnezeu. 

— Rău îmi pare, bade Ursule, că nu mă asculți pe mine! 

— Acuma nu mai pot asculta pe nimeni în lume. Eu oi rămânea cel din 
urmă, că doară eu am fost cel dintâi și în cărţile sfinte aşa scrie, să fie cel 
mai de pe urmă acela care a fost cel dintâi! 

Când văzu plecat pe Chendi se simţi şi Horia mai ușurat, li era inima 
plină de un simțământ straniu, ca şi când ar fi rămas singur pe o plută fără 


cârmă, la voia întâmplării și a valurilor. Era totuși mulţumit că a putut ţine 
piept ispitei și că poate sta cu sufletul curat în faţa lui Dumnezeu şi a sa 
însuşi. 

Luni seara sosi la Bogdănești, însoţit numai de Iacob Topa, și trase la 
Ispas Galdău, unde trăgea totdeauna. Ispas, căprar pus de Horia peste satul 
lui, îi spuse că s-au umit toate comunele spre Câmpeni, de s-au speriat şi 
cătanele. La Câmpeni a venit noaptea trecută ofițerul cel mare, care a 
amăgit pe oameni cu pacea. Împreună cu dânsul au venit peste șapte sute de 
cătane de tot felul, chiar și tunari. Văzând atâta puzderie de ţărani, cătanele, 
de frică, au început a trage cu tunurile în mulțime de au şi omorât câţiva. 

Horia trimise chiar atunci seara pe lacob să-l caute pe Cloșca și să-l 
cheme aici la sfat, iar lui Ispas îi porunci să adune din fiece sat câte-un 
bătrân ori pe căpitanii puși de el, ca mâine să se poată înţelege cu toții 
dimpreună. Despre Cloşca spuse îndată Ispas să nu-l caute pe acasă, prin 
Cărpiniş, că pe-acolo au umblat cătanele şi i-au scotocit şi prin lăzi, să afle 
cine ştie ce porunci, dar poate să fie prin Certegi. 

Marţi, pe la amiazi, se aflau adunaţi împrejurul crăișorului vreo 
şasezeci de oameni. Cloşca venise cel dintâi, amărât, zdrobit. Vedea că s-a 
isprăvit tot şi nu găsea nicio ieșire, și toată nădejdea îi era în Horia. De 
altfel aceeași nedumerire şi desperare se citea în ochii tuturor. Vasile 
Sgârciu, tânăr nerăbdător, întrebă de-a dreptul: 

— Acum ce mai facem, încotro ne întoarcem, crăișorule? 

Horia îşi aminti deodată pe același Vasile, când i-a zis întâia oară 
„crăişorule”, în casa lui Cloşcuţ. Cum îi luciseră atunci ochii şi câtă 
mândrie era atunci în glasul lui, iar acuma parc-ar fi numai spaimă. 

În sfârşit, când sosiră toți cei chemaţi, Horia le spuse verde că trebuie să 
se împrăștie cât mai degrabă pe-acasă, să liniştească pe oameni ca să-și 
vadă de treburi, căci rebelia s-a isprăvit și de-acuma numai el mai are de 
lucru, spre a dobândi ușurările din pricina cărora s-au sculat. 

— Domnii şi ungurii, cât am tot stat noi după amăgirile de pace, au 
umplut lumea de minciuni și au izbutit să întoarcă până şi pe înălțatul 
împărat împotriva noastră. Suntem și noi de vină că am ascultat glasurile 
mincinoase care ne făgăduiau dreptate și pace numai ca să ne înșele. Dar 
noi am pornit la drum cu voia și porunca împăratului și poruncile 
împărătești trebuie să le împlinim. Acuma înălțatul împărat, înşelat de 
minciuni domneşti, s-a întors de către noi şi a trimis cătanele împărătești să 
vadă dacă ne plecăm ori nu. Noi însă trebuie să ne plecăm în faţa înălțatului 


împărat că la dânsul e dreptatea şi puterea. Și dacă ungurii l-au amăgit, când 
i-om arăta adevărul, tot are să ne asculte şi să ne împlinească rugăciunile, 
precum a vrut mereu şi n-a putut din pricina domnilor care nu l-au ascultat. 
Eu, Horia, crăișorul vostru, dau dară poruncă mare să se întoarcă tot omul la 
casa sa şi cine nu se va pleca, cu moartea să fie pedepsit pentru că s-a 
împotrivit poruncii împărătești! 

Văzu deodată pe fețele tuturor o înseninare parc-ar fi scăpat de o 
apăsare grea. Numai Cloşca îl privea uluit și întrebător. Urmă răspunzând 
nedumeririi lui mute: 

— Porunca împărătească pe care v-au vestit-o popii și cătanele şi prin 
sate, şi prin târguri, făgăduieşte iertare celor care s-or întoarce şi se vor 
pleca. Nimeni să nu fie deci înfricoşat, căci nimănui nu i se va face niciun 
rău. Şi uite-aşa, oameni buni! Dumnezeu să vă ajute și să împliniţi porunca 
de împrăştiere. 

— D-apoi dumneata cum rămâi, că doar poate să te prindă domnii și să 
te spânzure? întrebă un bătrân din Vidra, aproape furios că Horia nu se 
gândeşte deloc la sine însuși. 

Horia avu o lucire de bucurie în ochi când răspunse: 

— Apoi eu am să cerc să ajung iară la înălțatul împărat ca să mai cerc a 
dobândi dreptate măcar de-aş şti că m-oi prăpădi! Cine vrea să mă 
însoțească până la Albac și în munţi, îi mulțumesc, dar silă n-oi face 
nimănui! 

— Eu nu mă despart de tine, măi frate Ursule, nici în mormânt! strigă 
Cloşca atât de brusc că toţi se spăimântară. 

Câteva zeci de glasuri răsunară: 

— Nici eu!... Nici eu!... 

După-amiazi mulțimea de pe dealurile dimprejurul Câmpenilor se topi 
încetul cu încetul. Spre seară vreo sută de oameni înconjurau pe Horia să-l 
însoţească până unde va îngădui dânsul. Înainte de-a porni, Ispas Galdău îi 
spuse ce-a auzit adineaori de la niște drumeţi venind de la Turda, că anume 
fecioru-său, lon Horia, a fost prins de cătane şi ar fi acuma închis la Zlatna. 

— Cum o rândui Dumnezeu şi cum o avea noroci murmură bătrânul 
Horia. 

Încălecară şi se urniră pe drumul greu de iarnă, tăcuţi. Aproape de 
Secătura îi ajunse din urmă lacob Topa, în galop, gâfâind: 

— Vin cătanele!... Au plecat de la Câmpeni încoace!... Cătanele!... 

Numai Cloșca se mai înfurie și răspunse cu o sudalmă. 


9 - IUDA 


Miercuri dimineaţa tot Albacul, nu numai bărbaţii, ci chiar femei şi 
copii, se strânse în faţa bisericii, la încrucișarea drumului dinspre Câmpeni 
cu cel către Arada, în preajma podeţului de peste pârâul Albacului. Noaptea 
fusese aspră, zăpada îngheţase, precum îngheţate de mult erau şi apele 
Arieșului și ale gârlei. Subt cizmele și opincile mulțimii ce tropăia mereu de 
ger, zăpada scrâșnea şi lucea în scânteieri colorate subt lumina razelor reci 
ce cădeau pieziş din cerul senin. 

De azi-noapte, de când sosise Horia de la Câmpeni, satul fierbea. Se 
vorbea că vin cătane multe cu tunuri să prefacă în cenușă Albacul, că Horia 
pleacă iarăși la împăratul să se plângă și împotriva cătanelor care s-au dat 
de partea domnilor... Se mai spunea apoi că pretutindeni cătanele pun pe 
oameni în lanţuri, fie vinovaţi, fie nevinovați, și-i trimit la Bălgrad să-i tragă 
de vii în ţeapă ca pe Ursu Uibaru. Bătrânii povăţuiau pe cine-i asculta să 
fugă în munţi când vor veni cătanele, ca să scape de primejdie. 

Acuma, fiindcă vremea trecea și crăişorul nu se arăta, începură alte 
vorbe: că Horia a şi plecat de azi-noapte spre Scărișoara, singur, să-și piardă 
urma, Că şi cei care l-au însoțit până aci s-au împrăștiat de n-au rămas decât 
vidrenii înadins ca să amăgească lumea şi să înșele pe cine ar cerca să se ţie 
după Horia, mai cu. Seamă că și gornicii sunt pe-aici, prin mulțime. 

Apoi deodată se făcu tăcere mare parcă ar fi căzut o poruncă din cer. Pe 
portita ogrăzii ieşi Horia cu Cloşca „îmbrăcaţi gros, cu cojoacele lungi, cu 
puşti în spate şi cu lănci în mână în loc de băț. Popa Gheorghiţă îi petrecu în 
capul gol până în mijlocul uliţii. Aici trebuiră să se oprească. Oamenii se 
îmbulzeau în jurul. Lor, să-i vadă, să le audă glasul de despărţire. 

— Na, oameni buni, rămâneţi, sănătoși! strigă Horia. Cu voce tare să-l 
audă cât mai mulți. 

— Dumnezeu să-ţi ajute! răspunseră domol mai multe glasuri. 

O femeie înăltuță, îmbrobodită până la gură, cu nişte ochi mari, negri și 
adânci, ţinând de mână un copil de vreo şase ani, se zvârcoli prin mulțime 
până ce ajunse în faţa lui, apoi, izbucnind în lacrimi, se plecă şi-i sărută 
mâna. 

— Tu eşti, Rafilă? zise Horia, mângâind-o pe cap. Na, taci şi nu plânge, 
că bun e Dumnezeu şi n-are săi ne lase! 


Era nevasta lui Dumitru Todea, cel închis de-atâta vreme în temnita de 
la Galda. Ştergându-și lacrimile cu colţul năfrămii, murmură amar: 

— Doamne, Doamne, rău ne-ai mai pedepsit, Doamne! 

— Taci mulcom, muiere, taci că dreptatea, trebuie să iasă! mai spuse 
Horia, întorcând însă capul ca și când ar fi vrut să-și ascundă o înduioșare. 

Preotul Gheorghiţă, care cercetase mulțimea din ochi, se apropie de 
dânsul și-i șopti să nu plece singur că-s toţi gornicii aici şi s-ar putea să fie 
ispitiţi a-l urmări. În loc de răspuns Horia îl sărută pe amândoi obrajii, 
zicând: 

— Hai să mergem, că-i târziu! 

Apoi tot astfel îmbrăţișă pe Petre Nicula din Vidra, şi pe Ionuț Dandea 
din Bucium, căruia îi curgeau lacrimile șiroaie deși încerca să zâmbească, și 
pe Da vid Avram, și pe Iacob Todea și pe Toma Gligdr și pe Pavel Bocu, toţi 
din Vidra, și pe Vasile Sgârciu cel tinerel, nepotul lui Cloșca din Seliștea 
Abrudului, şi pe Iacob Zafu, și pe David Onu Surdu din Mușca, şi pe 
Toader Berindei din Câmpeni, şi pe Toader Cătană din Bistra... 

Un băietan veni cu doi cai, îşi făcu loc prin mulţime. Încălecară îndată. 
Horia își mai roti privirea asupra norodului. În minte îi rămăsese vorba 
preotului despre gornici. Îi văzu pe toţi. Și pe Ion Mătieşu din Arada, cu 
care poate totuşi să se încuscrească dacă va scăpa feciorul din prinsoare, şi 
pe Ștefan Trifu, cel cu ochii răi înţepători şi mustaţa spână, şi pe cei doi 
feciori ai lui Andrei Neagu, şi pe Nuţu Mătieșu, și pe Gheorghe, fratele mai 
mic al lui Ion Mătieșu. Erau amestecați printre oameni şi se purtau ca și 
ceilalți. Răspunse acuma preotului, tare, să-l audă şi ei: 

— D-apoi gornicii nu-s fraţi cu noi şi de necazuri şi de bucurii?... Şi 
tocmai fraţii să cerce a ne vinde ca 

Iuda? 

Se întrerupse, căci George Nicula, nepotul său, îl apucase de mână, 
zicând: 

— Unchiaşule, eu vreau să te întovărăşesc oriunde te duci, chiar şi până 
la împăratul! 

Horia se înfioră auzindu-l, parcă l-ar fi zgâriat pe inimă. Și, după o 
clipă de șovăire, îi spuse blajin: 

— Lasă, George, că ne ducem noi şi singuri... Hai, Cloșcuţ! 

Porniră în pasul cailor, fără se uite înapoi, pe drumul mai puţin 
bătătorit, spre Arada. Când cotiră după coastă, Cloşca zise îngândurat: 


— Eu nici nu mi-am luat rămas bun de la nimeni, nici măcar de la 
nevastă-mea, săraca... Dar poate că-i spune nepotu-meu cum am plecat! 

Horia nu răspunse. Era bucuros că s-a isprăvit cu bine despărţirea şi că 
au ieşit toate cum le-a plănuit. Nici nu mai voia să se gândească înapoi, și 
ca să se ferească de amărăciune, și ca să-și păstreze toate puterile pentru 
viitor. Deocamdată trebuia să li se piardă urmele. De aceea n-a primit pe 
nimeni să-i însoțească mai departe și nici n-a spus nimănui, nici celor mai 
credincioși tovarăşi de cruce, unde vor merge şi ce au să facă. Chiar Cloșca 
nu știa nimica. 

— Ne abatem oleacă pe-acasă pe la mine, frate Cloşcuţ — zise dânsul 
de-abia când ajunseră la cărarea ce suia spre Crângul Feregetului. 

Acolo îi aştepta Iacob Topa și Cârstea Nicula. Pe ei doi îi alesese Horia 
să-i fie de pază şi de ajutor. Azi-noapte trimisese pe lacob la Cârstea, să-i 
dea de ştire să se pregătească. 

Nici nu avură a zăbovi deloc. Cei doi stăteau gata, în tindă, cu dăsagii 
plini de merinde pentru o săptămână. Cârstea își luase și pușca, să fie la caz 
de trebuinţă. 

— Na, înainte, feciori! strigă Horia fără măcar să intre în casă. 

Descălecară și dădură drumul cailor, să se întoarcă singuri acasă când îi 
va cuprinde foamea. Trecură prin tindă, încuind ușa pe dinăuntru şi ieșind 
prin dos. Coborâră spre drumul Aradei până la marginea pădurii, apoi pe 
albia unui pârâu, ca să se şteargă urmele pașilor, urcară pe coastă, în desișul 
de mesteceni. Ajunseră gâfâind greu în vârful dealului și urcară pe creastă 
mereu, până într-o poiană de unde se zărea în vale satul. Zăpada poienii era 
călcată. Se vedea că umblaseră oameni. Soarele trecuse de amiazi. Un 
copac prăvălit, chiar la marginea poienii, era curăţit de omăt, semn că se 
mai odihnise de curând cineva. Se așezară și ei, să poposească puţin şi să 
prânzească. Iacob Topa, înainte de-a porni mai departe, zise liniştit: 

— Dumneavoastră să vă lăsaţi numai în grija mea, că eu vă duc într-un 
loc unde nici păsările cerului nu vă pot descoperi. E cam departe, tocmai pe 
Ciusdia din codrul Scorogetului, dar știu că acolo aveţi să fiți ca acasă. Am 
stat astă-vară cu oile acolo și mi-am făcut o colibă boierească și ascunsă de 
treci pe lângă ea și nici nu bagi de seamă... 

Horia şi Cârstea cunoşteau locurile şi se sculară aproape deodată, 
Cârstea spunând cu îngrijorare: 

— Apoi să nu mai zăbovim, că ziua-i mică şi calea lungă! 


Era om cam de vârsta lui Horia, văr cu dânsul, puţin sperios, dar foarte 
tăcut şi credincios. 

— N-ai grije, bade Cârstea, că doară n-om merge noi azi până acolo, că 
ne-ar apuca noaptea prin păduri şi poate să dea dihăniile peste noi. Până se 
înserează bine, tocmai sosim la stâna certegenilor, că nu-i așa departe, şi om 
rămânea să ne hodinim și să ne încălzim, iar mâine de dimineaţă om porni 
mai departe! 

Începu să fulguiască uşor. Se bucurară că li se acoperă paşii. Merseră 
voiniceşte până la stâna certegenilor, maseră acolo și a doua zi, aproape pe 
înserat, ajunseră la Ciusdia tocmai când se porni o ninsoare mai mânioasă, 
cu vânt vijelios care le scutura în spinare toată zăpada înghețată pe crengile 
copacilor. 

— Na, unde ţi-e coliba, lacobe? întreabă Horia, obosit, văzând că se 
afundă tot mai tare prin nişte râpe pe ale cărora margini se clătinau molifții 
bătrâni cu rădăcinile întinse în gol ca niște gheare de balauri. 

— Uite-o colo! zise Iacob râzând și arătând la câţiva paşi. Degeaba vi-o 
arăt, că n-o poţi vedea... Veniţi după mine! 

Între rădăcinile unui brad uriaş, învăluite cu crengi pe care se aşternuse 
muşchi bogat, era într-adevăr o vizuină mare cât o tindă de om cu stare. 
Feciorul dădu la o parte o cracă uscată, aşezată odinioară de dânsul ca să 
astupe intrarea, și strigă vesel și mândru: 

— Ia, mai poftiți şi pe la noi, oameni buni! Se strecură însă el înainte și, 
până să se caţere și ceilalți după dânsul, adună în mijloc nişte frunze uscate 
rămase de astă-vară, le acoperi cu găteje subţiri, scăpără din amnar și 
aprinse repede un foc peste care mai aruncă și vreo două cioate ce-i căzură 
la îndemână. leşi apoi să adune uscături prin apropiere, să poată face o 
flăcăraie bună, să-şi dezmorţească cu toţii oasele degerate. 

În curând se înnoptă. Apucară să strângă un morman de lemne, să le 
ajungă. Vâlvătaia focului umplea coliba, răspândind o căldură plăcută. 
Îmbucară câte ceva şi se întinseră pe jos şi adormiră, având grije însă 
fiecare, când se trezea, să mai arunce câte-o buturugă pe foc „să nu se 
treacă. 

— Numai cu apa e mai greu — adăogă a doua zi lacob — că trebuie s-o 
aducem tocmai de la stâna noastră, că acolo-i un izvor bun. Nu-i departe, 
dar e tare rău drumul! 

A treia zi tot Iacob spuse că Cârstea Nicula ar fi bine să plece înapoi în 
sat, să mai vadă ce-i pe-acolo şi să mai aducă merinde, să nu rămână. Aici 


fără de-ale gurii, că iarna e. Greu să găseşti ceva pe-aici. Apoi, când se va 
întoarce Cârstea, va pleca dânsul. Și aşa cu rândul și cu săptămâna vor 
putea ieși din iarnă cu bine. 

Horia adăogă doar că ar trebui cu toţii și pe rând să stea şi de strajă, să 
nu se întâmple totuşi să dea peste dânșii cineva fără veste și să-i ia ca din 
oală. Cătanele au să înceapă să-i caute și prin munţi, când vor vedea că nu-i 
pot găsi. Adevărat că din partea lor mare grije n-ar fi că, dacă nu cunosc 
locurile, n-au să afle niciodată nici măcar urme de fiare, necum de dânşii. 
Dar în cele din urmă s-ar putea să poruncească oamenilor să-i caute, care 
umblă prin munţi ca prin grădinile lor, sau chiar gornicii care cunosc și mai 
bine toate ascunzișurile, și atunci s-ar ivi primejdia. 

Pe când Cârstea Nicula pornea spre Albac, firește pe altă cale, Horia 
însuși ieşi la pândă, coborî până la stână, cercetă împrejurimile cu de- 
amănuntul, mai adună și vreascuri pentru foc... Apoi urmă Cloşca, apoi 
Iacob. 

Seara povesteau până târziu despre toate întâmplările, făceau planuri și 
legau nădejdi. Se hotărî şi Horia să aştepte aici până se va potoli toată 
frământarea din ţară, până se vor retrage iarăși cătanele, iar pe urmă sau va 
încerca să ajungă la împăratul, sau va pomi din nou lupta, așa cum ar fi 
trebuit să pornească dintâi, asupra verii şi în toată ţara deodată. 

Cloşca însă era mereu posomorit şi nu se mângâia că nu și-a putut lua 
rămas bun de la Mărina lui. Avea presimţirea că nu va mai vedea-o 
niciodată. Lăcrima. Apoi deodată o suduia cumplit pentru că n-a căutat ea 
să-l întâlnească, fiindcă ea ar fi putut mai lesne, dar se pare că ea nu l-a 
iubit cu adevărat, de aceea se jura că, de-ar fi să moară, n-are să-i lase 
măcar un zlot găurit... 

Cârstea Nicula se întoarse peste şase zile cu o mulțime de veşti. La 
Albac au venit, îndată după ce a plecat Horia, sumedenie de cătane şi au 
umblat din casă în casă şi au răscolit peste tot după crăişorul. Baremi casa 
lui numai că n-au dărâmat-o. Au fost și la Arada și prin toate cătunurile, dar 
n-au stat și s-au întors la Câmpeni. Se trimit totuși mereu patrule prin munţi 
să caute pe Horia şi pe tovarășii lui. Se crede c-ar fi vreo sută de oameni 
împreună cu dânsul. Lumea zice că pădurarul Melzer din Abrud, cel care a 
împușcat acum trei ani pe feciorul cel mare al lui 'Ţiloș, s-ar fi legătuit că el 
are să prindă pe Horia măcar de-ar fi ascuns în fundul pământului și că ar fi 
chemat la Arada pe toţi gormnicii, să le tăgăduiască marea cu sarea dacă i-or 
da ajutor. Muierea lui Dumitru Todea i-a spus că George Nicula s-ar fi 


îmbiat și dânsul să dea ajutor pădurarului, nu ştiu dacă e adevărat, că prea ar 
fi ticălos. De altfel se zvoneşte că împăratul a pus trei sute de galbeni pe 
capul lui Horia, ca să ispitească și pe români să-l prindă. Ce-o fi adevărat, 
nu poate ști, dar e sigur că în Arada sunt vreo treizeci de cătane care tot dau 
târcoale Scorogetului. Din partea lor însă pot dormi fără grije. 

Știrile acestea spulberară deodată speranţele celor doi căpitani. 'Trebui 
Iacob să sară că nu trebuiesc ascultate toate minciunile băbești. 

— Lasă, crăișorule, că vă aduc eu veştile cele adevărate! zise feciorul 
când să plece în sat Nu-i nici diavolul aşa de negru cum spun oamenii! 
Numai să luaţi seama pe-aici până mă întorc eu! 

Era vineri, în ajunul Crăciunului nemţesc. Gerul se mai înmuiase. 
Știrile lui Cârstea, învechite, nu mai păreau atât de mohorâte. 

— Apoi cum să nu caute — zise Horia într-un timp — că ştiu ei, 
domnii, ce-i paşte, dacă nu ne omoară pe noi! Dar lasă că nici noi nu 
suntem de mămăligă și nu le-am face pofta cu una cu două! 

Duminecă toată noaptea ninse, încât luni dimineaţa Cârstea, dând să 
pornească de strajă şi să aducă apă, de-abia putu să iasă din colibă, căci 
zăpada aproape, astupase ieșirea... Cum rămaseră singuri, Cloșca, parcă de 
mult l-ar fi strâns de gât, întrebă lacom: 

— Măi frate Horia, frate de cruce, spune-mi rogu-te, că nu mai pot 
răbda, de ce n-ai vrut tu să arăţi cătanelor poruncile care ţi le-a dat 
împăratul ca să ne facă și pe noi cătane şi să stingem pe unguri? Că de-ar fi 
văzut cătanele scrisul împăratului, cum ar mai fi cutezat să se mai bată cu 
noi şi să ne oropsească dimpreună cu domnii?... Uite, asta nu pricep, frate 
Ursule, și mult mă roade gândul că... 

— D-apoi crezi tu că pe mine nu mă roade? îl opri scurt Horia ca şi 
când ar fi așteptat de mult întrebarea. Of, Doamne, muncitu-m-a și pe mine 
de-ajuns și m-a chinuit, dar trebuie să tac şi să mă perpelesc aşa, măcar de- 
ar fi să mă sfâşie în bucăţi cu cleştele înroşite! 

Îşi trase în poală traista de piele, bătută cu ţinte galbene, ce o purta şi 
acum mereu în spinare, şi scoase mânios un teanc de hârtii, urmând: 

— De câte ori m-am ispitit să le arăt, cum ţi le-am arătat și ție, măcar 
ofițerului cela care venise atunci la Câmpeni. I le-am arătat pe toate 
celelalte, ştii bine, dar pe astea n-am putut, frate Cloșcuţ!... N-am putut, că 
şi de le-aș fi arătat, n-ar fi crezut nimeni!... împăratul mi le-a dat în taină și 
în taină trebuie să le țin până la moarte! Că dacă isprăveam cu bine ce-am 
început, apoi nu mai era trebuinţă să le arătăm nimănui, iar când s-au întors 


rău lucrurile, chiar împăratul ar fi spus că-s numai amăgiri de-ale mele! Uite 
aşa, frate Cloşcuţ, uite așa! 

Cloșca, neputincios, scrâşni între dinţi o sudalmă. 

— Acuma însă zadarnic ne perpelim, fratele meu de cruce! adăogă după 
un răstimp Horia mai amar. Acuma numai împăratul poate să ne mântuiască 
după ce s-o mai potoli fierberea. De aceea oi cerca să ajung iar în fața lui și 
să-i dau înapoi poruncile şi să-i cer altele mai bune! 

În clipa aceasta se auzi zgomot de pași la intrarea colibei. Cum Horia se 
întrerupse şi vâri repede în sân hârtiile, Cloşca murmură nepăsător: 

— Trebuie să fie Cârstea cu apa! 

Dar nici n-apucară să isprăvească, și auziră un glas străin mormăind: 

— Bună hodina, oameni buni! 

În vreme ce Horia întoarse capul să vadă cine e, Cloşca se uită după 
arme. Amândouă pușştile erau răzimate dincolo de pălălaia de foc din 
mijlocul colibei, împreună cu lăncile, alături de dăsagii cu merinde, în 
deschizătura intrării însă se ivi Nuţu Mătieșu, la spatele căruia sclipeau 
ochii înţepători ai lui Ştefan Trifu. Pășşiră înlăuntru amândoi cu puști pe 
umăr, iar după dânșii veniră și feciorii lui Andrei Neagu, de asemenea 
înarmați. 

— Umblaţi după vânat, măi oameni? întrebă Horia, liniştit, fără a se fi 
mișcat din loc. 

— Apoi musai să umblăm, că trebuie vânat pentru cătane și nu găsim 
nimic măcar că am şi îngheţat de când tot umblăm! răspunse Ștefan Trifu, 
frecându-și mâinile. 

— Aşezaţi-vă şi voi să vă mai încălziţi, că foc avem, slavă Domnului, 
numai altele de-am avea! zise Horia uitându-se pe rând la toți patru până ce 
se așezară împrer jurul focului, Ștefan Trifu lângă dânsul cu un fecior al lui 
Neagu, iar Nuţu Mătieşu lângă Cloşca, cu cellalt fecior. 

Câteva clipe tuspatru își frecară mâinile întinse spre flăcări, tăcuțţi, 
uitându-se numai la foc. Cloşca, după ce îi cercetă din ochi și i se păru că n- 
au venit cu răutate, întrebă deodată ce mai vești sunt prin sate și cum o mai 
duc bieţii oameni acuma că s-a isprăvit rebelia și au venit înapoi ungurii și 
pe deasupra puzderia de cătane. 

— Vai de capul nostru — răspunse Nuţu, tot cu faţa spre foc, dar cu 
coada ochiului la Horia — că numai bieţii oameni ştiu cât rabdă! Și cum să 
nu se jeluiască dacă-i atâta amar de cătane în toate satele, că oamenii mai 
mult prin păduri stau, fugiţi şi îngroziţi de dânşii! 


— Lasă, Dumnezeul lor de cătane, că le facem noi şi lor de petrecanie 
curând de tot şi-i băgăm în...! sudui deodată Cloșca, cuprins de mânie parcă 
s-ar fi aflat chiar în faţa dușmanilor. 

lar se auzi afară zgomot de paşi, dar nu mai avură timp să întrebe, căci 
Ștefan Trifu se şi sculase în picioare, zicând hotărât: 

— Na, măi oameni, voi trebuie să veniţi cu noi la Zlatna, că aşa-i 
porunca! 

Cloşca avu un început de mișcare să sară în picioare pe care însă i-o 
curmă glasul lui Horia, foarte liniştit: 

— Apoi noi am vrut să ne ducem la înălțatul împărat, dar dacă-i 
porunca aşa, ne-om duce și la Zlatna, ce să facem! 

Vorbind, vârî mina dreaptă în sân să scoată hârtiile ce le ascunsese. 
Gornicii se speriară ca şi când s-ar fi aşteptat să scoată pistoale. 

— Da ce mai staţi, măi feciori? răcni Ştefan Trifu, punând mâna pe 
beregata lui Cloșca şi răsturnându-l pe spate. 

Horia izbuti să scoată teancul de hârţoage din sân și-l azvârli în foc 
tocmai când Nuţu Mătieşu îl apucă de piept, silindu-se să-l trântească la 
pământ. Urmă o vânzoleală de gâfâieli, de înjurături printre dinţi, de 
porunci scurte, inconștiente ce-şi aruncau unii altora... De-afară atunci 
intrară spăimântaţi și neștiind ce se petrece, Ion Mătieşu cu Gheorghe, 
fratele lui Nuţu, şi cu George Nicula, nepotul lui Horia. 

— Unde-i funia, măi Onule? strigă Trifu. Hai, puneţi mâna și voi, să-i 
legăm degrabă! 

Peste câteva minute Cloşca era legat cu coatele la spate şi, de aceeași 
funie, mâna dreaptă a lui Horia. 

— Sus, sus şi afară, că nu-i vreme de stat! strigă iarăşi Ștefan Trifu, cu 
glas de căprar biruitor. 

Se ridicară toți în picioare. Nuţu Mătieșu și feciorul cel mic al lui 
Andrei ţineau capetele funiei cu care erau legaţi cei doi prinși. 

— Nu era nevoie să vă mai trudiţi degeaba — zise acuma Horia, 
îndreptându-şi cojocul cu mâna slobodă, liniștit ca și când nu s-ar fi 
întâmplat nimic — că doară v-am spus că mergem cu voi unde vreţi!... Dar 
frumos nu e ce faceți, măcar că sunteţi gornici și aveţi porunci! Să vă ajute 
Dumnezeu după sufletul vostru!... că alta n-am ce zice! 

— Na, destulă vorbă! făcu Nuţu, căutând să-și ascundă sfiala subt un 
glas aspru. 


Cloşca numai atunci văzu pe George Nicula, cu nişte ochi holbaţi cine 
ştie de ce. Intr-o pornire nestăpânită de scârbă îl scuipă drept în faţă, 
mormăind cu dispreţ: 

— Iudă! 

Ștefan Trifu ridică braţul să-l lovească și să apere astfel pe George. Cu 
braţul în sus rămase o clipă, apoi, parcă s-ar fi răzgândit, răcni mânios: 

— Hai, afară, afară, nu mai staţi ca proştii să dea peste noi tovarășii 
tâlharilor! 

Pe când ceilalți ieşeau din colibă, el își aduse aminte că Horia a zvârlit 
în foc nişte hârtii adineaori şi se uită după ele. Nu mai văzu nicio urmă. Dar 
văzu armele și dăsagii și opri pe Gheorghe Mătieșu să le ia, iar el are să 
ducă dăsagii. 

Coborâră cu toții spre stână. Pe zăpada proaspătă, ninsă abia azi-noapte, 
se vedeau foarte bine toate urmele pașilor. O colibă de bârne adăposti la 
stână pe gormici şi pe cei doi prinşi. Până să bea apă cu toţii şi să răsufle, 
Ștefan Trifu se sfătui cu Nuţu Mătieşu să trimită pe George Nicula în sat, la 
Arada, să cheme cătanele, să le dea în primire lor pe Horia şi să scape de 
grije. Le era frică să nu întâlnească vreo ceată de ţărani de-ai crăișorului și 
nu numai să le smulgă din mână prizonierii, dar chiar să-i omoare pe cei 
care au cutezat să-i prindă. 

— Dar pe Cârstea Nicula unde l-ați lăsat măi 

Gheorghe? întrebă deodată Trifu, speriat, aducându-și aminte de 
paznicul peste care dăduseră chiar aici, la stână, și pe care-l chinuiseră până 
ce le-a arătat locul unde stau ascunși căpitanii. 

— Apoi o fi fugit! răspunse nepăsător Gheorghe Mătieșu. Că noi l-am 
păzit de-ajuns, dar dacă am văzut că nu mai ieşiţi din colibă, ne-am temut să 
nu vă fi omorât acolo şi l-am lăsat pe Cârstea şi ne-am dus să vedem ce-i! 

Trifu se spăimântă de tot. Era sigur că Cârstea a alergat să cheme într- 
ajutor mai mulți oameni și să scape pe Horia. Chemă deoparte pe George 
Nicula și-i porunci să se ducă repede după cătane. Nuţu socoti însă că tot 
mai bine ar fi să nu aştepte aici prea mult, ci să coboare în vale până la casa 
lui din hotarul Aradei, că-i mai aproape de sat şi nici nu vor fi în primejdie, 
căci nimeni n-are să ştie că sunt acolo. 

Chiar aşa făcură şi, fără a mai pierde vreme, pormiră în jos și după- 
amiazi sosiră la casa lui Nuţu Mătieşu. Aţâţară focul şi se odihniră. Numai 
George Nicula a trebuit să coboare mai departe, să dea de știre cătanelor. 


După ce se mai dezmorţiră, Ștefan Trifu luă traista lui Horia şi o cercetă 
şi găsi într-însa șapte hârtii cu porunci împărăteşti, condei, creion, ceară 
roşie şi pecetea lui. Apoi căută pe Cloşca şi află la dânsul șase zloți, în 
sfârşit scormoni prin desagi, scoase pe masă toată merindea şi se ospătară 
dintr-însa toți dimpreună, zicându-le liniştit şi cu glas de glumă: 

— Putem să mâncăm aci laolaltă că pe urmă de voi are grije stăpânirea! 

Aproape de sfințitul soarelui sosi un ofiţer foarte tânăr cu cincisprezece 
soldaţi, luară la mijloc pe cei prinşi și coborâră în Arada și traseră la 
primărie, unde mai erau pe-atâtea cătane cu încă un ofiţer. Aici fierarul îi 
aştepta cu lanţuri grele pregătite pentru amândoi. Ofițerii supravegheară 
cum îi încătuşează la mâini şi la picioare, apoi, împreună cu doi ostaşi de 
pază, îi încu- iară chiar în cancelarie lăsând și în tindă patru oameni de 
strajă care să se schimbe din două în două ceasuri. 

Cei doi ofiţeri ar fi dorit să plece cât mai grabnic cu prizonierii, 
nesimţindu-se tocmai. În siguranță cu numai treizeci de soldaţi într-un sat 
unde, până ieri tot, norodul a fost cu trup şi suflet, de, partea lui Horia. Dar 
nici plecarea imediată nu era fără primejdii, căci trebuiau să treacă cu 
convoiul tot prin sate de rebeli în care nu știau dacă este armată destulă, 
riscând să fie năpădiţi de ţărani și să le scape din mâini căpeteniile 
răscoalei, prinşi cu atâta trudă. Pentru orice eventualitate trimiseră un raport 
scurt comandamentului din Abrud, cerând porunci. 

Astfel rămaseră și marţi în Arada, luând toate măsurile de siguranţă. 
Neprimind niciun ordin în cursul zilei, se hotărâră să plece totuşi cu 
prizonierii, pe răspunderea lor, miercuri dimineaţa, pe drumul de ţară, 
încadraţi de toți oamenii ce-i aveau. Seara târziu ajunseră la Câmpeni, fără 
nicio încurcătură. Se înfățișară imediat locotenent-colonelului Schultz care 
era tocmai la cină. Colonelul sări de la masă, îi îmbrăţișă încântat, porunci 
să-i aducă îndată prizonierii, să se convingă dacă sunt ei şi apoi să-i închidă 
sub pază foarte puternică, până a doua zi când va lua măsurile trebuincioase 
după împrejurări. 

Schultz ar fi vrut bucuros să-și facă un titlu de glorie din prinderea 
capilor răscoalei, mai cu seamă că el luase parte de la început la potolirea și 
combaterea mișcării. Își și pregăti un raport bogat despre peripeţiile 
arestării, socotind chiar să ia un interogatoriu preliminar abil prizonierilor 
pe care să-l anexeze ca un trofeu. Planul i se încurcă însă când, a doua zi, 
ofițerii îi spuseră că au raportat la Abrud despre prinderea lui Horia și mai 
cu seamă când, pe la amiazi, primi ordinul să trimită pe cei doi prizonieri, 


cu escortă putemică, astfel ca vineri după-amiazi să sosească la 
comandamentul grupului de represiune... 

De pe la amiazi pe piaţa Abrudului se îmbulzea o mulțime pestriță de 
curioși, aşteptând sosirea lui Horia, vestită poporului prin bătăi de tobe, ca o 
întâmplare vrednică de toată cinstea şi bucuria. Ferestrele ce dădeau spre 
piaţă se pregăteau să poată fi deschise repede când va apărea convoiul, să 
îngăduie şi fetelor mai simandicoase să se desfete văzând pe căpitanii 
iobagilor în lanţuri. 

O patrulă de grăniceri secui, cu armele pe umăr, cu căciulile pe ureche, 
se plimba agale, făcând înconjurul pieţii, schimbând vorbe de șagă cu 
orășencele tinere care se simțeau măgulite de atenţia uniformelor 
pompoase. 

În vreme ce femeile de rând ocărau pe valahi şi în genere pe toţi iobagii 
şi ţăranii sălbateci, bărbaţii discutau grav despre întâmplările răzmeriţei, își 
aminteau momente de teroare din zilele când orașul a fost jefuit de români 
şi mai cu seamă de obligaţia de-a se boteza în legea iobăgească. Cei mai 
severi criticau metoda inadmisibil de blajină a autorităţilor şi îndeosebi a 
militarilor de-a trata pe rebeli ca pe nişte oameni, când în realitate ei nu sunt 
decât barbarii cei mai fioroși, care nu merită protecţia legilor, ci numai 
teapa şi roata. Un proprietar de mine de aur, foarte roşcovan și foarte burtos, 
începu chiar să strige în gura mare că, de-ar exista justiție adevărată în țara 
asta, cei doi tâlhari ar trebui dați pe mâna poporului, îndată ce vor sosi, ca 
să-i sfâșie în bucăți. 

Era aproape trei după-amiazi. Cineva, venind pe ulicioara bisericii, 
aduse ştirea că convoiul a intrat în oraş. Nerăbdarea spori. Se făcu o 
îngrămădire la gura străzii principale și trebui să intervie patrula de 
grăniceri să redeschidă calea... Și în sfârșit apăru un ofiţer călare, 
comandantul escortei. Cei mai mărunți din mulțime se înălțară în vârful 
picioarelor sau se înghesuiră să pătrundă mai în faţă. Ferestrele se 
deschideau grăbite. Undeva se sparse un geam cu un zgomot strident silind 
multe capete să se întoarcă enervate. 

Convoiul înainta greoi. Horia și Cloşca erau înconjurați de soldaţi, încât 
de-abia se vedeau. În mijlocul pieţii însă răsună o comandă scurtă și trupa 
se opri, parcă înadins spre a mulţumi curiozitatea poporului. Zidul de cătane 
dimprejurul prizonierilor se lărgi. Apăru înaintea mulțimii Horia, cu 
spinarea adusă, cu fața brăzdată de trudă, cu lanţuri de car în mâini și la 
picioare, iar în dosul lui, Cloşca îmbătrânit şi zdrobit... Câteva femei 


pormiră a huidui pe ungureşte. Atunci însă un bătrân înalt, cu plete lungi 
ninse, strigă româneşte către cei dimprejur: 

— Iacă, au pus ghearele acuma şi pe bietul Horia şi pot să-l mănânce 
fript, nu i-ar mai ierta Dumnezeu din ceruri! 

O unguroaică grasă și roşie, suflecată ca o bucătăreasă harnică, se 
cătrăni urât şi se răsti la bătrân: 

— Ba să-l mâncaţi voi pe Horia, că voi l-aţi poreclit crăişor și v-aţi fălit 
cu dânsul! 

Un grup de unguri dimprejur aprobă cu zel apostrofa femeiei. Bătrânul 
însă răspunse amenințător: 

— Luaţi seama, măi ungurilor, că nu se ştie cum se învârtește roata 
norocului și poate să plătiți amar ce faceţi acuma! 

Patrula de grăniceri era tocmai alături. Strajameşterul auzi amenințarea 
şi puse mâna îndată pe bătrânul revoltat, întrebând: 

— Cum te cheamă? 

— Ion Popa Crisănuţă din Bistra! 

— Na, să vii cu noi să te spovedeşti! adăogă strajameșterul, făcând un 
semn patrulei care-l înconjură îndată și-l scoase din mulțime. 

Întâmplarea cu bătrânul însă trecu nebăgată în seamă. Lumea era cu 
ochii şi cu gândul la cei doi prizonieri. Cloșca, pusese capul în piept, obosit 
de toate Horia, dimpotrivă, privea cu ochii rătăciți peste mulțimea din ce în 
ce mai zgomotoasă. Apoi deodată ochii lui se aprinseră de o lucire stranie şi 
rămaseră pironiţi asupra unei ferestre din care se uitau la dânsul două capete 
de femei. Erau vreo douăzeci de paşi până la fereastră și totuşi vedea bine 
ochii mari și umezi în care simțea căldura domniţei de odinioară și care, 
chiar acuma, îi mângâiau inima și-l făceau să uite și suferințele, și 
umilinţele trecute și viitoare. 

— Mamă, se uită la tine Horia! zise deodată glasul de argint al fetei. Tu 
nu vezi?... El e cel care ne-a salvat deunăzi, în Bistra, din mâinile iobagilor, 
nu-i așa? 

— Da, el e... — murmură femeia foarte moale, fără să întoarcă ochii; și 
adăogă după o mică pauză, mai domol, mai înduioșată, ca pentru sine: 
Crăișorul! 


10 - ROATA 


Șaptezeci de grăniceri secui porniră în zorii zilei de Anul nou 1785 din 
piaţa pătrată şi pustie a Abrudului, să escorteze pe Horia și Cloşca până la 
Bălgrad. Ningea cu fulgi leneși, moi, tăcuţi. Cișmele soldaţilor se scufundau 
în zăpada proaspătă, fără zgomot, parc-ar fi umblat în puf. Numai lanţurile 
celor doi prizonieri scânceau înăbușit târându-se. 

Ninsoarea nopţii ştersese liniile șeselei. Ofiţerul călare, în capul 
convoiului, se temea să nu se rătăcească şi la fiecare cotitură oprea să se 
orienteze, lăsând pe oameni să mai răsufle. Drumul însă era greu, cu 
urcușuri repezi. Se făcu amiazi până să ajungă în vârful muntelui şi fără să 
fi întâlnit măcar un suflet de om. Grănicerii asudau și înjurau. Un căprar 
mustăcios îşi blestemă soarta care l-a pedepsit să n-aibă odihnă nici măcar 
în ziua de Anul nou din pricina unor tâlhari pe care mai bine i-ar fi 
spânzurat unde i-au prins, în loc să-i poarte cu alai ca pe nişte grofi. Câţiva 
soldaţi începură să suduie pe cei doi prizonieri, în vreme ce alţii îi 
compătimeau. 

Tocmai seara, pe întunerec, sosiră în Zlatna, rupți de oboseală. 
Comandantul gamizoanei încercă să afle de la prizonieri vreo taină 
deosebită spre a-și câștiga meritele în fața comisiei speciale de judecată ce 
aştepta la Bălgrad. 

— Sunt niște sceleraţi fără pereche! declară ofițerul când își dădu 
seama că se trudește în zadar. 

A doua zi convoiul plecă înainte. Soldaţii, odihniţi, erau mai veseli. 
Căprarul mustăcios avusese chiar răgaz să facă o coroană de nuiele, în 
formă de roată, pe care, în momentul plecării, o puse în capul lui Horia, 
strigând: 

— Uite craiul valahilor! 

Grănicerii făcură mare haz de gluma căprarului. Până și ofiţerul râse pe 
sub mustăţi, încântat de istețimea oamenilor săi. 

Astfel drumul de la Zlatna la Bălgrad, deși mai lung, îl făcură în mai 
puţină vreme. Fiind duminecă, prin satele românești iobagii se uitau lung 
după cătanele multe care însoțeau doi bieţi români cu lanţuri la mâini și la 
picioare. Căprarul glumeţ însă avea grijă să le explice în batjocură: 

— Horia!... Craiul vostru!... Uite, Horia! 

Înainte de-a intra în Bălgrad ofiţerul porunci căprarului să arunce 
coroana din capul prizonierului. Chibzuise în sine îndelung asupra acestei 
probleme și, pentru orice eventualitate, hotărî că-i mai bine să se păstreze 
seriozitatea cuvenită, chiar dacă e vorba numai de un tâlhar valah. 


Convoiul trecu pe strada principală a oraşului până în piaţa mare unde o 
mulțime mânioasă şi gălăgioasă aştepta pe capii ţăranilor. Erau, în afară de 
gloata obişnuită care cască gura, mai cu seamă mărunți nobili rurali, fugiţi 
aci de groaza iobagilor răsculați. Umpluseră Bălgradul și Aiudul cu vaietele 
şi plângerile lor în speranţa unor despăgubiri care să-i salveze din mizeria în 
care, cei mai mulți, se aflaseră înainte de rebelie. Înjurau cumplit, răcneau şi 
se repezeau asupra convoiului parc-ar fi vrut să sfâşie pe prizonieri 
împreună cu escorta lor. Mulțimea îi întovărăși până subt poarta cetăţii unde 
o gardă militară putemică puse capăt pornirilor răzbunătoare risipind pe 
gălăgioşi. 

Comandantul convoiului decălecă ţanţoș în fața pavilionului galben în 
care se afla generalul. Strânse mâinile câtorva ofiţeri, încântat parc-ar fi 
răspuns la felicitări, şi pe urmă intră să-și facă raportul. 

În mijlocul grănicerilor cei doi prizonieri stăteau zdrobiţi de osteneală, 
nemișcaţi, privind cu ochii goi care parcă nu vedeau nimica. 

După un răstimp, comandantul escortei reapăru însoţit de un ofițer mai 
bătrân. Prizonierii avură o tresărire ca şi când ar fi fost mulţumiţi că a venit 
sfârşitul. Dar cei doi ofițeri se opriră pe scara pavilionului, vorbind, arătând 
deseori spre ei şi parcă mai așteptând ceva. În cele din urmă sosi un grup de 
soldaţi să primească pe Horia şi Cloșca. Ofiţerul cel bătrân dădu mâna cu 
cel de la grăniceri, făcu un semn soldaţilor care înconjuraseră pe prizonieri 
şi porni cu ei spre poarta pe subt care tocmai intrase convoiul în cetate. 
Patru oameni încadrară pe Cloşca și urcară pe parapet până deasupra porții, 
la celula în care avea să fie instalat împreună cu doi soldaţi de pază 
înlăuntru și alți doi afară. 

— Na, Horia, să isprăvim şi cu tine! zise ofițerul întorcându-se singur 
la soldaţii ce rămăseseră subt poartă cu crăişorul. 

Rostise cuvintele acestea atât de blajin că Horia ridică ochii şi mormăi: 

— Dumnezeu să vă dea sănătate... 

Porniră înapoi pe drumul măturat de zăpadă, traversând incinta cetăţii, 
coborând pe lângă catedrala catolică, până la poarta cea nouă dinspre 
miazănoapte. Lângă cămăruţa corpului de gardă pătrunseră într-un gang 
întunecos, al temniţelor. Cea dintâi uşă pe dreapta era deschisă, aşteptându- 
şi omul. Ofiţerul intră în celulă, se uită împrejur, la gratiile groase cât braţul, 
de la ferestruica dinspre șanțul de apărare. I se păru tot în ordine și zise 
scurt către Horia: 

— Na, aici... 


Doi soldaţi instruiți rămaseră cu prizonierul, uşa de stejar se închise. 
Afară ofițerul mai spuse ceva soldaţilor de pază. 

— Of, Doamne, mulțumescu-ţi că am ajuns și aici! murmură Horia 
suspinând. 

Se lăsă în colț, grămadă, parcă picioarele nu i-ar mai fi putut purta 
trupul. Gemu câteva minute în neștire. Cei doi paznici se uitau la el 
nedumeriți. Aveau porunci strașnice să nu vorbească nici între ei, nici cu 
prizonierul. Se plictisiră însă curând, mai ales din pricina gemetelor care nu 
mai conteneau. Erau sași. Întâi vorbiră între ei, în şoaptă, să nu-i audă cei 
de-afară și să-i pârască. Se simțeau mândri că păzesc pe Horia a cărui faimă 
umpluse Ardealul până în cele mai proaste cătune. Dar omul nu le făcuse 
impresia ce o aşteptaseră dânșii. Li se părea slăbuţ, neputincios, urât, 
murdar, pe când ei crezuseră că trebuie să fie o namilă fioroasă care să 
mănânce numai tocană de carne de ungur și în faţa căruia să îngheţe chiar şi 
cătanele. Ca să-și astâmpere nedumerirea, unul întrebă: 

— Trebuie să fii tare trudit?... Veniţi de departe? 

— Ba numai de la Zlatna — zise Horia încet, sfârșind cu un oftat. 

— Apoi nu-i aşa departe... 

— Nu, dar lanţurile aestea... -apoi de-o săptămână suntem tot pe 
drumuri și tot prin omăt și tot flămânzi... Dar aşa ne-a fost scris se vede! 

Din gura paznicilor află Horia că împăratul a trimis anume pe niște 
grofi şi generali nemți care să-l judece pe dânsul după dreptate şi că nu l-a 
lăsat pe mâna domnilor ca să-l sfâşie... 

Cuvintele acestea fură ca un balsam pentru sufletul lui Horia. Îşi 
ascunse bucuria, să nu observe soldaţii, dar inima lui iar se umplu de 
nădejdi. Cei doi paznici încercară să-l descoase și ei: dacă-i adevărat că a 
vorbit cu împăratul, că împăratul i-a poruncit să stârpească pe nobili, cum 
se spune? Horia dădu răspunsuri în doi peri. De o săptămână toată lumea 
caută să-i smulgă taine și lucruri; de-abia s-a putut feri, mulțumindu-se să 
declare că nu ştie nimic, că n-a văzut nimic... 

Un lăcătuș veni mai târziu să verifice cătușele prizonierului şi să le 
ajusteze eventual. Paznicii saşi fură înlocuiţi cu doi secui, tineri, 
morocănoși, tăcuţi. Horia se ghemui în colţul lui și se sili să adoarmă. 

Nu izbuti să închidă ochii toată noaptea, deși simţea crâncen oboseala 
în toate mădularele. Ajuns în sfârșit la o ţintă, gândurile lui, hărțuite fără 
odihnă vreme de o săptămână, căutau singure să se limpezească, să alunge 


toropeala, să privească în față întâmplările. Era obișnuit să chibzuiască şi să 
stea de vorbă cu sufletul său. 

Din clipa când gornicii l-au surprins în coliba de pe Scorogetul, n-a 
avut decât un singur simțământ: că aşa trebuia să se întâmple, că numai 
astfel se putea isprăvi... Se mira în sine cum n-a întrevăzut el de la început 
acest sfârşit, adică cum nu l-a știut lămurit, căci de presimţit l-a presimţit 
mereu. Și totuşi nu-i părea rău de ce s-a făcut. Își zicea că acuma a ajuns 
zvonul pretutindeni despre necazurile și dorurile românilor și vor trebui să 
se gândească cei mari să le lecuiască. 

La dânsul însă nu s-a gândit deloc și nici nu s-a întrebat ce-i poate 
aduce ziua de mâine. Nici măcar visul cu căpitanul iobagilor din poveste nu 
l-a mai avut. O săptămână încheiată n-a făcut decât să se închidă în sine. La 
fiecare popas a trebuit să sufere câte-un interogatoriu. Fiecare ofițeraș se 
credea îndeajuns de isteț să-i smulgă taine. La Abrud l-au ţinut mai toată 
noaptea cu întrebări şi ademeniri și cu ghionturi și cu sudălmi. Colonelul 
ținea morţiş să aibă şi meritul unui interogatoriu deplin lămuritor, după ce 
avea izbânda de-a fi reușit să-i prindă pe amândoi corifeii, în Zlatna l-au 
pus faţă în faţă cu feciorul său Ion, întemnițat acolo de câteva zile. Dar 
feciorul, ca şi dânsul, nu ştia nimica. 

Era sigur că aci, în Bălgrad, va trebui să îndure un nou șir de întrebări 
înainte de-a i se hotărî soarta. Vestea cu judecătorii trimiși anume de 
împăratul schimba deodată înfăţişarea lucrurilor. Dacă împăratul vrea să 
facă într-adevăr dreptate, atunci... 

Nu îndrăznea să meargă până la capăt cu speranţele, precum până azi n- 
a mers până la capăt cu gândurile negre. Îşi dădea seama că întâmplările 
acestea trebuie să aibă o încheiere, că ușa trebuie să se închidă peste ele, dar 
nu vroia să se gândească la încheiere și nici nu putea. 

În trei zile se obişnui cu temnita. Soldaţii se schimbau mereu și, fiindcă 
se nemereau și guralivi, afla întâmplările de-afară, nu numai din cetate, dar 
şi din oraş și din ţară. 

Se așteptase de a doua zi să înceapă procesul sau cel puţin cercetările cu 
dânsul. N-a început nimic. S-a mirat. O clipă a avut chiar fâlfâiri de noi 
nădejdi. De la paznici însă a auzit pricina: contele lankovits, comisarul 
împăratului însărcinat cu represiunea răscoalei și cu liniștirea spiritelor, e 
bolnav în pat, fără sorţi de a se face bine mai curând de opt zile... Peste opt 
zile, când să înceapă investigaţiile, se îmbolnăvi generalul Papilla, ajutorul 
contelui. Altă amânare. 


În sfârşit după trei săptămâni, într-o marţi seara, profosul temniţei, un 
strajameșter bine hrănit, anunţă pe Horia să ia seama să se curețe frumos că 
mâine are să meargă la judecată în fața înaltei comisiuni aulice. Parcă i-ar fi 
spus că mâine poate să plece acasă, atât de mult se învioră Horia și toată 
noaptea, ca un copil, se gândi cum să se prezinte mai bine înaintea judecății. 
Spre mulțumirea lui, strajameşterul îi trimise dimineaţa un soldat să-l radă 
şi să-l tundă, ca să nu se sperie comisia de mutra lui sălbătăcită. 

În clipa când intră în sala de judecată şi când văzu pe contele Iankovits 
simţi deodată că orice speranţe sunt de prisos şi să sfârşitul nu poate aduce 
decât moartea cea mai crâncenă. Nimica nu-i îndreptăţea simţirea aceasta 
ciudată. Sala era caldă, prietenoasă. La un birou scump, încărcat cu 
hârţoage, şedea un domn bătrân, cărunt şi la păr şi la mustăţi şi la barbă, cu 
o privire liniștită, aproape binevoitoare. Lângă el, în picioare, un general 
uscăţiv, înalt, sever ca înfăţişare, dar blând la vorbă. Horia auzise despre el, 
în închisoare, că ar fi chiar român. Amândoi îl priviră lung, cu o vădită 
curiozitate. În vreme ce la altă masă nişte scriitori îi verificau 
semnalmentele, domnii vorbiră chiar despre dânsul: contele lankovits 
observa că n-are deloc o înfățișare banditească, cum se aştepta după 
povestirile lumii; dimpotrivă i se părea inteligent și simpatic. 

— Altfel nici n-ar fi putut avea influență asupra poporului — adăogă 
contele bătrânește, ca o explicaţie pentru sine. 

Interogatoriul începu îndată. Generalul îi punea întrebările şi-i atrăgea 
mereu atenţia să se uite la domnul conte când răspunde. 

Tocmai fiindcă avea presimţirea că totul e în zadar, Horia recurse iarăși 
la tăgada simplă, încăpăţânată. După cel dintâi asemenea răspuns, contele îi 
spuse aspru că negând nu înseamnă a se apăra. Sunt zeci de martori şi sute 
de dovezi despre vinovăția lui. Mărturisind sincer, bărbătește, în afară că ar 
fi o atitudine vrednică de un om de treabă, ar folosi descoperirea adevărului 
întreg care să înlăture zvonurile murdare ce și-au făcut drum în lume. 
Avertismentul fu zadarnic, Horia rămase neclintit la tăgadele lui și numai 
când generalul stărui să nu abuzeze de bunăvoința comisiei, zise foarte 
liniştit: 

— Apoi, măria voastră, eu aş vrea să vorbesc cu înălțatul împărat ca să- 
i spun tot din fir în păr, că majestatea sa ne cunoaște necazurile şi nevoile! 

Amândoi domnii se uitară la el aproape consternaţi. Şi ei, ca toată 
lumea, cunoşteau zvonul despre complicitatea împăratului. Contele 
lankovits îşi redobândi sângele rece și rugă pe generalul Papilla, care făcea 


şi oficiul de tălmaci; să întrebe cum își închipuieşte acuzatul că majestatea 
sa s-ar cobori să stea de vorbă cu dânsul acum mai ales când a săvârșit 
atâtea ticăloșii de s-a spăimântat o ţară întreagă? 

Horia însă nu mai răspunse. Cu cât se uita la cei doi domni cu 
înfățișarea bună, cu glasurile blânde, cu atât simţea mai lămurit ce trebuie 
să vie. Ba la sfârşitul audienței mirosul de carne arsă, care-l supărase 
odinioară în vis, începu să-i aburească în nări atât de puternic, parcă 
undeva, aproape, un om ar fi fost prăjit de viu, încât se minuna că nud aude 
şi vaietele. 

Ieşind, în anticameră, dădu ochii cu Cloşcuţ, tuns, ras şi el ca pentru 
sărbătoare. N-au mai putut schimba nicio vorbă de când au fost prinși. Se 
înțelegeau și din ochi. În privirea lui de-acuma a citit toate gândurile care se 
frământau în sufletul său. 

Peste câteva zile fu chemat din nou în faţa judecății, cu noi întrebări şi 
cu aceleași răspunsuri. Horia însă se simţea din ce în ce mai liniștit şi mai 
împăcat. Din clipa când şi-a dat seama că trebuie să moară, orice grije i-a 
pierit. Nici de dureri și nici de moarte nu i-a fost frică niciodată. Ş-apoi îşi 
aducea mereu aminte că demult, dinainte de-a fi început a se zbuciuma 
pentru alţii, și-a zis cu hotărâre că ar îndura moartea cea mai cumplită 
numai să ştie că astfel s-ar face dreptate şi românilor... Amărăciune ar fi 
avut doar că pe urma răzmeriţei s-ar putea să fie şi mai rău pentru oamenii 
oropsiți. Dar cumpănind toate bine şi îndelung își zicea că mai rău nu poate 
să fie. Întâi pentru că toate relele au fost încercate pe spinarea românilor și 
deci anevoie s-ar putea născoci vreo răutate nouă; pe urmă rebelia a arătat 
lumii întregi că e o racilă mare aici care nu mai poate dăinui căci altfel focul 
nu se va stinge de tot niciodată. Poate că va mai fi un răstimp de răstriște, 
vor suferi unii ca şi dânsul, dar pe urmă va să vie şi începutul vindecării. 

Apoi într-o zi, un soldat paznic îi spuse că a fost prins şi Crișan și, adus 
aci, e închis sub clădirea cea veche unde fusese mai de mult garda. Abia 
sosit, l-au şi chemat la judecată și ar fi spus tot, verde, fără a tăinui nimica, 
încât s-au și speriat domnii de atâta francheță. Despre asta se convinse și 
Horia însuşi căci, la a treia ascultare a lui, cum tăgăduia ceva, i se scotea în 
faţă mărturisirea lui Crişan. I se părea și firesc din partea fostului soldat să 
spună tot ce ştie. Dar dacă ar face şi el astfel, cine ştie ce s-ar întâmpla? 

Peste câteva zile însă, ca din senin, fu înștiințat că trebuie să plece 
undeva. Strajameşterul însuși nu ştia unde și pentru ce. Așa a venit porunca. 
Și în ziua de 5 februarie fu pornit, împreună cu Cloşca, subt paza unei 


escorte de soldaţi, pe jos, la drum. Tocmai când ajunseră în Vinţul de jos 
înţelese: s-au răspândit zvonuri că Horia se află, ce e drept, în Bălgrad, dar 
nu în temniţă, ci ca oaspe al generalului... Spre a dovedi lumii că Horia şi 
Cloșca sunt în lanţuri și trataţi cum merită răufăcătorii, contele lankovits i-a 
trimis prin satele de pe Mureș, să fie arătaţi poporului în halul în care sunt 
aievea. Așa apoi au fost purtaţi zece zile de la Vinţ în jos prin Șibot, Binţinţ, 
Orăştie până la Deva, iar de-acolo înapoi, pe celălalt țărm al Mureşului, prin 
Şoimuş, Bobâlna, Geoagiu, Inuri, Vulperu. Pretutindeni iobagii erau 
chemaţi să vadă pe Horia și Cloșca în lanţuri ca tâlharii, să le treacă pofta 
de-a se mai ridica împotriva ungurilor și a domnilor, oricine i-ar îndemna și 
ori cu ce i-ar ademeni... 

Pe drum, în vreme ce erau batjocoriţi în faţa oamenilor, Horia totuși a 
auzit că tocmai în ziua când i-a pornit pe dânşii de la Bălgrad, în Zlatna a 
fost o sărbătoare mare ca să răsplătească stăpânirea pe cei șapte care l-au 
prins pe dânsul și pe Cloșca. A fost chiar guvernatorul ţării și le-a împărțit 
câte optzeci de galbeni fiecăruia şi le-a mai dat hrisov că pe viitor sunt 
scutiți de iobăgie. De asemenea a mai dăruit treizeci de galbeni și o medalie 
protopopului Adamovici care l-a prins pe Ursu Uibaru. Au fost aduși 
oameni la serbarea aceasta din toate comitatele de prinprejur şi din toate 
satele care au luat parte la răscoală, ca să se minuneze cu toţii cum sunt 
răsplătiți cei credincioşi cârmuirii. 

— Așa or fi chemaţi oamenii şi când m-or omorî pe mine ca să vadă 
cum sunt pedepsiţi cei care umblă după dreptate — își zise Horia. 

De-abia se aşeză din nou în celula lui că un paznic îi şi spuse cum că 
Crișan s-a spânzurat în temniță cu curelele de la opinci, că s-au făcut 
cercetări să se afle cum s-a putut întâmpla așa ceva şi că strajameşterul a şi 
fost pedepsit foarte aspru pentru că nu i-a pus de pază și înlăuntru. 

— la seama, să nu faci şi tu vreo poznă d-astea că-i vai de sufletul 
nostru! încheie soldatul, înfricoșat, dar cu un zâmbet omenesc. 

De altfel Crişan nici așa n-a scăpat de pedeapsă, căci a fost osândit să 
fie târât afară din cetate şi acolo trupul lui să fie tăiat în patru bucăţi care să 
se puie pe roate, în satele unde a făcut mai multe fărădelegi. Și osânda s-a 
împlinit întocmai, acum trei zile. 

Horia îşi cunoştea de-acuma soarta şi o aştepta tot atât de liniștit. În 
temniţele din Bălgrad ştia că se mai află peste o sută de oameni închiși, mai 
cu seamă dintre cei ce au fost fruntașii rebeliei. Cu cât va fi mai crâncenă 
osânda lui, cu atât poate să scape mai ușor ceilalți. 


Mai fu ascultat de trei ori, confruntat cu mulțime de oameni — și se 
mărgini mereu a răspunde că nu ştie nimica. A şasea oară când fu chemat, i 
se spuse că e pentru ultima oară. Din nou generalul îi ceru să spuie adevărul 
căci numai așa poate nădăjdui să aibă o pedeapsă mai blândă; tăgada lui va 
fi socotită ca o ticăloşie mai mult peste cele ce le-a săvârșit, precum s-a 
dovedit din sutele de mărturii ale unor oameni de treabă cât și ale 
complicilor lui. Mai dârz ca oricând, Horia repetă că e nevinovat, nu ştie 
nimica, n-a făcut nimic. Atunci contele lankovits se ridică în picioare, urmat 
de toți cei prezenţi, şi declară solemn că acuzatul Ursu Nicula zis Horia va 
fi judecat și condamnat ca tulburător al ordinei publice dacă nu va aduce 
dovezi puternice de nevinovăție față de mărturiile grave ce s-au ridicat 
împotriva lui în cursul procesului. O clipă Horia îngălbeni ca și când s-ar fi 
aflat înaintea călăului. Apoi răspunse potolit: 

— Dovezi împotriva mărturiilor nu pot aduce, dar vinovat nu mă simt 
cu nimica, iar pentru rebelia care s-a întâmplat mă rog în genunchi la măria 
voastră să-mi îngăduiască să vorbesc cu înălțatul împărat... 

E.nervat, contele porunci să fie scos afară acuzatul și nici să nu se mai 
facă menţiune în procesul-verbal despre cererea lui necuviincioasă şi 
ofensatoare pentru maiestatea sa. 

Peste două zile, în după-amiaza de 26 februarie, trupele cetăţii fură 
înșirate în faţa pavilionului gărzii, Horia şi Cloşca, încadrați de câte patru 
soldaţi, fură aduşi în faţa trupelor, apoi generalul coborî, înconjurat de 
ofițeri, și trâmbiţele sunară prelung. Generalul făcu un semn, un ofiţer ieşi 
în faţa acuzaților și le citi nemţeşte osânda. Era ger mare și osânda lungă. 
Ca să nu îngheţe degetele soldaților pe arme, generalul întrerupse citirea o 
clipă şi îngădui trupelor să asculte în repaos urmarea. Apoi maiorul 
Ortmayer, cel la care fusese odinioară Cloșca după dreptate, scoase din 
buzunarul mantalei o foaie de hârtie şi, apropiindu-se de cei condamnaţi, le 
citi sentinţa şi pe româneşte ca să o priceapă. Amândoi ascultară neclintiţi, 
privind numai foaia de hârtie din mâna ofițerului. Când ajunse spre sfârşit, 
maiorul ridică glasul: 

„Prin urmare Horia, altfel numit şi Ursu Nicula, şi Ion Cloșca, dovediţi 
a fi pe de o parte răufăcători cumpliţi care au săvârşit omoruri și prădăciuni, 
iar pe de altă parte turburători îndrăzneţi ai liniștei şi siguranţei publice, în 
conformitate cu Codul penal theresian, articolul 62 despre turburări și 
răzvrătiri, şi articolul 90, despre tâlhării, pentru crimele acestea vor fi duşi 
la locul obişnuit de supliciu și acolo li se vor frânge cu roata toate 


membrele corpului, începând de jos în sus, anume întâi lui Ion Cloșca şi 
apoi lui Horia altfel numit şi Ursu Nicula, și în acest chip vor fi trecuţi din 
viaţă la moarte; trupurile lor se vor despica și tăia în patru bucăţi, capul și 
părţile corpului urmând a fi puse pe roate la încrucișări de drumuri în 
comunele unde au săvârşit cruzimile cele mai scelerate, iar inimile și 
intestinele lor vor fi îngropate în locul supliciului. 

Sentința aceasta s-a dat la 26 februarie 1785 ca o pedeapsă mult 
meritată pentru ei, iar pentru alții asemenea lor ca să o aibă drept pildă şi 
înfricoşare.” 

— Aţi înţeles? întrebă pe urmă maiorul. 

— Înţeles — răspunseră amândoi deodată şi parcă cu acelaşi glas slab. 

Generalul făcu alt semn. Trâmbiţele sunară iarăși. Osândiţii fură duși în 
celulele lor, trupele se retraseră în cazărmi și în curtea cetăţii se făcu linişte. 

Horia nu simţise frigul cât a ţinut citirea osândei. Numai când s-a 
pomenit iar în celula lui, i s-a părut că se înăbușă de căldură. S-a așezat jos, 
tăcut, fără să se uite măcar la cei doi soldați care îl compătimeau. Nu-și mai 
aducea aminte din sentință nimica, parcă ar fi auzit cuvinte străine, fără 
înțeles. În suflet însă simţea tot și, ca să-și aline sfâşierea, începu să 
morfolească rugăciuni, închinându-se mereu şi bătând mătănii. Murmura 
vorbele, dar în inima lui ruga pe Dumnezeu numai să-i dăruiască puterea și 
tăria să îndure tot ce va veni fără frică şi fără cutremur, așa precum a îndurat 
toate până azi. 

Apoi spre seară îşi redobândi liniștea, atât de mult că paznicii vorbiră 
cu dânsul despre moartea lui ca şi când ar fi fost vorba de ceva obișnuit și 
chiar fără însemnătate. Un soldat îi spuse că, de vreo două luni, a venit la 
Bălgrad un călău foarte iscusit, anume Grancea Rokoczy care a fost înainte 
călău oficial la Sebeş. Se zice că a fost adus înadins pentru că va avea mult 
de lucru aici cu rebelii și va putea câștiga mai bine; de-aceea şi-a luat şi doi 
ucenici, de asemenea învăţaţi în toate tainele şi apucăturile meseriei. Horia 
recunoscu că un călău bun e mare lucru, deoarece s-au văzut întâmplări 
când osânditul n-a putut fi omorât din pricina călăului care nu-şi cunoștea 
meșteşugul cum trebuie... Soldaţii, feciori tineri, mărturisiră că ei n-au 
văzut încă nicio execuţie cu roata, ba unul din ei nu văzuse niciun fel de 
execuție, nici măcar o tragere în ţeapă. Horia, umblat prin lume, le povesti o 
întâmplare cu unul frânt cu roata la Cluj, demult... Povestirea lui făcu pe un 
paznic să exclame: 

— Doamne, măcar de-aș fi de serviciu și în ziua execuţiei! 


Exclamaţia parcă-i dezmetici pe toţi trei. Toţi îşi aduseră aminte că e 
vorba de moartea unuia dintre ei şi se ruşinară. Nu mai zise nimeni nimica 
și convorbirea se încheie cu oftări. Întâi oftă Horia, apoi paznicii pe rând... 

A doua zi, pe la amiazi, veni în celula lui Horia preotul Nicolae Raţiu. 
Horia îl cunoștea deși nu-l mai întâlnise de câţiva ani. Era popa din Maerii 
Bălgradului, vestit ca om sfânt şi de omenie. Văzându-l acuma, io se 
cutremură: poate că a sosit clipa şi încă nu i-au spus... Preotul îl linişti cu 
minciuna pioasă că nu se ştie încă ziua cea grea, deși el ştia bine că pentru 
mâine dimineaţă a fost hotărâtă execuţia. Totuși, fiindcă viaţa îi atârnă azi 
numai de un fir de păr, a venit, cu îngăduinţa mai-marilor, să-i fie de ajutor 
şi să-i culeagă dorinţele cele din urmă, cum se cuvine creștinește. Sufletul 
lui Horia se înmuie în faţa preotului. Și, după ce îi ascultă cuvintele de 
îmbărbătare, întocmiră împreună testamentul astfel: 

„Horia Vasilie, policra Nicula Ursu. Anii vieţii sale 54. Muierea lui 
Ilina, feciori: Ion 14, Luca 6 ani. La toate cele nu ştie nimic. Oamenii care l- 
au prins: Mătieş Nuţu, Mătieş Onu, frate-său Gheorghie, Trifu Ştefan, a lui 
Neagu Andrei doi feciori, Simion cu frate-său; îi iartă cu toată inima. Nicula 
Ion a neamţului, meşterul care a făcut biserica în Ţâăzeri, 44 de florinți am 
fost chezaş şi eu am plătit la fibirău din Zam, numele lui Sambo Dănilă. La 
Șuteu Toader din Ciucea, şi şade la 'Ţâzeri, 10 florinţi, şi mi-au dat 10 
horgoși și au mai rămas 6 și 2 marieşi. Satului Ciucea am fost dator 170 
florinţi, pe mine au căzut banii groșilor 22 florinţi și i-am dat în mâna lui 
Petrişor Luca, fiind birău, și într-a lui Brudașcă Mihai fiind față Ciuceanu 
Toader; în casa mea i-am dat banii pe deplin. Iară din banii cosirii au fost pe 
mine și pe Florea 10 florinţi, şi au luat de pe mine 14 florinţi Petrişor Luca; 
acei 10 florinţi am fost pe cosire, iară cei 4 florinți să meargă pe cei 18 
groși, și 2 cărţi, care am daţi 6 florinţi să meargă acolo. Cu alta nu mai sunt 
dator nici la groși, nici la cosire. Cartea care iaste de la înălțatu împărat se 
află la Nicula Petre şi la Nicula Cârstea, tipărită pe 7 coale pentru biserici, 
nemțește, greceşte și serbeşte. 

Aceste mai sus scrise am primit din gura lui Eu Popa Nicolae Raț, 
paroh, Maerii Bălgradului, neunit.” 

După plecarea preotului, Horia se simți mai singur ca totdeauna în 
viaţă. Soldaţii de pază păreau muţi, nu mai vorbeau nici între ei, nici cu 
dânsul. Un răstimp nu băgă de seamă, dar când își dete seama, fu cuprins de 
groază așteptând din moment în moment să vie cineva şi să-i poruncească 
să meargă la moarte. Numai seara se mulcomi, mai ales când un paznic nou 


spuse, pe nemţește, tovarăşului său că împăratul poate să ierte chiar pe cel 
mai mare criminal și să-i dăruiască viaţa. 

Măcină toată noaptea cuvintele soldatului parc-ar fi fost cuvinte de 
evanghelie. Adormi tocmai spre ziuă și numaidecât se visă la nunta lui Petre 
Nicula, în Vidra, care a ţinut trei zile cu chef mare, cu, veselie rară de până 
şi Horia s-a îmbătat leucă. Prin somn mormăia și râdea atât de tare parc-ar fi 
fost treaz, de se minunară și paznicii. 

Dis-de-dimineaţă un lăcătuș, însoţit de un căprar semeţ, veni să-i scoată 
lanţurile de la mâni şi de la picioare. În vreme ce lăcătușul lucra 
bombănind, Horia întrebă: 

— Așadară azi are să fie...? 

— D-apoi altfel de ce ţi-ar lua fiarele? se răsti căprarul ursuz. Azi, azi! 
Poţi să și zici ocinașele! 

— Na, bine — mumură Horia liniștit, parc-ar fi fost vorba de altceva. 

Peste vreo două ceasuri se ivi popa Nicolae, dar acuma cu patrafirul 
după cap. Horia îngenunchie fără să mai aștepte vreo vorbă și ascultă 
pierdut rugăciunile pe care preotul le spunea mai limpede ca totdeauna, 
încât fiece cuvânt îi cobora în inimă şi în același timp i se tipărea în minte 
ca şi când ar fi vrut să rămâie acolo în vecii-vecilor. 

— Na, hai să mergem că ne așteaptă ceilalți! zise apoi deodată preotul, 
dar din pricina emoţiei, cu un glas atât de lumesc parcă l-ar fi poftit la o 
plimbare de plăcere. 

Un soldat deschise ușa și ieşiră în gang unde Horia își aduse aminte că 
nu şi-a luat căciula. Cellalt paznic însă i-o puse în cap, strâmb. 

— Și dacă mergeam fără cuşmă, tot acolo-i — zise dânsul foarte încet, 
încercând să zâmbească, dar oprindu-se înfricoșat de ceva. 

Subt poartă, în mijlocul unui grup de soldaţi, stă tea Cloșca, cu obrajii 
pământii şi, în ochi, cu o privire care nu se dumirea deloc. 

Un glas ascuţit ţipă o comandă scurtă. Soldaţii înţepeniră, apoi se 
înșirară astfel că preotul rămase la mijloc între cei doi osândiţi. Altă 
comandă scăpără şi convoiul se puse în mișcare, ieșind pe poartă afară. 
Drumul cotea la stânga îndată, pe lângă șanțul cetăţii, foarte puţin 
întrebuințat, zăpada de-abia era bătătorită şi desigur numai de o trupă de 
soldaţi care o fi plecat să păzească ordinea în cursul execuţiei. După ce 
ocoliră zidurile de apărare, se abătură pe alt drum, mai umblat, pe care însă 
îl părăsiră curând, apucând pe coasta lină ce se prelungeşte spre miază-zi 
până în dreptul porții celei mari a cetăţii. 


Toată coasta era plină de oameni. Convoiul condamnaților înainta greu 
spre colina unde se ridicase eşafodul. Două cordoane de soldaţi însemnau 
calea de urmat. Din mulțime pomiră glasuri dușmănoase, sudălmi, 
blesteme. Se văzură și pumni strânși amenințând pe cei ce mergeau la 
moarte. 

Aproape tot orașul Bălgrad năvălise să vadă execuţia celor doi capi ai 
rebeliei. Contele lankovits, omul împăratului, poruncise comitatelor vecine 
să trimită din fiece comună câte şase țărani la Bălgrad, ca să se îngrozească 
şi să nu se mai gândească la răzvrătiri. Din patru sute nouăsprezece sate 
fură astfel aduși două mii cinci sute cincisprezece români la moartea 
crăişorului lor. Mai mulţi erau însă orășenii, veniţi de bună voie, dornici de 
spectacolul chinurilor. Căci mulțimea care înconjura eșafodul în dimineaţa 
de luni, 28 februarie 1785, se zicea că a fost de peste șase mii de oameni. 

Pe o estradă de câţiva stânjeni pătraţi se vedea de departe călăul în 
costum roșu, învârtindu-se de ici — colo, dând porunci ucenicilor, rotindu- 
şi privirile asupra mulțimii, mândru că toţi ochii îl urmăresc cu înfrigurare. 
Soldaţi cu baioneta la armă înconjurau estrada la câțiva pași de jur împrejur, 
ca să oprească apropierea curioşilor sau a furioşilor și să asigure 
solemnitatea evenimentului. Câţiva ofiţeri şi câteva persoane deosebit” de 
simandicoase erau înlăuntrul cordonului militar. 

Cu cât convoiul condamnaților se apropie cu atât enervarea lumii 
sporește. Comisarul execuţiunii, maiorul Ortmayer, e foarte agitat şi aruncă 
priviri mânioase mulţimii gălăgioase. Îi vine mereu să răcnească sa se facă 
tăcere, dar nu îndrăzneşte, fiindcă nu-şi aduce aminte că în regulamente să 
fie vreo dispoziţie de acest fel. Spre multumirea lui însă în clipa când 
condamnațţii cu preotul se opresc lângă cele trei trepte și când el se urcă pe 
estradă, toată lumea amuţește parcă s-ar fi umplut de spaimă. În liniştea 
aceasta glasul lui se aude bine până departe: 

— Ion Cloşca, frângerea cu roata, de jos în sus!.. Călău, fă-ţi datoria! 

Călăul răspunde printr-un salut milităresc, ca să-și dea mai multă 
importanţă, apoi se apropie de condamnaţi şi zise pe românește: 

— Ion Cloşca, vino încoace! 

Auzindu-și numele, Cloşca se smulge de lângă preot, uitând să mai 
sărute crucea, şi urcă cele trei trepte pe estradă, închinându-se repede de 
mai multe ori, cum obișnuia să facă dumineca, în biserică, în faţa icoanelor. 

Toaleta execuţiei însă trebuie să dureze: până să-l dezbrace, până să-l 
întindă pe podele, până să-i lege mâinile, picioarele, corpul, ca să nu poată 


face nici o mişcare — mulțimea își pierde răbdarea, mai ales că și călăul, 
spre a-şi dovedi meșteșugul, face exces de meticulozitate şi se mai și 
opreşte să se înjure pe ţigăneşte cu ucenicii. În cele din urmă însuși ofiţerul 
comisar al execuţiei îi ordonă să se grăbească. 

O nouă tăcere se face în clipa când călăul pune mâna pe roata mare ce 
stătuse răzimată de stâlpul din mijloc. Toate respiraţiile se opresc. Călăul se 
apropie, potriveşte roata perpendicular deasupra picioarelor condamnatului 
întins jos şi imobilizat, o ridică cu amândouă mâinile puţin și apoi loveşte 
cu ea scurt glezna dreaptă. Zgomotul osului zdrobit instantaneu e acoperit 
de un răcnet prelung ce izbucneşte din pieptul lui Cleşca. Muşchii corpului 
legat cu sfori şi cu curele se strâng şi se întind ca niște râme. Îndată ce 
gemetele slăbesc puţin, călăul repetă lovitura asupra gleznei stângi. Apoi, 
treptat şi pe rând, fluierile, genunchii... 

Horia privea cu ochii ieşiţi din orbite, neclintit, fără o mişcare pe faţă şi 
fără o lacrimă. Preotul Nicolae Raţiu îl ţinea cuprins pe după gât cu braţul, 
murmurând rugăciuni și agitând crucea cu mina liberă. Crăișorul însă uitase 
de tot pe preot. În clipa când călăul strigase pe Cloșca, el i-a zis: 

— Doamne-ajută, frate Cloșcuţ! 

Cloşca n-a auzit. Poate că nici popa. Şi privind tortura fratelui său de 
cruce, în mintea lui Horia nu mai era decât gândul că nu și-a luat rămas bun 
de la dânsul și că de aceea suferă atât de mult până să moară. Gândul îi 
umbla prin creieri ca o muscă într-o casă pustie, alergând de ici-colo, fără 
preget și fără astâmpăr şi fără odihnă. Ochii lui mari însă vedeau numai 
roata, neobişnuită, părându-i-se uriașă, făcând mișcarea de lovire aspră 
parcă singură, ca un monstru apocaliptic.. 

Spectatorii mai apropiaţi se obișnuiră cu ţipetele osânditului, care de 
altfel deveneau tot mai neputincioase, şi numărau loviturile pentru a vedea 
câte suportă şi a judeca abilitatea călăului. După a patra lovitură, cineva 
strigă: 

— Moare! 

— Nu se poate!... Simplu leşin!... Călăul nu-i cârpaci, e meşter! 

Și asemenea controverse deveniră mai vehemente și mai zgomotoase cu 
cât se înmulțeau loviturile. 

Aproape un ceas ţinu uciderea lui Cloșca. Douăzeci şi una de lovituri i- 
au zdrobit oasele pe rând până ce și-a dat sufletul. Și meritul călăului a fost 
că până la ultima lovitură, osânditul a putut geme şi deci a simţit durerea, 


satisfăcând pe deplin dorinţa judecătorului de-a aplica moartea cea mai 
crâncenă. 

— Horia, altfel numit şi Ursu Nicula! 

Ofiţerul numai atâta strigă. Și Horia, cu un cutremur scurt, îşi reveni 
deplin. Sărută crucea, se închină, sărută şi mâna preotului şi zise: 

— Doamne iartă-mă şi ajută-mă! 

Apoi urcă pe estradă fără șovăire, cu capul sus, liniștit, parc-ar fi mers 
la cuminecătură. Apariţia lui pricinui o rumoare în mulțime: 

— Horia! Horia! Horia! 

Sute de buze șopteau în același moment numele lui, cu intonaţii diferite, 
cu simțăminte felurite. Înfăţișarea bărbătească și liniștea cu care pășea în 
faţa morţii uimi pe toată lumea. Maiorul Ortmayer baremi îi urmări fiece 
mișcare cu o curiozitate admirativă. 

Popa Nicolae Raţiu tremura în tot corpul, ţinea crucea întinsă înainte, 
parcă să o vadă Horia, și bolborosea tot mai repede rugăciuni. Pe frunte îi 
răsărise broboane de sudori şi inima îi tremura şi se zvârcolea în piept. 

Deodată omul roşu puse iar mâna pe roată. Lovitura zdrobi fluierul 
drept. Durerea fu atât de cumplită că Horia nu-și putu stăpâni un țipăt 
zguduitor. Popa, cu degetele înțepenite pe cruce, cu ochii la călăul cu roata, 
cu urechile sfâşiate de urletul durerii, se prăbuşi grămadă, leșinat. 

Ţipătul însă se curmă brusc, parcă Horia, cu o sforţare supremă, ar fi 
vrut să arate că nu se lasă biruit de durere şi că vrea s-o înfrunte fără 
crâcnire precum a socotit totdeauna. 

Ofiţerul execuţiei observă gestul. Moartea lui Cloşca fusese prea 
chinuită şi deci a putut satisface și pe cei mai vindicativi. Făcu deodată 
semn călăului să aplice lovitura de graţie. 

Roata se ridică repede şi căzu a doua oară, fără a mai stârni vreun 
geamăt. Crăișorul, cu pieptul sfărâmat, era mort. 

Spectatorii din preajma cordonului de soldaţi iar încep discuţia: a murit 
sau a leșinat? Când în sfârşit din înfățișarea călăului se înțelege că Horia a 
murit, glasuri încrucișate încep să protesteze: 

— Cum se poate să fi fost executat aşa de repede?... Cel puţin un ceas 
ar fi trebuit să-l torture!... Nelegal!... Părtinire!... 

Maiorul se înfurie. Printre protestatori zărește un domn mustăcios, în 
uniformă de funcționar. Se repede la dânsul: 

— Ce nu-ţi place dumitale? 


— Aţi procedat nelegal, domnule maior! strigă funcţionarul ungur cu 
ochii roşii. Asta e inadmisibil!... Asta e bătaie de joc față de naţia 
maghiară! 

— Aşa? se indignează ofițerul. Căprar! Pune mâna pe domnul! L-am 
arestat!... Patru soldaţi! 

Funcţionarul mormăie ceva, încearcă să răstălmăcească ce-a spus. 
Maiorul întoarce spatele. 

Un moșneag de pe la Mogoş, văzând pe domnul ungur între baionete, 
şopteşte feciorului său: 

— Of, măcar aşa să ne mai sărăm și noi sufletul! Dumnezeu să-i dea 
sănătate maiorului că tare-i om de omenie și cu dreptate! 

Grupul de ofiţeri felicită pe maior pentru lovitura de grație ce a 
ordonat-o. 

— Cel ce primeşte moartea atât de liniștit, orice ar fi greşit, e un om! 
murmură un locotenent foarte tânăr. 

— Un om?... Mai mult decât un om! zise maiorul cu ochii umezi. 


Sfârşit ---- 


